text:
རྒྱ་ནག་གཞུང་གིས་རྒྱལ་སྤྱིའི་དངོས་མེད་ཤུལ་བཞག་རིག་གནས་ནང་བོད་ཀྱི་གསོ་བ་རིག་པ་དེ་རྒྱ་ནག་གི་བོད་སྨན་ཞེས་བཅུག་པར་བོད་ཀྱི་སྨན་རྩིས་ཁང་གི་དགེ་ལས་སློབ་ཕྲུག་ཚོས་རྒྱ་གར་རྒྱལ་ས་ལྡི་ལི་རུ་དུས་ཡུན་ངེས་མེད་རིང་ངོ་རྒོལ་བྱེད་བཞིན་ཡོད་འདུག
དེ་རིང་སྔ་དྲོའི་ཆུ་ཚོད་ ༡༡།༤༥ སྟེང་བོད་ཀྱི་སྨན་རྩིས་ཁང་གི་མཐོ་སློབ་ཚོགས་ཁང་དུ། བོད་ཀྱི་སྨན་རྩིས་ཁང་གི་ལས་དོན་གལ་ཆེན་དྲུག་ཅེས་པའི་ཐོག་གསལ་བསྒྲགས་ཤིག་སྤེལ་སོང་བ་དང་། གསལ་བསྒྲགས་སྐབས་ད་ལྟའི་ཆར་བོད་ཀྱི་གསོ་བ་རིག་པ་ཞེས་སྨན་རྩིས་ཁང་ཟུར་དུ་འཇོག་ཐབས་དང་། ཧི་མ་ལ་ཡའི་གསོ་བ་རིག་པ་ཞེས་གཙོ་བོ་ལ་དྭགས་མཚོན་པའི་ཧི་མ་ལ་ཡའི་རི་རྒྱུད་ནས་འབད་བརྩོན་དང་རྒྱ་གར་ཨ་ཡོ་ཤི་ནས་ཁ་ཡ་བྱེད་ཀྱི་ཡོད་པ་དེར་མཐའ་གཅིག་ཏུ་བློ་ཕམ་དང་ངོ་རྒོལ་ཡོད་པ་དང་། དེ་བཞིན་རྒྱ་ནག་གཞུང་གིས་འཛམ་གླིང་རྒྱལ་སྤྱིའི་ཤེས་རིག་དང་ཚན་རིག རིག་གཞུང་ལྷན་ཚོགས་ཀྱི་ཁོངས་(Intangible Cultural Heritage)སུ་བོད་སྨན་དེ་དངོས་མེད་ཤུལ་བཞག་རིག་གནས་ཀྱི་སྡེ་ཚན་ཁོངས་སུ་རྒྱ་ནག་གི་བོད་སྨན་ཞེས་བཞག་ཡོད་པར། དེ་རིང་ནས་རྒྱ་གར་རྒྱལ་ས་ལྡི་ལི་གསར་པ་རུ་ཡོད་པའི་རྒྱལ་སྤྱིའི་(UNESCO)ལས་ཁུངས་མདུན་དུ་བོད་ཀྱི་སྨན་རྩིས་ཁང་གི་ལས་བྱེད་དང་སློབ་ཕྲུག་ཚོས་དུས་ཡུན་ངེས་མེད་རིང་ངོ་རྒོལ་ལས་འགུལ་སྤེལ་བཞིན་ཡོད་སྐོར་བརྗོད་སོང་།
གསར་འགོད་གསལ་བསྒྲགས་སྟེང་སྨན་རྩིས་ཁང་གི་ལས་དོན་གལ་ཆེན་དྲུག་ཅེས་པའི་སྐོར་ལ་ཡིག་ཆ་ཞིག་འགྲེམས་སྤེལ་བྱས་སོང་བའི་ནང་། སྦེང་ལོར་སྨན་རྩིས་ཁང་གི་མཐོ་སློབ་ཨར་པོའི་འཛུགས་སྐྲུན་ལེགས་པར་གྲུབ་སྟེ། ཕྱི་ལོ་ ༢༠༢༠ ཟླ་ ༡ ཚེས་ ༤ ནས་བཟུང་ད་ལྟའི་མཐོ་སློབ་ཀྱི་དགེ་སློབ་ཚོ་ཁག་གཅིག་གནས་སྤོ་བྱ་རྒྱུ་ཡིན་པ་དང་། སྤྱིར་མཐོ་སློབ་ཀྱི་འཛུགས་སྐྲུན་དེ་གཞན་ལ་མིག་དཔེ་སྟོན་རྒྱུ་ཡིན་ཞེས་རྒྱ་གར་དབུས་གཞུང་ཨཱ་ཡུཥ་ལས་ཁུངས་དང༌། ཀར་ན་ཊག་མངའ་སྡེ་ཨཱ་ཡུཥ་ལས་ཁུངས་གཉིས་ནས་གསུངས་ཡོད་པས། དེ་ནི་མ་འོངས་འཛུགས་སྐྲུན་གྱི་ལས་གཞི་གཞན་ཐོག་ལ་དབུས་ས་གཉིས་ནས་རོགས་རམ་ཐོབ་རྒྱུར་དགེ་ཕན་ཡོང་རྒྱུ་དང་། སྦེང་ལོར་དུ་སྨན་རྩིས་དགེ་སློབ་ཡོངས་རྫོགས་དུས་གཅིག་དུ་སྤོར་མི་དགོས་པར་ ༢༠༢༠ ལོར་སློབ་སྤྱི་དང་སློབ་སྤྱི་གཞོན་པ་གཉིས། དགེ་རྒན་ལས་བྱེད་བཅས་གྲངས་ ༡༡ དང༌། སྐར་རྩིས་ཡན་ལག་གསར་འཛུགས་ཀྱི་ཆེད་དུ་ལས་བྱེད་ ༡༡། སྐབས་༨༢ ཀྱི་སྨན་སློབ་གྲངས་ ༢༥ དང༌། སྐབས་ ༢༣ གྱི་སྨན་སློབ་གྲངས་ ༢༤། སྐབས་ ༡༢ སྐར་རྩིས་སློབ་མ་གྲངས་ ༡༡ དང༌། སྐབས་ ༡༣ རྩིས་སློབ་གྲངས་ ༡༢ བཅས་ཁྱོན་བསྡོམས་མི་གྲངས ༩༤ སྤོ་བཞུད་བྱ་རྒྱུ་ཡིན་པ་དང་། དེ་བཞིན་དགེ་སློབ་གྲངས་ཚད་འདྲ་མཚུངས་ཤིག་བཞུགས་སྒར་དུ་མུ་མཐུད་གནས་རྒྱུ་ཡིན། ཞེས་བཀོད་འདུག
ཡིག་ཆའི་ནང་མུ་མཐུད་། སྐར་རྩིས་སྡེ་ཚན་ཁོངས་སྐོར་བསྐྱོད་དང་རྒྱ་སྐྱེད་སྡེ་ཚན་(Outreach and Development)ཞེས་པ་གསར་འཛུགས་བྱ་རྒྱུ་ཡིན་པ་དང་། བོད་ཀྱི་སྐར་རྩིས་རིག་པ་ནི་བོད་ཀྱི་མཐུན་མོང་མ་ཡིན་པའི་རིག་གནས་ཞིག་ཡིན་ཞིང་རྒྱལ་སྤྱིའི་ནང་དོན་སྣང་ཇེ་ཆེར་འགྲོ་བཞཱིན་པའི་མྱུར་ཚད་དེ་ལ་དགའ་སྤོབས་སྐྱེ་འོས་པའི་གནས་སྟངས་ཤིག་ཡིན། དེ་ནི་གསལ་བསྒྲགས་ཙམ་དུ་མ་ལྷག་པར་སྐར་རྩིས་ཁོངས་ལས་དོན་བྱེད་ཕྱོགས་ཐོག་རང་དབང་གང་འཚམ་ཡོད་པའི་སྡེ་ཚན་གསར་འཛུགས་ཞུས་ནས་བོད་ཀྱི་དཀར་ནག་དབྱངས་གསུམ་གྱི་རིག་གནས་འདི་བོད་པའི་ནང་འགྲོ་རྒྱུགས་བརྒྱ་ཆ་ ༡༠ དང་། དེ་འཕྲོས་བརྒྱ་ཆ་ ༩༠ རྒྱ་རིགས་དང་། རྒྱ་གར། ཕྱི་རྒྱལ་བ་སོགས་ལ་ཡིན་པར་དེའི་ཕྱོགས་སུ་ནུས་ཤུགས་སྤུང་དགོས་པར་བརྟེན་སྐོར་བསྐྱོད་དང་རྒྱ་སྐྱེད་སྡེ་ཚན་གསར་བ་ཞིག་འཛུགས་རྒྱུར། དེའི་འགན་འཛིན་དུ་སྐར་རྩིས་དགེ་རྒན་བློ་ལྡན་ལགས་བསྐོས་པ་ཡིན་ལ། སྡེ་ཚན་འདི་ནས་རྒྱལ་སྤྱིའི་ནང་བོད་ཀྱི་སྐར་རྩིས་རིག་པ་ཁྱབ་སྤེལ་ཙམ་མ་ཡིན་པར་སྨན་རྩིས་ཁང་ལ་འདུ་འགོད་གཟེངས་སུ་ཐོན་པ་ཡོང་རྒྱུའི་དམིགས་ཚད་བཟུང་གི་ཡོད། ཅེས་བཀོད་འདུག
སྨན་རྩིས་ཁང་ནས་སྨན་པ་བསྟེན་གཏུགས་མི་དགོས་པར་ནད་པར་སྨན་སྦྱིན་བྱེད་ཕྱོགས་སྐོར་ལ་ཡིག་ཆའི་ནང་། རྒྱལ་དབང་༧སྐུ་ཕྲེང་བཞི་པ་ཆེན་པོ་མཆོག་ནས་དུས་ནས་དུས་སུ་བཀའ་སློབ་ཕེབས་ཀྱི་ཡོད་སྟབས། ད་ཡོད་ཀྱི་སྨན་ཁོངས་དང་སྨན་གསར་བཟོ་བྱེད་བཞིན་པ་རྣམས་སྨན་ཁང་དུ་ནད་པར་སྤྲོད་རྒྱུ་ཙམ་མིན་པ་རྒྱལ་སྤྱིའི་ནང་ལེ་སྒྱུར་བྱ་རྒྱུར་སྡེ་ཚན་(OTC Department)ཞིག་གསར་འཛུགས་དང་འབྲེལ་། སྡེ་ཚན་དེའི་འགན་འཛིན་དུ་ཉམས་ཞིབ་སྨན་པ་བསྟན་འཛིན་ལྷུན་གྲུབ་ལགས་བསྐོས་པ་ཡིན། ད་ལྟའི་ཆར་རིན་ཆེན་རིལ་བུ་ཁག་བརྒྱད་དང་། ཟླ་འོད་མཆིན་བཅུད་ཆེན་མོ། འཕྲུལ་ཐང་། སྨན་གཅིག སྨན་གཉིས། སྨན་གསུམ་སོགས་སྨན་པ་བསྟེན་གཏུགས་མ་དགོས་པའི་སྨན་ཁོངས་སུ་ཡོད་གཤིས། སྨན་སྦྱོར་ཐོག་ཉམས་མྱོང་རྒྱ་ཆེན་ཡོད་པ་སྨན་པ་དྲུག་ལ་སྨན་པ་བསྟེན་གཏུགས་མ་དགོས་པའི་སྨན་གཏན་འབེབས་བྱེད་ཕྱོགས་ཐོག་དགོངས་ཚུལ་བསྡུ་རུབ་ཞུས་ཡོད་པ་མ་ཟད། སྨན་རྒྱུ་འབེལ་པོ་མཁོ་སྒྲུབ་བྱ་རྒྱུ་ཡོད་པ་གཞི་རྩར་བཟུང་སྟེ་ད་ལྟའི་ཆར་སྨན་ ༧ ( རྒུན་འབྲུམ་བདུན་པ། ཞེ་བྱེད་དྲུག་པ། སླེ་ཏྲེས་ལྔ་ཐང་། ཨར་ཀླུ། དབྱངས་ཅན་རིལ་བུ། གསེར་མདོག ༥ པ། གུར་གུམ ༡༣། བཅས་གཏན་འབེབས་བྱས་ཡོད། སྡེ་ཚན་གྱི་འགན་འཛིན་དང་ལས་དྲུང་ལ་འགན་འཛིན་ནས་དུས་ནས་དུས་སུ་ལམ་སྟོན་བྱ་རྒྱུ་ཡིན། ཞེས་བཀོད་འདུག
ཡང་སྨན་རྩིས་ཁང་གི་སྨན་སློབ་སྐབས་ ༡༩ བ་ཚོར་འབོད་སྐུལ་དང་མཉམ་འབྲེལ་སྨན་ཁང་འཛིན་ཆོག་པའི་གོ་སྐབས་ཡོད་སྐོར་ལ། སྨན་རྩིས་ཁང་དང་། སྨན་རྩིས་ཁང་གི་སྨན་པ་དང་སྐར་རྩིས་པ་སོགས་མཉམ་དུ་ཟུང་འབྲེལ་ལས་གཞིའི་སྐོར་ལོ་གཉིས་གོང་སྨན་སློབ་སྐབས་ ༡༦ ཐོན་སྐབས་འགན་འཛིན་གྱི་དགོངས་འཆར་ཞིག་བཏོན་པ་དེའི་ནང་སྨན་རྩིས་ཁང་དང་། སྒེར་པ་མཉམ་འཛིན་གྱི་ལས་གཞི་ཞིག་ཁྱབ་བསྒྲགས་ཞུས་ཡོད་ཀྱང་། སྐབས་དེར་སྨན་པ་ཐོན་པ་ཡོངས་རྫོགས་སྨན་རྩིས་ཁང་གི་ལས་ཀ་ཡོད་སྟབས་ལས་གཞི་དེར་དོ་སྣང་བྱེད་མཁན་མ་བྱུང་བ་དང་། སྐབས་ ༡༧ སྨན་སློབ་ཁོངས་ནས་སྨན་པ་དྲག་གྲས་ཤིག་གིས་དོ་སྣང་བྱུང་ཡང་ཆ་རྐྱེན་མ་འདང་བས་ལས་འགུལ་རྩོམ་ཐུབ་མེད། སྐབས་ ༡༨ ཁོངས་སྨན་པ་པ་སངས་རྡོ་རྗེ་ལགས་དང་། ཁོང་གི་ཕྱག་རོགས་ཉི་མ་ཞུ་བ་གཉིས་ནས་ལས་གཞི་དེར་དོ་སྣང་གནང་དོན་ལྟར་རྩ་འཛིན་ཡིག་ཆ་ལྟར་སྨན་རྩིས་ཁང་གི་བརྒྱ་ཆ་ ༥༡ ཡོད་པའི་ཐོག་ལས་འགུལ་བརྩམ་རྒྱུ་ཡིན་པ་སྨན་པ་པ་སངས་རྡོ་རྗེ་ལགས་ནས་ལྡི་ལི་ཉེ་འགྲམ་(Ghaziabad)དུ་སྨན་ཁང་གསར་འཛུགས་ཀྱིས་ཐབས་ལམ་སྟོན་འདུག་པ་རིང་མིན་ཚེས་བཟང་དང་བསྟུན་སྒོ་འབྱེད་བྱ་རྒྱུ་ཡིན། སྨན་རྩིས་ཁང་མ་འོངས་ཕྱོགས་གང་སར་རྒྱ་སྐྱེད་འགྲོ་ངེས་པར་བརྟེན། སྨན་རྩིས་ཁང་ནས་ཐོན་པའི་སྨན་པ་དང་སྐར་རྩིས་པ་ཚོས་ཟུང་འབྲེལ་(Principal Partner)དང་བོད་རིགས་ཁ་ཤས་མཉམ་འབྲེལ་(Joint Venture Clinic)ཐོག་འཛིན་རྒྱུར་གང་ཅིའི་དགེ་ཕན་མཐོང་བས་སྐབས་ ༡༩ ཁོངས་ནས་སྨན་པ་རེ་ཟུང་ནས་སྨན་པ་པ་སངས་རྡོ་རྗེ་ལགས་དང་འདྲ་མཚུངས་བྱེད་ཐུབ་པའི་རེ་བ་ཞུ་ཡི་ཡོད། ཅེས་བརྗོད་འདུག
མཇུག་ཏུ་བོད་ཀྱི་གསོ་བ་རིག་པའི་བདག་དབང་དེ་བོད་ཀྱི་སྨན་རྩིས་ཁང་རང་ལ་ཡོད་པའི་སྐོར་ལ་གསལ་བསྒྲགས་ནང་། བོད་ཀྱི་གསོ་བ་རིག་པ་དང་ཧི་མ་ལ་ཡའི་གསོ་བ་རིག་པ་ཞེས་གཉིས་ཡོང་ཐབས་མེད་པ་ཞིག་རེད། མཁྱེན་གསལ་ལྟར་ལོ་མང་སྔོན་ལ་དྭགས་ཁུལ་ནས་ཨམ་ཅིའི་ལུགས་(Amchi System) ཞེས་པ་རྒྱ་གར་གཞུང་ལ་དེབ་སྐྱེལ་བྱེད་ཐབས་ཞུས་པ་དང་། དེ་བཞིན་ཧི་མ་ཅལ་མངའ་སྡེ་ནས་ཀ་རུ་ན་བྱམས་བརྩེ་ཞེས་དེབ་སྐྱེལ་བྱེད་ཐབས་བྱས་པ། ཝ་ན་མཐོ་སློབ་ནས་(Tibetan Ayurved)ཞེས་དེབ་སྐྱེལ་འབད་བརྩོན་བྱས་པ། སྨན་རྩིས་ཁང་ནས་བོད་སྨན་ཞེས་དེབ་སྐྱེལ་བྱེད་རྒྱུའི་འབད་བརྩོན་བྱས་པའི་ཐོག་རྒྱ་གར་གཞུང་ནས་ཞིབ་འཇུག་མཐིལ་ཕྱིན་གནང་སྟེ་མཐར་གསོ་བ་རིག་པ་ཞེས་པའི་ཐ་སྙད་འདིའི་ཐོག་གཏན་འབེབས་གནང་བ་འདི་ནི་གཙོ་བོ་སྨན་རྩིས་ཁང་ནས་དུས་ད་ལྟའི་བར་བྱེད་བཞིན་པའི་ལས་འགུལ་ལ་གོ་ན་ཆོག་པ་ཞིག་ཡིན། གསོ་བ་རིག་པ་ཞེས་ངོས་ལེན་གནང་བ་དེ་ཡང་སྨན་རྩིས་ཁང་གི་སློབ་འཁྲིད་དང་སྨན་སྦྱོར་ཁང་སྤྱན་ལྟར་ཞུས་ཏེ། ཚོགས་ཆུང་གི་ཚོགས་མི་རྣམས་ཡིད་རངས་པའི་གནས་ཚུལ་བྱུང་བ་ལས་གཞན་གང་ཡང་མེད། ད་ཆ་བོད་སྨན་ལ་གསོ་བ་རིག་ཞེས་པའི་ཐ་སྙད་ཡོད་མུས་ཀྱང་རྒྱལ་སྤྱིའི་ནང་མང་པོས་བོད་ཀྱི་གསོ་བ་རིག་པ་ཞེས་འབོད་ཀྱི་ཡོད་པས་དེ་ནི་འོས་ཤིང་འཚམ་པ་རེད། གསོ་བ་རིག་པ་དེ་བོད་པས་བདག་པོ་བརྒྱབས་པར་བརྟེན་བོད་སྨན་(Tibetan Medicine)འབོད་པའི་རྒྱུ་མཚན་དེ་ཡིན། ད་ཆ་བོད་ཀྱི་གསོ་བ་རིག་པ་ཞེས་སྨན་རྩིས་ཁང་ཟུར་དུ་འཇོག་ཐབས་ལྟ་བུ་དང་། ཧི་མ་ལ་ཡའི་གསོ་བ་རིག་པ་ཞེས་གཙོ་བོ་ལ་དྭགས་མཚོན་པའི་ཧི་མ་ལ་ཡ་རི་རྒྱུད་ནས་འབད་བརྩོན་དང་རྒྱ་གར་ཨ་ཡོ་ཤི་(AYUSHནས་ཁ་ཡ་བྱེད་ཀྱི་ཡོད་དེར་མཐའ་གཅིག་ཏུ་བློ་ཕམ་དང་ངོ་རྒོལ་ཡོད། གལ་ཏེ་སྨན་རྩིས་ཁང་ནས་བྱེད་བཞིན་པ་དེ་བོད་ཀྱི་གསོ་བ་རིག་པ་དང་། སྨན་རྩིས་ཁང་གི་ལས་དོན་མ་ཡིན་པའི་ཧི་མ་ལ་ཡའི་གསོ་བ་རིག་པ་ཞེས་པ་ཞིག་མཛུབ་སྟོན་བྱ་རྒྱུ་ཡོད་ན་དེ་ལྟར་གནང་དགོས་པ་ལས་དེ་མིན་ཁུངས་གཅིག་ལ་རོགས་རམ་རག་ཐབས་དང་། ཁུངས་གཅིག་ལ་རོགས་རམ་འགྲོ་མ་དགོས་པའི་འབད་བརྩོན་བྱེད་པ་སོགས་མི་འགྲིག སྨན་རྩིས་ཁང་འདི་རྩ་བའི་བཙན་བྱོལ་བོད་མིའི་སྒྲིག་འཛུགས་ཁོངས་ཡིན་པ་སྨོན་མ་དགོས་གཤིས། འོན་ཀྱང་དགོས་དངུལ་སྒྲིག་འཛུགས་ནས་གནང་གི་མེད་པ་སྔོན་རྩིས་སོགས་ནས་མཁྱེན་ཐུབ། ཅེས་བརྗོད་འདུག
གསར་འགོད་པ། སྐལ་བཟང་སྦྱིན་པ།


c: text/html

text:
བདེ་སྐྱིད་ཅེས་པ་གང་ཡིན་ནམ།
མི་ཚང་མས་བདེ་སྐྱིད་འདོད་ཀྱི་ཡོད་སྟབས། དྲི་བ་ནི་བདེ་སྐྱིད་ཅེས་པ་གང་ཡིན་ནམ་ཞེས་པ་འདི་ཡིན། ཡིད་རྟོན་རུང་བ་དང་གཏན་གྱི་བདེ་སྐྱིད་དངོས་དེ་གང་ཡིན་ནམ། ང་ཚོས་དེར་བསམ་བློ་གཏིང་ཟབ་པོ་གཏོང་དགོས། བདེ་སྐྱིད་དམ་དགའ་ཚོར་ནི། གཙོ་བོ་ང་ཚོའི་དབང་པོའི་ཤེས་པ་བརྒྱུད་དེ་ཡོང་གི་ཡོད། དཔེར་ན། ཆོས་ཤིག་ཡིད་དུ་འོང་བ་མཐོང་བ་དང་། རྣ་བར་གཏམ་སྙན་པོ་ཐོས་པ། རོའམ་དྲི་ཞིམ་པོ་ཁ་བ་བཅས་ཀྱི་ཐོག་ནས་འདོད་པ་ཚིམས་ཡོང་གི་ཡོད། འོན་ཀྱང་དབང་ཤེས་ཀྱི་མྱོང་བར་བརྟེན་པའི་བདེ་བ་ནི་ཕྱིའི་སྣང་ཚུལ་ཙམ་ཞིག་ལས་མེད་པ་རེད། ཇི་སྲིད་དེར་མཐུན་རྐྱེན་འཛོམས་པོ་ཞིག་བྱུང་ན། རང་ལ་དགའ་ཚོར་རམ་བདེ་བ་ཡོང་ཞིང་། དེ་མ་ཐག་བསུན་གཙེར་ཅན་གྱི་སྐད་ཅོར་ཚ་པོ་ཞིག་བྱུང་ན། བདེ་བ་དེ་མེད་པ་ཆགས་འགྲོ་གི་ཡོད། ཡང་ན་མི་རྣམས་ཀྱིས་གཟུགས་མཐོང་བརྙན་འཕྲིན་ལ་བལྟས་ནས་བདེ་བ་འཐོབ་ཐབས་བྱེད་པ་དང་། དེ་མེད་པའི་སྐབས་ཆུ་ཚོད་གཅིག་ཙམ་གྱི་རྗེས་ནས་སེམས་ནང་ཉོབ་སྣང་སྐྱེ་གི་ཡོད། མི་ཁ་ཤས་སྐྱིད་པོ་གཏོང་རྒྱུ་དང་འཛམ་གླིང་གི་ས་ཆ་གང་སར་འགྲུལ་བཞུད་བྱ་རྒྱུར་དགའ་ཞིང་། རྒྱུན་དུ་ས་ཆ་དང་། རིག་གཞུང་། རོལ་དབྱངས། བྲོ་བ་སོགས་གསར་པ་མྱོང་བཞིན་ཡོད། ངའི་བསམ་པར། དེ་ནི་སེམས་ལ་སྦྱོང་བརྡར་བྱས་པ་བརྒྱུད་ནང་སེམས་ཀྱི་ཞི་བདེ་བསྐྲུན་རྒྱུའི་ནུས་པ་མེད་པའི་རྐྱེན་གྱིས་རེད་བསམ་གྱི་འདུག
འོན་ཀྱང་ལོ་ནས་ལོ་བསྟུད་དབེན་པ་བསྟེན་ནས་མཚམས་སྒྲུབ་ཀྱི་འཚོ་བ་སྐྱེལ་མཁན་གྱི་མི་རྣམས་ཀྱིས་དངོས་གནས་མི་ཚེ་སྐྱིད་ཤོས་དེ་ཉམས་སུ་མྱོང་གི་ཡོད། ཐེངས་ཤིག་སྦར་སེ་ལོ་ནར་ (Barcelona) ངོས་ལ་ཡི་ཤུ་རྣམ་དག་ཆོས་ལུགས་ཀྱི་དགེ་འདུན་པ་ཞིག་ཐུག་བྱུང་། ཁོང་གི་དབྱིན་སྐད་དང་ངའི་དབྱིན་སྐད་འདྲ་པོ་ཞེ་དྲགས་འདུག །དེར་བརྟེན་ཁོང་དང་མཉམ་དུ་སྐད་ཆ་ཤོད་རྒྱུར་ང་རང་ལ་བློ་སྟོབས་ཆེ་བ་བྱུང་། གོ་སྒྲིག་པས་དགེ་འདུན་པ་དེ་ལོ་ལྔ་རིའི་སྟེང་སྒོམ་སྒྲུབ་གནང་སྟེ་བཞུགས་འདུག་ཅེས་གསུངས་བྱུང་། ངས་ཁྱེད་རང་རིའི་སྟེང་ག་རེ་གནང་ནས་བཞུགས་པ་ཡིན་ནམ་ཞེས་བཀའ་འདྲི་ཞུས་སྐབས། ཁོང་གིས་བྱམས་བརྩེའི་ཐོག་སྒོམ་བརྒྱབ་ནས་བསྡད་པ་ཡིན་ཞེས་ལན་གནང་བྱུང་། དེ་གསུང་པའི་སྐབས་ཁོང་གི་སྤྱན་ནས་དངོས་གནས་རྣམ་འགྱུར་དམིགས་བསལ་ཅན་ཞིག་མངོན་ཞིང་། དེས་ཁོང་གིས་སེམས་ཀྱི་ཞི་བདེར་དངོས་གནས་དྲང་གནས་ལོངས་སུ་སྤྱོད་ཡོད་པ་སྟོན་གྱི་འདུག །དེར་བརྟེན་དེ་ནི་དབང་ཤེས་ཀྱི་མྱོང་བ་ལ་མ་བརྟེན་པར་གཏིང་ཟབ་པའི་རིན་ཐང་ཁ་ཤས་རང་རྒྱུད་དུ་སྐྱེད་པའི་སེམས་ཀྱི་ཞི་བདེའི་དཔེ་མཚོན་གཅིག་ཡིན། རྒྱུན་དུ་བྱམས་བརྩེའི་ཐོག་བསམ་བློ་བཏང་ནས་བཅོས་མིན་གྱི་ཞི་བདེ་བག་ཕེབས་བསྐྲུན་གྱི་ཡོད།
དེར་བརྟེན་ངོས་ནས་གཏམ་བཤད་བྱེད་སྐབས། ཕྱི་ལུས་ཀྱི་བདེ་ཐང་ཆེད་ཕྱི་དངོས་པོའི་ཡར་རྒྱས་གལ་འགངས་ཆེ་ནའང་། ཕྱི་དངོས་པའི་རིན་ཐང་དེས་ནང་སེམས་ཀྱི་བདེ་ཐང་དང་དགའ་ཉམས་ནམ་ཡང་སྦྱིན་མི་ཐུབ་ཅེས་ངས་རྟག་ཏུ་ནན་བརྗོད་བྱེད་ཀྱི་ཡོད། སྐབས་རེ་མི་རྣམས་ཕྱུག་ཏུ་འགྲོ་སྐབས། འདོད་རྔམ་ཆེ་རུ་འགྲོ་བ་དང་། སེམས་ངལ་གནོན་ཤུགས་ཆེ་རུ་འགྲོ་གི་ཡོད། དེའི་འབྲས་བུ་ནི་སྐྱིད་པོ་མེད་པའི་མི་ཞིག་ཆགས་ཀྱི་ཡོད། རྒྱུ་མཚན་དེ་འདྲ་ཡིན་པ་སོང་ཙང་། མི་ཚེ་སྐྱིད་པོ་ཞིག་ཡོང་བར། ཕྱི་དངོས་པོའི་རིན་ཐང་གཅིག་པུར་ཡིད་ཆེས་བྱེད་མི་ཉན། དངོས་པོའི་མཐུན་རྐྱེན་རྣམས་ང་ཚོར་དགོས་མཁོ་ཅན་ཞིག་རེད། འོན་ཀྱང་དེའི་སྒང་ལ་ང་ཚོས་ནང་སེམས་ཀྱི་རིན་ཐང་ལ་དོ་ནན་པོ་བྱས་ཏེ་བལྟ་དགོས། ང་ཚོ་ཆོས་ཁས་ལེན་མཁན་ཡིན་མིན་ལ་མ་ལྟོས་པར། ཇི་སྲིད་ང་ཚོ་ཚང་མ་འགྲོ་བ་མི་ཡིན་པ་དེ་སྲིད་དུ་ནང་སེམས་ཀྱི་ཞི་བདེ་ནི་མེད་དུ་མི་རུང་བ་ཞིག་ཡིན།
སེམས་ཀྱི་ཞི་བདེ་དང་ལུས་ཀྱི་འཕྲོད་བསྟེན།
ཚན་རིག་པ་ཁ་ཤས་ཀྱིས་ཁོང་ཚོའི་རྙེད་དོན་ལྟར་བྱས་ན། སེམས་ནང་སེམས་ངལ་གནོན་ཤུགས་ཧ་ཅང་ཆེ་དྲགས་པ་ལ་བརྟེན་ནས་ཁྲག་ཤེད་དང་དཀའ་ངལ་གཞན་མང་པོ་བཟོ་ཚུལ་བརྗོད་ཀྱི་ཡོད། དེ་བཞིན་སྨན་དཔྱད་ཚན་རིག་པ་ཁ་ཤས་ཀྱིས། སེམས་ནང་རྒྱུན་དུ་འཇིགས་སྣང་དང་། ཁོང་ཁྲོ། ཞེ་སྡང་ཡོད་པས་ང་ཚོའི་ནད་འགོག་མ་ལག་ཟད་འགྲོ་གི་ཡོད་ཚུལ་བརྗོད་ཀྱི་ཡོད། དེར་བརྟེན་འཕྲོད་བསྟེན་ཡག་པོ་ཡོང་བའི་ཆ་རྐྱེན་གཙོ་བོ་ཞིག་ནི་སེམས་ཀྱི་ཞི་བདེ་ཡིན། གང་ཡིན་ཞེ་ན། སེམས་དང་ལུས་ཀྱི་འཕྲོད་བསྟེན་གཉིས་ནི་ཕན་ཚུན་ཧ་ཅང་འབྲེལ་བ་ཉེ་པོ་ཡོད་པས་ཡིན། ངོས་རང་གི་ཉམས་མྱོང་ལ་མཚོན་ན། ལོ་གཉིས་ཀྱི་སྔོན་གསར་འགོད་ལྷན་ཚོགས་ཤིག་གི་སྐབས། གསར་འགོད་པ་གཅིག་གི་ངའི་ཡང་སྲིད་སྐོར་ལ་སྐད་ཆ་དྲིས་བྱུང་། ངས་ཀྱལ་ཀའི་ཚུལ་དུ་ཁོང་ལ་བལྟས་ནས། ངའི་མིག་ཤེལ་མར་ཕུད་དེ། “ངའི་གདོང་ལ་བལྟས་ནས་ཚོད་དཔག་བྱས་ན། ངའི་ཡང་སྲིད་ཀྱི་སྐོར་དེ་ཛ་དྲག་དང་བྲེལ་བ་འདུག་གམ་མི་འདུག” །ཅེས་ཁོང་ལ་སྐད་ཆ་དྲིས་པ་ཡིན། ཁོང་གིས་བྲེལ་བ་མི་འདུག་ཅེས་བརྗོད་ཀྱི་འདུག
ཉེ་ཆར་ང་ཡུ་རོབ་ཏུ་འགྲོ་སྐབས། གྲོགས་པོ་སྙིང་པ་འགའ་ཞིག་གིས། ལོ་ཉི་ཤུ་དང་། སུམ་ཅུ། ད་དུང་ལོ་བཞི་བཅུའི་གོང་དུ་བརྒྱབ་པའི་ངའི་འདྲ་པར་རྣམས་བསྡུར་ནས་མི་ཚང་མས་ངའི་ངོ་གདོང་ནས་ད་དུང་གཞོན་ཉམས་མངོན་གྱི་འདུག་ཟེར། མི་ཚེའི་ནང་ངས་དཀའ་ངལ་གྱི་ཁེངས་པའི་དུས་ཚོད་ཁག་པོ་ཤ་སྟག་འགྲིམས་ནས་ཡོང་བ་ཁྱེད་རང་ཚོས་ཕལ་ཆེར་ཤེས་ཐུབ་ཅིང་། སེམས་འཚབ་དང་། སེམས་ཞུམ་པ། ཁེར་རྐྱང་གི་ཚོར་བ་སྐྱེ་བའི་རྐྱེན་ཧ་ཅང་མང་པོ་ཕྲད་ཡོད། འོན་ཀྱང་ངའི་བསམ་པར། རང་གི་སེམས་ཀྱི་གནས་སྟངས་ལྟོས་བཅས་ཀྱི་སྒོ་ནས་ཞི་བདེ་དང་ལྡན་པ་ཡོད། སྐབས་རེ་ང་རང་རླུང་ལངས་པ་བྱུང་ཡོད་ནའང་། རྩ་བའི་ཆ་ནས་ངའི་སེམས་ཀྱི་གནས་བབས་ནི་གང་ལ་གང་འཚམ་གྱི་ཞི་འཇམ་པོ་ཡོད།
དེ་བཞིན་བྱུག་རྫས་ཀྱི་རིགས་ལ་དངུལ་མང་པོ་འགྲོ་སོང་གཏོང་མཁན་བུད་མེད་གཞོན་ནུ་ཚོར་ངས་སྙད་རྐོ་འདོད་བྱུང་། དང་པོ་སོ་སོའི་ཁྱོ་གས་ཧ་ཅང་གོང་ཆེན་པོ་འདུག་ཅེས་རྙོག་དྲ་ཤོད་སྲིད། གང་ལྟར་ཡང་། ཕྱི་ལུས་ཀྱི་མཛེས་ཉམས་གལ་ཆེ་ནའང་། དེ་ལས་ནང་སེམས་ཀྱི་མཛེས་ཉམས་གལ་ཆེ་བ་ཡིན། རང་ལ་གདོང་པ་མཛེས་པོ་ཞིག་ཡོང་སྲིད། འོན་ཀྱང་མདོག་ཉེས་པོ་ཡོད་ཀྱང་བཅོས་མིན་གྱི་འཛུམ་མདངས་དང་བརྩེ་བའི་ཉམས་ཤིག་ཐོན་ན་མཛེས་བཟོའི་བྱུག་རྫས་མེད་ནའང་སྙིང་རྗེ་པོ་མཐོང་བ་ཡོད། དེ་ནི་མཛེས་སྡུག་དངོས་གནས་དེ་རེད། རིན་ཐང་ངོ་མ་དེ་ང་ཚོའི་རྒྱུད་ལ་ཡོད། ཕྱིའི་མཐུན་རྐྱེན་ལ་འགྲོ་སོང་མང་པོ་གཏོང་དགོས་ཤིང་། ཚོང་ཁང་དང་སྣ་འཛོམས་ཁྲོམ་ར་གང་ཆེ་ཆེ་དགོས་པ་སོགས་རྒྱུན་དུ་ག་ཚོད་བྱུང་ནའང་ད་དུང་དེ་ལས་མང་བ་དགོས་འདོད་ཡོང་གི་ཡོད། འོན་ཀྱང་ནང་སེམས་ཀྱི་ཞི་བདེར་འགྲོ་གྲོན་གཏོང་མི་དགོས། ནང་སེམས་ཀྱི་རིན་ཐང་དེ་དག་ལ་བསམས་ནས་གོམས་འདྲིས་བསྟེན་ཐབས་བྱས་ན། རིམ་གྱིས་ཉོན་མོངས་རྣམས་ཤུགས་ཆུང་དུ་འགྲོ་ངེས་ཡིན། དེ་ལ་བརྟེན་ནས་ནང་སེམས་ཀྱི་ཞི་བདེ་ཡོང་གི་ཡོད།
གཞན་གྱི་བདེ་དོན་ལ་བཅངས་པའི་སྙིང་རྗེའི་བསམ་ཕྱོགས་སམ་སེམས་ཁུར་གྱི་ཚོར་བས་རང་གིས་རང་ལ་གདེང་སྤོབས་བསྐྲུན་གྱི་ཡོད། རང་ལ་གདེང་སྤོབས་ཡོད་ན། རང་གི་བྱ་གཞག་ཚང་མ་ངོ་ལྐོག་མེད་པ་ཕྱི་གསལ་ནང་གསལ་དང་། བདེན་པ་བདེན་ཐུབ། དྲང་པོ་དྲང་གཞག་ངང་ལེགས་གྲུབ་ཡོང་ཐུབ། དེ་ལ་བརྟེན་ནས་གཞན་ལ་ཡིད་ཆེས་སྟེར་ཐུབ་པ་དང་ཡིད་ཆེས་ནི་གྲོགས་འདྲིས་ཀྱི་གཞི་རྟེན་ཡིན། ང་ཚོ་མི་རྣམས་ནི་སྤྱི་ཚོགས་སེམས་ཅན་ཡིན་སྟབས་ང་ཚོར་གྲོགས་པོ་དགོས་ཀྱི་ཡོད། གྲོགས་པོ་ནི་ཡིན་གཅིག་མིན་གཅིག་དབང་ཆའམ་དངུལ། ཡང་ན་ཤེས་བྱ་ཡོན་ཏན་བཅས་ལ་བརྟེན་ནས་མི་འབྱུང་བར། རྒྱུ་རྐྱེན་གཙོ་བོ་ནི་ཡིད་ཆེས་ཡིན། དེར་བརྟེན་གཞན་གྱི་མི་ཚེ་དང་བདེ་དོན་ལ་སེམས་འཁུར་དང་གུས་བརྩིའི་འདུ་ཤེས་ནི་གྲོས་མོལ་གྱི་རྨང་གཞི་ཡིན།།

robotstxt: allowed

filter: keep


text:
ཟླ་འདིའི་ཕྱི་ཚེས་ ༢༥ ཉིན་བོད་ཀྱི་གློག་བརྙན་ལས་འགུལ་བ་དོན་གྲུབ་དབང་ཆེན་ལགས་ཨ་རིའི་ནང་འབྱོར་ཏེ་ནང་མི་ལྷན་འཛོམས་བྱུང་འདུག
བོད་དོན་གློག་བརྙན་ཚོགས་པའི་མགྲིན་ཚབ་པ་འཇམ་དབྱངས་ཚུལ་ཁྲིམས་ལགས་ཀྱིས་འདི་གར་གནས་ཚུལ་མཁོ་སྤྲོད་གནང་བ་ལྟར་ན། བོད་ཀྱི་གློག་བརྙན་ལས་འགུལ་བ་དོན་གྲུབ་དབང་ཆེན་ལགས་ཀྱིས་དཀའ་སྡུག་དང་ཉེན་ཚབས་ཆེན་བའི་བྲོས་བྱོལ་བརྒྱུད། ཟླ་འདིའི་ཕྱི་ཚེས་ ༢༥ ཉིན་ཨ་རིའི་ཁ་ལི་ཧྥོར་ནེ་ཡའི་གྲོང་ཁྱེར་སན་ཧྥི་རན་སི་ཁོ་( San Francisco )ནང་འབྱོར་ཏེ་བཟའ་མི་རྣམས་ལྷན་འཛོམས་བྱུང་ཡོད་འདུག
ད་ལྟ་དགུང་ལོ་ ༤༣ ཡིན་པའི་དོན་གྲུབ་དབང་ཆེན་ལགས་ཨ་རིར་འབྱོར་མ་ཐག་ཁོང་གིས། ལོ་མང་གི་རྗེས་སུ་ང་ལ་ཉེན་མེད་བདེ་འཇགས་དང་རང་དབང་གི་འཚོ་བར་ལོངས་སུ་སྤྱོད་རྒྱུ་བྱུང་བ་དེ་རིང་ཐོག་མ་དེ་ཡིན། སྙིང་ཉེ་བའི་ནང་མི་ཚོར་མགྱོགས་མྱུར་ངང་ཐུགས་འཕྲད་ཡོང་བའི་གོ་སྐབས་སྐྲུན་མཁན་ཚང་མར་བཀའ་དྲིན་ཆེ་ཞུ་རྒྱུ་ཡིན། འོན་ཀྱང་། ཡིད་སྐྱོ་བ་ཞིག་ལ་རང་གི་ལུང་པ་རྒྱབ་ཏུ་བཞག་དགོས་བྱུང་སོང་། ཞེས་བརྗོད་འདུག
བོད་དོན་གློག་བརྙན་ཚོགས་པའི་མགྲིན་ཚབ་པ་འཇམ་དབྱངས་ཚུལ་ཁྲིམས་ལགས་ཀྱིས། དོན་གྲུབ་དབང་ཆེན་ནི་འགྲོ་བ་མིའི་གཞི་རྩའི་ཐོབ་ཐང་དང་རང་དབང་ལ་ཡིད་ཆེས་བརྟན་པོ་ཡོད་པའི་གང་ཟག་ཅིག་ཡིན་ལ། ཁོང་གིས་བོད་མི་ཚོའི་སྡུག་དཀའ་ངལ་གྱི་བསམ་ཚུལ་ཕྱིར་བཏོན་པ་རྒྱུ་རྐྱེན་དུ་བྱས་ཏེ། རྒྱ་ནག་གཞུང་གིས་ཁོང་ལ་འཛིན་བཟུང་དམ་དྲག་དང་མནར་གཅོད་རྩ་བ་ནས་གཏོང་མི་རུང་བ་ཞིག་ཡིན་ཡང་། ད་ནས་བཟུང་ཁོང་ལ་བསམ་ཚུལ་བཤད་རྒྱུའི་རང་དབང་ཆ་ཚང་ཡོད་པ་རེད། ཅེས་དང་། དུས་ཚོད་རན་མཚམས་ནས་དོན་གྲུབ་དབང་ཆེན་ལགས་ཀྱིས་གསར་ལམ་དུ་གནས་ཚུལ་སྤེལ་རྒྱུ་ཡིན་ལ། དོན་གྲུབ་དབང་ཆེན་ལགས་རང་དབང་ལུང་པའི་ནང་འབྱོར་བར་རྒྱབ་སྐྱོར་གནང་མཁན་གཞུང་འཛིན་དང་ཚོགས་སྡེ་ཁག དེ་བཞིན་མི་སྒེར་བཅས་ལ་བཀའ་དྲིན་ཆེ་ཞུས་འདུག
དོན་གྲུབ་དབང་ཆེན་ལགས་ནས་ “འཇིགས་བྲལ་” ཞེས་པའི་དངོས་དོན་གློག་བརྙན་ཕབ་སྐྲུན་བྱས་པར་བརྟེན། རྒྱ་ནག་གཞུང་གིས་ཕྱི་ལོ་ ༢༠༠༨ ཟླ་ ༣ ནང་ཟིང་སློང་རྒྱུད་སྐུལ་བྱེད་པའི་ནག་ཉེས་གཡོགས་ཏེ་ལོ་ ༦ བཙོན་འཇུག་ཁྲིམས་ཐག་བཅད་ཡོད་པ་དང་། ཕྱི་ལོ་ ༢༠༡༤ ཟླ་ ༦ ཚེས་ ༥ ཉིན་མཚོ་སྔོན་ཞིང་ཆེན་ཟི་ལིང་བཙོན་ཁང་ནས་ཁོང་ཀློད་གྲོལ་བཏང་ཡོད་ཀྱང་། རྒྱ་གཞུང་ཉེན་རྟོག་པས་ཁོང་གི་འགྲོ་འདུག་སྤྱོད་གསུམ་ལ་དམ་དྲག་ཆེན་པོ་བྱས་ཡོད་པ་རེད།
དོན་གྲུབ་དབང་ཆེན་ལགས་ཀྱི་ལས་གྲོགས་གྲྭ་མགོ་ལོག་འཇིགས་མེད་ལགས་ཀྱང་སྐབས་དེར་རྒྱ་གཞུང་གིས་འཛིན་བཟུང་བཙོན་འཇུག་བྱས་ཏེ་མནར་གཅོད་ཚད་མེད་མྱངས་རྗེས། ཕྱི་ལོ་ ༢༠༡༤ ལོའི་ཟླ་ ༤ པའི་ནང་རྒྱ་གར་དྷ་རམ་ས་ལར་བདེ་འབྱོར་བྱུང་ཡོད་པ་དང་། ད་ལྟ་སུད་སིའི་ནང་གནས་སྡོད་ཀྱིས་བོད་ནང་གི་ཆབ་སྲིད་བཙོན་པ་རྣམས་ཀྱི་ཡ་ང་བའི་གནས་སྟངས་སོགས་ཀྱི་མཚོན་པའི་བོད་ནང་རྒྱ་ནག་གཞུང་གིས་བཙན་གནོན་གདུག་རྩུབ་ཅན་གྱི་སྲིད་བྱུས་ག་འདྲ་ལག་བསྟར་བྱེད་ཀྱི་ཡོད་པའི་སྐོར་འཛམ་གླིང་ཐོག་ར་སྤྲོད་ཀྱི་ལས་འགུལ་སྤེལ་བཞིན་ཡོད་པ་རེད།
བོད་ནང་གི་བོད་མི་ཚོའི་དངོས་ཡོད་དཀའ་སྡུག་ཕབ་སྐྲུན་བྱས་པའི་འཇིགས་བྲལ་ཞེས་པའི་གློག་བརྙན་དེ། སུད་སིའི་ཛུས་རིག་གྲོང་ཁྱེར་དུ་རྟེན་གཞི་བྱས་ཡོད་པའི་དོན་གྲུབ་དབང་ཆེན་ལགས་ཀྱི་གཉེན་ཉེ་འཇམ་དབྱངས་ཚུལ་ཁྲིམས་ནས་གཙོ་གཉེར་གནང་སྟེ། བོད་དོན་གློག་བརྙན་ཚོགས་པ་ནས་འཛམ་གླིང་ཡོངས་སུ་ཁྱབ་སྤེལ་གནང་ཡོད་པ་དང་། དོན་གྲུབ་དབང་ཆེན་ལགས་འཛིན་བཟུང་བྱས་རྗེས། ཁོང་གི་བཟའ་ཟླ་ལྷ་མོ་མཚོ་ལགས་ནས་ཁོང་འཕྲལ་དུ་ཀློད་གྲོལ་ཡོང་ཆེད། རྒྱ་གར་ནང་གཙོས་ཕྱི་རྒྱལ་ཡུལ་གྲུ་ཁག་ཏུ་བསྡུས་པའི་ཉན་ཞིབ་ཚོགས་འདུ་དང་གཏམ་བཤད་བགྲོ་གླེང་སོགས་ཀྱི་སྟེང་། མོ་རང་གི་ཁྱོ་ག་གཙོ་བོར་གྱུར་བའི་བོད་ནང་གི་ཆབ་སྲིད་བཙོན་པ་རྣམས་ཀྱི་དཀའ་སྡུག་དང་། བཙོན་པ་རྣམས་ཀྱི་ཁྱིམ་མི་གཉེན་འབྲེལ་ཚོའི་དཀའ་སྡུག་སོགས་ཀྱི་སྐོར་གཏམ་བཤད་དང་ཞི་འབོད་ཀྱི་ལས་འགུལ་སྣ་མང་སྤེལ་ཡོད་པ་དང་། ཕྱི་ལོ་ ༢༠༡༢ ལོར་སྲིད་དོན་སྐྱབས་བཅོལ་བའི་ངོ་བོའི་ཐོག་ནས་མ་བུ་ཚོ་ཨ་རིར་གནས་སྤོ་བྱས་ཡོད་པ་རེད།
ཕྱི་ལོ་ ༢༠༡༢ ལོར་གསར་འགོད་པ་ཉེན་སྲུང་ལྷན་ཚོགས་ནས་དོན་གྲུབ་དབང་ཆེན་ལགས་ལ་རྒྱལ་སྤྱིའི་རང་དབང་གསར་འགྱུར་གྱི་གཟེངས་རྟགས་ཕུལ་ཡོད་པ་དང་། དེ་བཞིན། ཕྱི་ལོ་ ༢༠༡༤ ལོར་ཨ་རིའི་ནེའུ་ཡོག་གྲོང་ཁྱེར་ནང་རྟེན་གཞི་བྱས་པའི་འགྲོ་བ་མིའི་ཐོབ་ཐང་ཐེབས་རྩ་ཁང་གིས་རྣམ་དཔྱོད་ལྡན་པའི་བརྩམས་ཆོས་སྒྱུ་རྩལ་གྱི་རྒྱལ་སྤྱིའི་ཧ་ཝེལ་གཟེངས་རྟགས་ (Havel Prize)ཕུལ་ཡོད་པ་རེད།
གསར་འགོད་པ། པདྨ་མཚོ།


text:
ངས་ ལྷག་དཀར་ དམ་བཅའ།
ང་ བོད་ པ་ དང་ ཉི་ཧོང་ ཡིན།
ང་ དབྱིན་ཡུལ་ ལ་ སྐྱེས་ པ་ རེད།
ང་ བོད་ རང་བཙན་ སློབ་ཕྲུག་ ཙོ་གས་པ་ ལས་ཀ་ བྱད་ ཡིན་ ཡིན་ནའང་ ད་ལྷ་ ང་ རྡ་རམ་ས་ལ་ ལ་ བོད་ཡིག་ དང་ བོད་ཀྱི་ སྦྱང་ ཀྱི་ ཡོད།
ང་ བདུན་ཕྲག་ གཉིས་ ས་ར་ ལ་ བསྡད་ པ་ ཡིན་ ཡིན་ནའང་ ངས་ ས་ར་ བཞག ་པ་ ཡིན་ གང་ཡིན་ཟེར་ན་ ང་ ལ་ སྒེར་གྱི་ དགེ་རྒན་ དགོས་ འདུག།
ངའི་ གསར་པ་ རྒན་ ལགས་ མིང་ལ་ ཨ་ཆེ་ ཉི་མ་ ལགས་ རེད་ ཁོང་ ་ཤིན་ཏུ་ ཡག་པོ་ འདུག།
དེ་རིང་ ང་ དཔེ་མཛོད་ཁང་ ལ་ དེབ་གཞུང་ བྱེད་ ཀྱི་ ཡིན་ གང་ཡིན་ཟེར་ན་ ཕ་གིར་ ལ་ བོད་སྐད་ འཛིན་གྲྭ་ འདུག།
རྡ་རམ་ས་ལ་ གནམ་ཤིས་ ous du་ ཉིན་རྟག་པ་ ཆར་པ་ འབབ་ ཀྱི་ འདུག་ ཨ་ནི་ གློག་ མིན་འདུག།
ང་ དབྱིན་ཡུལ་ དྲན་ ཀྱི་ མིན་ འདུག་ ཡིན་ནའང་ ང་ ནང་གྱི་ ཁ་ལག་ དྲན་ ཀྱི་ འདུག།
བདུན་ཕྲག་ རྗེས་མ་ ང་ sikkim་ ལ་ འགྲོ་ ཡག་ ཡིན་ Sikkim.་ལ་ ཤིན་ཏུ་ སྐྱིད་པོ་ འདུག་ གང་ཡིན་ཟེར་ན་ ང་ བོད་ པའི་ ཁ་ལག་ ཞིམ་པོ་ ཟ་ཡག་རག་ཀྱི་ འདུག། ང་ sikkim་ ལ་ མུ་མཐུད་ནས་ བོད་སྐད་ སྦྱང་ཡག་ ཡིན།
ངས་ ལྷག་དཀར་ ཉིན་དེབ་ ནང་ལ་ བོད་ཡིག་ འབྲི་ཡ་ ཐབས་ཤེས་བྱེད་ ཀྱི་ ཡིན།
i don’t know the tibetan spelling for ous du.
My Tibetan spelling and grammar is pretty poor, this has not been fully proof checked, so you will see some mistakes but I think this is one good way to practice my Tibetan writing. Any comments, feedback, tips etc, most welcome.


text:
ན་གཞོན་རྩོམ་པ་པོ་སྒོ་ཡོན་གྱིས་ཕ་ཡུལ་གྱི་ཡི་གེ་པ་ཞེས་པའི་འཕྲིན་ཚོམས་སུ་བཤད་པའི་གཏམ་བཤད་སྒྲ་བཤུས།
སྤྱིར་ཡི་གེ་པ་ཟེར་བར་སྒྲ་ཡངས་དོག་གཉིས་ཡོད་ཀྱང་། འདིར་སྒྲ་དོག་པོའི་སྒོ་ནས་བཤད་ན་རྩོམ་རིག་དང་འབྲེལ་བ་ཡོད་པ་ཞིག་རེད། རྩོམ་རིག་ཟེར་དུས་ཧ་ཅང་གི་རྒྱ་ཆེ་བར་མ་ཟད་དེར་ངོས་འཛིན་ཚུལ་ཡང་མི་འདྲ་བ་སྣ་ཚོགས་རེད། ནུབ་ཕྱོགས་པས་རྩོམ་རིག་ངོས་འཛིན་ཚུལ་དང་ཤར་ཕྱོགས་པས་རྩོམ་རིག་ངོས་འཛིན་ཚུལ་མི་འདྲ་ལ། དེ་བཞིན་ནུབ་ཕྱོགས་པ་ནང་ཁུལ་ལ་གནའ་རབས་དང་ཉེ་རབས། དེང་རབས་གསུམ་གྱི་ངོས་འཛིན་མི་འདྲ་བ་དང་། དེང་རབས་ལའང་དེང་རབས་སྔ་མ་དང་དེང་རབས་ཕྱི་མ་གཉིས་སུ་བཀར་ཞིང་། དེང་རབས་ཕྱི་མ་ལའང་ནང་གསེས་ཀྱི་མི་འདྲ་བ་ཁ་ཅིག་ཡོད་པ་རེད། དེ་ལྟར། རྩོམ་རིག་ཟེར་བ་དེ་ཐམས་ཅད་ཀྱི་རྣ་བར་བྱང་བའི་ཐ་སྙད་ཅུང་སྤྱིར་བཏང་བ་ཞིག་ཡིན་ནའང་། ནང་དོན་དང་ངོས་འཛིན་མི་འདྲ་བ་ཤིན་ཏུ་མང་པོ་རེད།
དེ་རིང་འཕྲིན་ཕྲན་གྱི་ཚོམས་འདིར་ཡོད་པ་ཐམས་ཅད་ཀྱང་། སྤྱིར་བཏང་གཟུགས་མེད་ཀྱི་དགའ་ཕྱོགས་ཤིག་གིས་མཉམ་གཅིག་འདུས་པ་མིན་ནམ་སྙམ་པ་ཞིག་བྱུང་། དེ་ནི་རྩོམ་རིག་གི་དགའ་ཕྱོགས་རེད། མི་མང་པོ་ཞིག་བྱ་དངོས་གང་རུང་ལ་ཐོག་མར་འཇུག་པའི་སྐབས་སུ་དགའ་ཕྱོགས་ཤིག་གི་བསླུ་བྲིད་དམ། གཟུགས་མེད་ཀྱི་རླབས་རྒྱུན་ཞིག་གིས་དེ་ལ་འབྲེལ་ཐག་འཛིན་པ་རེད། དཔེར་ན། དབྱངས་མཁན་ཞིག་ཐོག་མར་དབྱངས་ཀྱི་ལམ་དུ་ཞུགས་པ་ཡིན་ན་འདྲ། རི་མོ་མཁན་ཞིག་ཐོག་མར་རི་མོའི་ལམ་དུ་ཞུགས་པ་ཡིན་ནའང་འདྲ། ཀུན་ལ་ཁྱབ་མཉམ་གྱི་འགྲོ་སྟངས་ཤིག་ཡོད་པ་ནི་དགའ་ཕྱོགས་ཤིག་གིས་ཤེས་མེད་ཚོར་མེད་ངང་སོ་སོའི་ལམ་ཁར་ཞུགས་འགྲོ་བ་རེད། རྩོམ་རིག་གི་ལམ་དུ་འགྲོ་བ་ཡང་ཕལ་ཆེར་དེ་འདྲ་རེད།
ང་རང་ཉིད་ལ་མཚོན་ན། ལོ་བཅུ་གསུམ་དང་བཅུ་བཞི་ཡི་སྐབས་ཙམ་ནས་རྩོམ་རིག་ཟེར་བའི་ཆ་རྒྱུས་མེད་པའི་ལམ་འདིར་ཧ་ཅང་དགའ་པོ་བྱུང་སོང་། དགའ་ཕྱོགས་དེའི་དབང་གིས་རིམ་བཞིན་དེར་བསམ་གཞིག་མང་ཙམ་བྱ་དགོས་བྱུང་། ད་ལྟ་བལྟས་ན། གྲུབ་འབྲས་ཀྱི་ངོས་ཐད་ནས་མངོན་གསལ་དོད་པོ་ཅི་ཡང་བླངས་མ་ཐུབ་ཀྱང་། དུས་ཚོད་ཀྱི་དབང་དུ་བྱས་ན་ཅུང་རྒྱུན་རིང་པོ་འགོར་ཡོད་པ་རེད། མ་མཐར་ཡང་ད་ལྟ་འཕྲིན་ཚོམས་འདིར་བཞུགས་པའི་ལྷན་རྒྱས་དང་བསྡུར་ན། རྩོམ་རིག་ལ་འཇུག་པའི་ཡུན་གྱི་ངོས་ནས་ང་ལས་རིང་བ་ཕལ་ཆེར་ཡོད་ཀྱི་མ་རེད། དང་ཐོག་ང་རང་རྩོམ་རིག་ལ་འཇུག་སྐབས། འུ་ཚོའི་ཕ་ཡུལ་གྱི་ཉེ་འཁོར་དུ་རྩོམ་རིག་ལ་དགའ་ཕྱོགས་ཡོད་མཁན་ཧ་ཅང་ཉུང་ཉུང་རེད།
དེ་ལྟར་ན། བྱ་གཞག་མང་པོ་ཞིག་དུས་ཚོད་ཀྱིས་བདེན་དཔང་བྱ་དགོས་པ་རེད། ལེགས་འགྲུབ་རིག་པ་མཁན་ཨན་ཐོ་ནིས་རོ་བྷེན་(Anthony Robbins)ལགས་ཀྱིས་རྒྱལ་ཁ་མང་པོ་ཞིག་དུས་ཡུན་རིང་པོར་རྒྱུན་སྐྱོང་བྱས་པ་ལས་འཐོབ་ཚུལ་བཤད་ཅིང་། ཧྥི་རོམ་(Fromm)ལགས་ཀྱིས་ཀྱང་བརྩེ་དུངས་ཀྱི་མཐའ་མཇུག་ནི་དུས་ཚོད་ལ་དབང་བར་བཤད། འོན་ཀྱང་། རྩོམ་རིག་ལ་མཚོན་ན། དུས་ཚོད་རྐྱང་རྐྱང་གིས་ཐག་གཅོད་ཐུབ་པ་ཞིག་ཀྱང་མ་རེད། དུས་ཚོད་ནི་ཚེ་སྲོག་གི་རྒྱུད་སྐུད་དེ། རྒྱུད་སྐུད་དེའི་མཚམས་ཆད་སོང་ན་ཚེ་སྲོག་ཀྱང་འཇུག་སྒྲིལ་འགྲོ་བ་རེད་མོད། དུས་ཚོད་རིང་ཐུང་ཙམ་གྱིས་རྩོམ་རིག་གི་རིན་ཐང་འབྱེད་པའང་གནད་ལ་འཁེལ་བ་ཞིག་མ་རེད། དེའི་དབང་གིས། ང་ལྟ་བུར་མཚོན་ན། གོང་དུ་བཤད་པ་བཞིན་དགའ་ཕྱོགས་ཤིག་གིས་ལོ་ངོ་བཅུ་ལྷག་གི་རིང་ལ་རྩོམ་རིག་ལ་དང་དོད་བྱེད་ཁུལ་བྱས་ཀྱང་། ད་ལྟ་བལྟས་ན། རྩོམ་རིག་ཟེར་བ་ནི་དགའ་ཕྱོགས་ཙམ་གྱིས་ལེགས་གྲུབ་མི་འབྱུང་བ་ཉིན་རེ་བས་ཉིན་རེར་ཧ་གོ་ཡི་འདུག
དེས་ན། ཡང་སྙིང་ཅི་ཞིག་བྱས་ན་འགྲིག་གམ་ཞེ་ན། སྐད་ཆ་རགས་པས་བཤད་ན་རྩོམ་རིག་ནི་འཚོ་བ་ཞིག་ཡིན་ན་འགྲིག་པ་རེད། འོ་ན། འཚོ་བ་ནི་ཅི་ཞིག་ཡིན་ནམ། སེམས་ཁམས་རིག་པ་མཁན་དང་བདག་གཉེར་རིག་པ་མཁན་སོགས་ཁྱབ་ཁོངས་མི་འདྲ་བས་འཚོ་བ་ལ་འགྲེལ་སྟངས་སྣ་ཚོགས་འདུག་ལ། ཆོས་ལུགས་དང་རིགས་གཞུང་ཐ་དད་པའི་ཤུགས་རྐྱེན་འོག་འཚོ་བའི་དབྱིབས་དང་ཁ་དོག་ཀྱང་ཐ་དད་པར་འཆར་གྱིན་ཡོད་པ་རེད། སེམས་ཀྱི་སྒེའུ་ཁུང་མི་འདྲར་སྣང་བའི་དབྱིབས་དང་ཁ་དོག བྲོ་བ་མི་འདྲ་བ་རྣམས་ཀྱང་འཚོ་བ་མ་རེད་ཟེར་ས་འགྲོ་རྒྱུ་མ་རེད། དེས་ན། ཕལ་བའི་མིག་དང་བསམ་བློའི་ཐད་ནས་སྟབས་བདེ་བོས་བཤད་ན། འུ་ཚོའི་ལུས་ངག་ཡིད་གསུམ་གྱི་ཁྲོད་ན་འབྲལ་དུ་མི་རུང་བའི་དོན་བྱ་ཁ་ཤས་ཏེ། མེད་ན་སྟོང་ཆར་གྱུར་འགྲོ་བ་དང་། ཡོད་ན་ཁ་སྐོང་དུ་གྱུར་པའི་རིགས་ལ་འཚོ་བ་ཟེར་ན་མི་འགྲིག་པ་ཆེར་མེད་ཅིང་། ང་ལྟ་བུར་མཚོན་ན། རྩོམ་རིག་ནི་སེམས་ཀྱི་སྟོང་ཆ་ཁ་སྐོང་བྱེད་པའི་དམིགས་བསལ་གྱི་འཚོ་བ་ཞིག་རེད་དྲན་གྱིན་འདུག དེ་ལྟ་བུའི་འཚོ་བ་དེ་ཉིད་རྟག་བརྟན་དང་ཐེར་ཟུག་ཅན་ཞིག་ཡིན་སྲིད་དམ། དེ་ནི་གནད་དོན་ཞིག་རེད། རང་རེའི་ནང་བསྟན་མཚན་ཉིད་རིག་པའི་ངོས་ནས་ཡིན་ཡང་འདྲ། འཇར་མན་གྱི་ཁན་ཐི་(Immanuel Kant)དང་ཞོ་ཕེན་ཧ་ཝུར་(Schopenhauer)ལྟ་བུའི་ངོས་ནས་ཡིན་ཡང་འདྲ། འུ་ཚོ་སོ་སྐྱེ་ཕལ་བར་བྱུང་དང་འབྱུང་བར་འགྱུར་བ་ཐམས་ཅད་ཀྱང་རྟག་བརྟན་མིན་པ་གསལ་བོ་རེད། དེའི་དབང་གིས། རྩོམ་རིག་ལ་དགའ་ཕྱོགས་ཡོད་མི་ཚོས་འཚོ་བའི་བདེན་པ་ཞེས་བཤད་ཀྱི་ཡོད་ཀྱང་། བདེན་པ་ཟེར་བའང་རྟག་བརྟན་ཞིག་ཡིན་པ་མ་རེད།
ང་རང་ལ་མཚོན་ན། ལོ་ངོ་འགའི་གོང་དུ་བདེན་པ་ཟེར་བའི་ཚིག་འདི་བཀོལ་སྤྱོད་ཤུགས་དྲག་བྱས་པ་ཡིན། འོན་ཀྱང་། ད་ལྟ་བལྟས་ན་འཇིག་རྟེན་འདི་ནས་བདེན་པ་ཟེར་བ་དངོས་གནས་རྙེད་ཁག་པོ་རེད། ཆོས་ལུགས་དང་གྲུབ་མཐའ་བྱེ་བྲག་པའི་ར་སྐོར་གྱིས་བདེན་པ་ལ་ཚད་ཅིག་བཞག་ཡོད་ཀྱང་། སྐབས་འདིར་རྩོམ་རིག་ནི་འཚོ་བ་ཞིག་དང་། འཚོ་བ་ནི་བདེན་པ་ཞིག་ཡིན་སྲིད་ན། བདེན་པ་ནི་ཧ་ཅང་བཤད་ཁག་པོ་ཞིག་རེད། རྩོམ་ཆོས་ཤིག་དཔེར་དྲངས་ན། ཤིག་སི་ཕེར་(Shakespeare)གྱི་སྐྱོ་གར་གྱི་ཟློས་གར་ཆེན་མོ་བཞི་ལ་བལྟས་ཚེ། བརྩེ་བ་དང་ཁོང་ཁྲོ། གཉེན་དང་དགྲ་སོགས་རྒྱུ་རྐྱེན་མང་པོ་ཞིག་གིས་ཕན་ཚུན་གཅིག་ལ་གཅིག་བརྟེན་གྱིས་གྲུབ་ཡོད་པ་ལས། དམིགས་བསལ་བདེན་པ་ཟེར་བའི་ཆིག་རྐྱང་ཞིག་བསྟན་ཡོད་པ་མ་རེད། གལ་ཏེ་བདེན་པ་ཞིག་བཞག་དགོས་ཚེ། ཕན་ཚུན་གྱི་བར་ལ་གནས་པའི་རྒྱུ་རྐྱེན་གྱི་འབྲེལ་བ་དེ་དག་ནི་བདེན་པ་ཡིན་སྲིད། འུ་ཚོར་ཁ་ལ་ལེན་རྒྱུར་དགའ་བའི་སྐད་ཆ་ཞིག་ཡོད་པ་ནི། བདེན་པའི་ཆེད་དུ་རང་གི་སྲོག་ཀྱང་འདོར་ཐུབ་ཅེས་པ་རེད། ཡིན་ནའང་། སོ་སོས་བདེན་པ་ཟེར་བར་ཚད་ཐིག་ཅིག་བཏབ་ནས་ཚད་ཐིག་དེའི་ནང་ལྡན་པ་ཡིན་ན་བདེན་པ་དང་། ཚད་ཐིག་དེའི་ནང་མི་ལྡན་ཚེ་བདེན་པ་མིན་ཟེར་བ་འདྲ་བོ་མ་གཏོགས། སྤྱིར་བདེན་པའི་ཚད་ཐིག་ཅིག་གཞི་གྲུབ་ཏུ་གནས་པར་བསམ་བློ་གཏོང་དཀའ་བ་རེད་དྲན་གྱིན་འདུག འུ་ཚོ་ཚང་མ་དགའ་ཕྱོགས་ཤིག་གིས་འདིར་མཉམ་དུ་འཛོམས་ཤིང་། དགའ་ཕྱོགས་དེ་ཉིད་ཀྱང་རྩོམ་རིག་ཡིན་ན། རྩོམ་རིག་ནི་འཚོ་བ་ཞིག་ཏུ་འགྱུར་ན་འགྲིག་གིན་འདུག འོ་ན། རྩོམ་རིག་ནི་འཚོ་བའི་མཐར་ཐུག་གི་འབབ་ས་ཡིན་ན་འགྲིག་གམ། ངས་བལྟས་ན། རྩོམ་རིག་ནི་འཚོ་བའི་མཐར་ཐུག་གི་འབབ་ས་ཡིན་ན་འགྲིག་རྒྱུ་མ་རེད། སྤྱིར་བཏང་གོང་དུ་བཤད་པ་བཞིན་རྩོམ་རིག་ལ་གོ་དོན་སྣ་ཚོགས་ཡོད་པས་གཞི་གཅིག་ཏུ་འབབ་ས་ཉུང་ཉུང་རེད། དེ་བཞིན་རྩོམ་ལུས་ཀྱི་ངོས་ནས་སྒྲུང་རྩོམ་མཁན་དང་སྙན་ངག་མཁན་སོགས་ཀྱིས་རྩོམ་རིག་ལ་བཟུང་བའི་རྣམ་འགྱུར་མི་འདྲ་ལ། སྒྲུང་རྩོམ་མཁན་ནང་གསེས་ནས་ཀྱང་རྩོམ་རིག་གི་ངོས་འཛིན་འདྲ་ཀི་མི་འདུག དཔེར་ན། ཉི་ཧོང་གི་མུ་ར་ཀ་མི་ཧ་རུ་ཀི་(Murakami Haruki)དང་རྒྱ་ནག་གི་མོ་ཡན་(莫言)ལྟ་བུར་མཚོན་ན། ཁོང་གཉིས་ཀ་ཡང་སྒྲུང་རྩོམ་མཁན་ཁྱད་པར་བ་གཉིས་རེད་ལ། དམིགས་བསལ་སྒྲུང་རྩོམ་མང་པོ་བཞེངས་སྐྲུན་མཛད་ཡོད་ཀྱང་། སྒྲུང་རྩོམ་བརྒྱུད་དེ་རྩོམ་རིག་གི་ངོས་འཛིན་བྱེད་སྟངས་མི་འདྲ་བ་གཉིས་ཆགས་འདུག འོན་ཀྱང་། ཐུན་མོང་ལ་ཉམས་ཤིག་ཡོད་པ་གང་རེད་ཅེ་ན། རྩོམ་རིག་ནི་འཚོ་བ་ཞིག་ཡིན་པ་དེ་རེད། འོ་ན། འུ་ཚོའི་འཚོ་བའི་ཡོད་ཚད་རྩོམ་རིག་རེད་དམ། དེ་ནི་ཧ་ཅང་བཤད་ཁག་པོ་རེད། འཚོ་བ་ནི་ཡན་ལག་སྣ་ཚོགས་པ་ཞིག་གིས་གྲུབ་པས། རྩོམ་རིག་ཀྱང་རྩོམ་རིག་མཁན་གྱི་འཚོ་བའི་ཁྲོད་ཀྱི་ཡན་ལག་གཅིག་ཙམ་རེད། ཡང་ན། རྩོམ་རིག་ནི་ཕྱི་ཡི་པགས་པར་ངོས་བཟུང་ན། རྩོམ་རིག་ནི་འཚོ་བའི་ལག་ཆ་ཙམ་ཞིག་རེད། འཚོ་བ་ནི་རྩོམ་རིག་གི་ནང་སྙིང་རེད། འཚོ་བ་ལ་རྩོམ་རིག་བས་ཀྱང་ལྷག་པའི་སྙིང་པོ་གཞན་ཡོད་པ་རེད།
ད་ཡར་མར་མང་པོ་བཤད་བཞག་ཐལ། མདོར་བསྡུས་ན། རྩོམ་རིག་ནི་མཐར་ཐུག་གི་འབབ་ས་ཡིན་ཚུལ་དེ་དོགས་གཞི་ཅན་གྱི་གནད་དོན་ཞིག་རེད་བསམ་གྱིན་འདུག དེའི་དབང་གིས་འུ་ཚོ་ཡི་གེ་ལ་ཅི་ཙམ་དགའ་ན་ཡང་། ཡོད་ཚད་རྩོམ་རིག་གོ ། རྩོམ་རིག་ནི་མཐའ་ཐུག་གི་གྲུབ་དོན་ནོ།། བདེན་པ་མཐར་ཐུག་གོ ། འདི་ལས་ལྷག་པའི་བདེན་པ་ནི་མེད་དོ་སྙམ་པ་ལ་གནད་དོན་འདུག ཅིའི་ཕྱིར་འདི་ལྟ་བུའི་སྐད་ཆ་བཤད་པ་ཡིན་ཟེར་ན། འདས་པའི་ཆར་ང་རང་ཉིད་ལ་འདི་ལྟ་བུའི་ཆགས་ཞེན་ཡོད་མྱོང་། སྐབས་དེར་བདེན་པ་ཟེར་བ་ནི་དཀར་པོ་ཞིག་གམ་ནག་པོ་ཞིག གལ་ཏེ་དཀར་པོ་དང་ནག་པོ་གཉིས་ཀ་མིན་ན་ཁྲ་ཁྲ་ཞིག་ཁོ་ཐག་ཡིན་སྙམ་ནས། དེ་ལྟར་བསམ་བློ་བཏང་ཞིང་སྐད་ཆ་མང་པོ་བཤད། ཡིན་ན་ཡང་། ད་ལྟ་བལྟས་ན་འཇིག་རྟེན་འདིར་ཚུགས་ཐུབ་ཀྱི་བདེན་པ་ཞིག་རྙེད་ཀི་མི་འདུག དེའི་དབང་གིས། འཇིག་རྟེན་གྱི་བདེན་པ་ནི་དཀར་པོ་མ་རེད་ལ་ནག་པོ་ཡང་རེད་མི་འདུག དེ་བཞིན། རྩོམ་རིག་ཀྱང་ཧ་ལས་པའི་རླབས་པོ་ཆེ་དེ་འདྲ་ཅི་ཡང་མ་རེད། རྒྱུ་མཚན་དེ་དག་གིས། ཡོད་ཚད་རྩོམ་རིག་རེད་འདུག་སྙམ་པའི་བསམ་བློ་དེ་གནད་དོན་ཅན་གྱི་བསམ་བློ་ཞིག་རེད་འདུག་དྲན་བྱུང་། གོང་དུ་རྩོམ་རིག་ནི་འཚོ་བ་ཞིག་ཡིན་དགོས་པའི་རྒྱུ་མཚན་གཞན་ཡང་། རྩོམ་རིག་དེ་འཚོ་བ་ཞིག་ཡིན་ན། འཚོ་བས་འུ་ཚོར་བསླུ་བྲིད་བྱ་རྒྱུ་ཨེ་རེད། འུ་ཚོས་འཚོ་བ་ལ་ཁྲེལ་མེད་བྱ་རྒྱུ་ཨེ་རེད། གནད་དོན་དེ་འདྲ་ཞིག་ཀྱང་འདུག མདོར་ན། རྩོམ་རིག་ནི་འཚོ་བ་ཞིག་ཡིན་ན་འགྲིག་གིན་འདུག ཡིན་ནའང་། འཚོ་བ་ནི་བྱེ་བྲག་མང་པོ་ཞིག་གིས་གྲུབ་འདུག དེ་བཞིན་འཚོ་བའི་བདེན་པ་ཡང་བྱེ་བྲག་མང་པོ་ཞིག་གིས་གྲུབ་འདུག རྒྱུ་མཚན་དེ་དག་གིས། བདེན་པ་ལ་ཚད་གཞི་བཞག་སྔ་ན་འགྲིག་གིན་མི་འདུག་ལ། རྩོམ་རིག་ཀྱང་འཚོ་བ་ལས་ཡ་བྲལ་དུ་གྱུར་ན་འགྲིག་གིན་མི་འདུག་བསམ་གྱིན་ཡོད། །
གླིང་ལོ་མ་སེར་པོས་ཡིག་འགོད་བྱས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/letter/24714.html


text:
༄༅།།མི་སྟོང་ཕྲག་གིས་རང་ཉིད་ཀྱི་བྱེད་ཐབས་སྤྱད་དེ་མེས་རྒྱལ་ཡུམ་ཆེན་ལ་སེམས་གཏམ་བརྗོད་པ་རེད།
ཡོང་ཁུངས། ཀྲུང་གོའི་བོད་ལྗོངས་དྲ་བ། རྩོམ་པ་པོ། པདྨ་ཚེ་རིང་གིས་བསྒྱུར།
ཀྲུང་གོའི་བོད་ལྗོངས་དྲ་བའི་འཕྲིན། ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བ་བསུ་ཆེད། “ཐོག་མའི་བསམ་འདུན་མ་བརྗེད་པར། འགན་འཁྲི་ཡིད་ལ་བརྟན་པོ་འཆིང་”ཞེས་པ་དང་“ལང་ཚོའི་སེམས་པ་ཏང་ལ་ཕྱོགས། དུས་རབས་གསར་པར་བྱས་རྗེས་འཇོག”ཅེས་པའི་བརྗོད་དོན་སློབ་གསོའི་ཁོར་ཡུག་ལེགས་པོ་ཞིག་གཏོད་ཆེད། ཟླ་9པའི་ཚེས་24ཉིན་གྱི་སྔ་དྲོར་བོད་ལྗོངས་ལས་རིགས་ལག་རྩལ་སློབ་གླིང་གི་དགེ་སློབ་ཚོས་ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བར་ལེགས་སྐྱེས་ཕུལ་ཞིང་། “དགེ་སློབ་སྟོང་ཕྲག་གི་ལང་ཚོས་རླབས་ཆེན་མེས་རྒྱལ་ལ་སེམས་གཏམ་བཤད”ཅེས་པའི་བརྗོད་དོན་ཉིན་མོའི་བྱེད་སྒོ་སྤེལ་བ་རེད།
རྒྱལ་སྟོན་དུས་ཆེན་ཐོན་ལ་ཉེ་བའི་དུས་འདིར་བོད་ལྗོངས་ལས་རིགས་ལག་རྩལ་སློབ་གླིང་དུ་གང་སར་རྒྱལ་དར་བཀལ་ནས་ཁེངས་པ་དང་། བོད་རིགས་ཀྱི་རྒྱན་གོས་གྱོན་པའི་དགེ་རྒན་ལྷ་མོ་ལགས་གོམ་ཁ་དལ་མོས་བརྙན་ཤེལ་ཆེན་པོའི་མདུན་དུ་བསྐྱོད་དེ་ལྷབ་ལྷུབ་དུ་གཡོ་བའི་སྐར་ལྔའི་དར་དམར་ལ་ལྟ་བཞིན་མོས་དབང་མེད་དུ་“སྐར་ལྔའི་དར་དམར་རླུང་དུ་བསྐྱོན་ནས་ལྷབ་ལྷུབ་ཏུ་གཡོ། རྒྱལ་ཁའི་གླུ་དབྱངས་ཅི་འདྲའི་སྐད་གསང་མཐོ་བ་ལ……”ཞེས་པའི་གླུ་དབྱངས་དེ་བླངས་སོང་། ངར་སེམས་དང་ཡིད་འགུག་ནུས་པ་ཆེས་ཆེར་མངའ་བའི་གླུ་སྐད་དེས་དེ་མ་ཐག་ཏུ་ཐང་ཆེན་ཐོག་གི་མི་ཚོགས་ཀྱི་ཡིད་དབང་ཅིག་ཅར་དུ་འཕྲོགས། 《མེས་རྒྱལ་ལ་གླུ་དབྱངས་ལེན》ཞེས་པའི་གཞས་གྲགས་ཅན་དེས་སློབ་གྲྭའི་དགེ་སློབ་གཅིག་ཏུ་སྒྲིལ་ནས་སེམས་གཏམ་བརྗོད་པའི་ཚིག་ཕྲེང་དེ་བཀྲག་མདངས་འཚེར་བའི་འཕྲེད་འགེལ་སྦྱར་ཚིག་ཏུ་བྱས་ནས་སློབ་ཁྲིད་ཐོག་ཁང་ནས་མར་དཔྱངས་འདུག ལག་ལ་རྒྱལ་དར་ཆུང་ཆུང་ཐོགས་པའི་སློབ་གྲོགས་ཚོས་སློབ་ཁྲིད་ཐོག་ཁང་གི་སྒེའུ་ཁུང་ནས་མགོ་བོ་ཡར་བཀྱགས་ནས་ལག་ཏུ་གཡུག་བཞིན་པའི་རྒྱལ་དར་གྱིས་ཐང་ཆེན་གྱི་གླུ་སྐད་ལ་མདངས་ལྡན་པར་བྱས་ཤིང་། སྐད་གསང་མཐོན་པའི་གླུ་སྐད་དེ་སློབ་ར་ཡོངས་སུ་ཁྱབ་པ་དང་། དམར་མདངས་བཀྲ་བའི་རྒྱལ་དར་“དམར་པོའི”སློབ་ར་ཡོངས་སུ་ཁྱབ་པ་རེད། དེ་དང་ཆབས་ཅིག་སློབ་གྲྭའི་ལྗང་མདོག་ར་བའི་ཐོག་དམག་སྦྱོང་བྱེད་བཞིན་པའི་སློབ་མ་གསར་བ་རྣམས་ཀྱིས་ཀྱང་རྒྱལ་དར་དང་ཏང་རྟགས། “70”་ཅན་གྱི་དཔེ་རིས་རིམ་པ་བཞིན་དུ་བརྗེ་བ་དང་། རུ་དཔུང་གི་ལོགས་སུ་ཡོད་པའི་རྒྱལ་དར་སྲུང་སྐྱོབ་རུ་ཁག་གིས་རྒྱལ་དར་ཆེན་པོ་བསྒྲིགས་ཤིང་། “དམག་མི་རྣམས”ཀྱིས་སྟོབས་ཤུགས་ཀྱིས་ཁེངས་བཞིན་གྲལ་འགྲིགས་པའི་རུ་བསྟར་བསྒྲིགས་ཏེ་མེས་རྒྱལ་ལ་བཅངས་པའི་སྨོན་འདུན་ཟོལ་མེད་མཚོན་པར་བྱས་ཡོད།
བྱེད་སྒོ་ཆེན་པོ་དེ་མཇུག་རྫོགས་རྗེས། བོད་ལྗོངས་ལས་རིགས་ལག་རྩལ་སློབ་གླིང་གི་ཏང་ཨུའི་ཨུ་ཡོན་དང་སློབ་གཙོ་གཞོན་པ་བསོད་ནམས་དངོས་གྲུབ་ཀྱིས་གྲོས་གཞི་འདོན་རྒྱུ། “དེ་རིང་ང་ཚོ་མཉམ་དུ་འཛོམས་ནས་ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བར་ཐུན་མོང་ཐོག་རྟེན་འབྲེལ་ཞུ་པ་དང་། རྒྱལ་ཡོངས་སྤྲོ་སེམས་རབ་ཏུ་འཁོལ་བཞིན་ཚང་མ་དགའ་བའི་དུས་སྟོན་འདི་ལ་ངས་ང་ཚོའི་རླབས་ཆེན་གྱི་མེས་རྒྱལ་ལ་‘སེམས་གཏམ་བརྗོད་པའི’གྲོས་འགོ་འདོན་རྒྱུ་ཡིན་ཅེས་གསུངས་པ་རེད། དེའི་རྗེས་སུ་སློབ་གླིང་གི་གུང་གཞོན་ཚོགས་པའི་ཨུ་ཡོན་ལྷན་ཁང་གི་ཧྲུའུ་ཅི་ཧོ་ཅན་ཧྥུང་གིས་དགེ་སློབ་ཚོའི་སྣེ་ཁྲིད་ནས་“སེམས་གཏམ་བརྗོད་པའི”དམ་བཅའ་འཇོག་རྒྱུ་ཡིན། དམ་བཅའི་ནང་དོན་ནི་“ངས་མེས་རྒྱལ་ལ་བློ་དཀར་སེམས་དཀར་བྱ་རྒྱུའི་ཆོད་སེམས་བཅངས་ནས་མེས་རྒྱལ་ལ་དགའ་ཞེན་དང་། རང་ཉིད་ཀྱི་བྱ་སྤྱོད་ལ་བརྟེན་ནས་མེས་རྒྱལ་ལ་དྲིན་ལན་འཇལ་བ། ལང་ཚོའི་སེམས་པ་ཏང་ལ་ཕྱོགས་པ། དུས་རབས་གསར་པར་བྱས་རྗེས་འཇོག་པ། མེས་རྒྱལ་ཡུམ་ཆེན་གྱི་སྐྱེས་སྐར་ལ་རྟེན་འབྲེལ་ཞུ་བ། ཀྲུང་གོ་ལགས་ང་རང་ཁྱོད་ལ་དགའ”ཞེས་སྤེལ་བ་རེད།
ཤེས་ལྡན་པར་འགྱུར་ཡང་གཞོན་པའི་བློ་སྟོབས་ཟད་མི་འགྲོ། །རྒྱལ་ཁབ་ལ་དྲིན་ལན་འཇལ་ནས་ལྷག་སེམས་རྣམ་དག་བྱེད། ། བོད་ལྗོངས་ལས་རིགས་ལག་རྩལ་སློབ་གླིང་གི་སློབ་མ་རྣམས་ཀྱིས་རྒྱལ་དར་གྱི་འོད་མདངས་འོག་ཉི་གཞོན་འོད་སྟོང་འཕྲོ་བའི་ཁྲོད་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་ཁྲིད་སྟོན་འོག་ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བར་ལེགས་སྐྱེས་འབུལ་རྒྱུ་དང་ལང་ཚོ་ལ་བརྟེན་ནས་མེས་རྒྱལ་གྱི་མཛེས་སྡུག་ལྡན་པའི་མ་འོངས་བསྐྲུན་རྒྱུའི་སེམས་ཐག་བཅད་པ་རེད།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོའི་བོད་ལྗོངས་དྲ་བ་ལས་བཏུས་སོ།


text:
༄༅། །མངའ་རིས་མཐོ་ལྡིང་དགོན་པར་ཡུལ་དངོས་བརྟག་དཔྱད་དུ་བསྐྱོད་པའི་མཐོང་ཐོས།
[ནང་དོན་གནད་བསྡུས] རྩོམ་འདིར་སྟོད་མངའ་རིས་ཡུལ་གྱི་མཐོ་ལྡིང་དགོན་པར་ཡུལ་དངོས་བརྟག་དཔྱད་བྱས་པ་བརྒྱུད་དེ་དགོན་སྡེ་དེའི་ཕྱི་སྣོད་ཀྱི་བཀོད་པ་དང་ནང་རྟེན་གྱི་རྣམ་པ། ལོ་རྒྱུས་ཀྱི་འཕོ་འགྱུར། ཁྱད་པར་གནས་དེའི་ཁྱད་མཚར་བའི་ལྡེབས་རིས་ཀྱི་ཁྱད་ཆོས་བཅས་རང་ཉིད་ཀྱི་དངོས་མཐོང་དྲན་ཟིན་རྣམས་རེ་རེ་བཞིན་ངོ་སྤྲོད་བྱས་ཡོད།
[བརྡ་ཆད་གཙོ་བོ] མངའ་རིས། མཐོ་ལྡིང་དགོན། ལྡེབས་རིས། ཡུལ་དངོས་བརྟག་དཔྱད།
སྟོད་མངའ་རིས་ལ་བསྐྱོད་པ་ནི་བདག་གི་མི་ཚེའི་ནང་གི་དམིགས་ཡུལ་གལ་ཆེན་གཅིག་ཏུ་བགྲངས་ཆོག་པས། སྤྱི་ལོ་༢༠༡༧ལོའི་༥བའི་ཚེས་༡༨ཉིན་འདུན་མ་གཅིག་པའི་སློབ་གྲོགས་འགའ་དང་མཉམ་དུ་ཉི་མ་ལྷ་ས་བརྒྱུད་དེ་གཞིས་ཀ་རྩེ་ནས་མངའ་རིས་ཕྱོགས་སུ་ཆས་པ་ཡིན། ལམ་བར་དུ་ས་སྐྱ་དང་། ལྷ་རྩེ། ངམ་རིང་། ས་དགའ། འབྲོང་པ་སོགས་རྫོང་ཁག་རེ་རེའི་མངའ་ཁོངས་བརྒྱུད་དེ་མངའ་རིས་མཐོ་ལྡིང་དགོན་དུ་སླེབས། དེ་ནས་དཀོན་གཉེར་དགེ་སློང་བྱམས་པ་ལགས་ཀྱི་མཇལ་སྣ་དང་བཅས་དགོན་པའི་ཕྱི་ནང་རྟེན་གསུམ་ལ་ལེགས་པར་མཇལ་བའི་སྐལ་བ་བྱུང་བས། འདིར་དེའི་གནས་ཚུལ་ཇི་བཞིན་དུ་སྙན་ཞུའི་ཚུལ་དུ་བཀོད་ན།
གཅིག དགོན་པ་ཕྱག་བཏབ་ཚུལ་དང་ཕྱིའི་བཀོད་པ།
མཐོ་ལྡིང་དགོན་ནི་དེང་གི་བོད་རང་སྐྱོང་ལྗོངས་མངའ་རིས་ས་ཁུལ་རྩྭ་མདའ་རྫོང་གྲོང་གི་ནུབ་བྱང་མཚམས་དང་། ས་བབ་གནས་ཡུལ་འཕྲེད་ཐིག་བྱང་མའི་༣༡༠༢༩དང་། གཞུང་ཐིག་ཤར་མའི་༢༩༠༤༧། མཚོ་འཕགས་སྤྱི་ཁྲེ་༣༧༢༠ཙམ་གྱི་མཚམས་སུ་ཡོད། དགོན་པ་དང་ད་ལྟའི་རྩྭ་མདའ་རྫོང་ཆགས་སའི་གྲོང་རྡལ་གཉིས་འབྲེལ་ཏེ་ཡོད་ལ། ལྷོ་ངོས་དྲུ་རིར་བཅོལ་བ་དང་། བྱང་ངོས་གླང་ཆེན་ཁ་འབབ་ཀྱི་ངོགས་སུ་ཆགས་ཡོད། ཕྱོགས་བཞི་རུ་ཤུན་སྐོགས་མེད་པའི་ས་དམར་གྱི་རྫ་རི་ཀྲོང་ངེར་ལངས་ཤིང་། མཁར་གྱང་དམར་པོའི་ལྕགས་རིས་ཡོངས་སུ་བསྐོར་བའི་དབུས་སུ། མཆོད་རྟེན་དང་ལྷ་ཁང་། གྲྭ་ཤག་བཅས་འཛུགས་སྐྲུན་སྣ་ཁ་གསུམ་གྱིས་གྲུབ་པའི་ཆོས་སྡེ་ཞིག་རེད། དགོན་པའི་ནུབ་ཕྱོགས་སུ་ས་ཙྪའི་མཆོད་རྟེན་ཆུང་ཆུང་བརྒྱ་དང་བརྒྱད་གྲལ་སྟར་དུ་བསྒྲིགས་ནས་བཞེངས་ཡོད། གཞན་ཕྱོགས་སོ་སོར་ཕྱི་གནོན་མཆོད་རྟེན་བཞི་སྟེ་ཤར་ཟངས་ཀྱི་གདུང་རྟེན། ལྷོ་མཆོད་རྟེན་ཁྲ་བོ། ནུབ་མཆོད་རྟེན། བྱང་ལྷ་བབ་མཆོད་རྟེན་བཅས་བཞེངས་ཡོད་ལ། ནུབ་མཆོད་རྟེན་ཆུས་འཇིག་ཟིན་པས་ད་ལྟའི་ཆར་མཐོང་རྒྱུ་མི་འདུག དགོན་པའི་ལྕགས་རིའི་ནང་དུ་ད་ལྟ་མཇལ་རྒྱུ་ཡོད་པའི་འཛུགས་སྐྲུན་ནི་བརྒྱ་རྩ་ལྷ་ཁང་དང་ལྷ་ཁང་དཀར་པོ། ལྷ་ཁང་དམར་པོ། གསེར་ཁང་ལྷ་ཁང་། མ་ཎི་ལྷ་ཁང་དང་གྲྭ་ཤག་བཅས་ཡིན།
མཐོ་ལྡིང་ཞེས་པའི་མིང་གི་འབྱུང་ཁུངས་ནི་ལྷ་བླ་མ་ཡེ་ཤེས་འོད་ཀྱིས་གན་ཊི་མཁར་འཕངས་ནས་བདག་གི་གདུལ་བྱ་འདུ་སར་བོབས་ཤིག་ཅེས་ཐུགས་སྨོན་མཛད་པས་ནམ་མཁའ་མཐོན་པོར་ལྡིང་ཞིང་བབས་སའི་ས་ཕྱོགས་དེར་གཙུག་ལག་ཁང་བཞེངས་པས་མཐོ་ལྡིང་ཞེས་འབོད་པ་དང་། ཡང་ངག་རྒྱུན་ལ་ད་ལྟ་བཀྲ་ཤིས་སྒང་དགོན་པར་བཞུགས་པའི་གན་ཊི་གསུང་འབྱོན་ཞེས་པ་དེ་རྒྱ་གར་གྱི་མཚོ་པདྨ་ནས་འཕུར་ཏེ་ཡོང་བ་ཡིན་ལ། དང་པོར་རྩ་མདའ་ནས་མ་ནམ་དགོན་པར་སླེབས་པས་དགོན་པ་དེའི་མཚན་ལ་ཡུལ་སྐད་ཀྱི་མ་ནམ་ཞེས་པ་མིན་ནམ་ཞེས་པའི་དོན་ཐོགས་ཤིང་། ངེད་རང་བཞུགས་ས་དེ་འདི་མིན་ནམ་ཞེས་པའི་དོན་ཡིན་ཟེར། ཡང་དེ་ནས་མཐོ་ལྡིང་ལ་སླེབས་ཏེ་ནམ་མཁའ་མཐོན་པར་ལྡིང་སྐོར་ཞིག་བརྒྱབ་པས་མཐོ་ལྡིང་དུ་ཐོགས། དེ་ནས་བཀྲ་ཤིང་སྒང་དུ་ཕེབས་ཏེ་ང་འདིར་བཞུགས་པར་བྱའོ་ཞེས་གསུང་བྱོན་པར་གྲགས་①པས་མཐོ་ལྡིང་གི་མིང་ཐོག་སྟངས་ལ་བཤད་ཚུལ་གཉིས་ཙམ་མཆིས། དེ་ཡང་བོད་རྗེ་གཉའ་ཁྲི་བཙན་པོའི་གདུང་རྒྱུད་གནམ་ལྡེ་འོད་སྲུང་གི་སྲས་མངའ་བདག་དཔལ་འཁོར་བཙན། དེའི་སྲས་སྐྱིད་ལྡེ་ཉི་མ་མགོན། དེའི་སྲས་བར་བ་བཀྲ་ཤིས་མགོན། དེའི་སྲས་སྲོང་ངེའམ་ལྷ་བླ་མ་ཡེ་ཤེས་འོད་ཀྱིས་འབོད་སྐུལ་གནང་ནས་སྦྱིན་བདག་མཛད་ཅིང་། ལོ་ཆེན་རིན་ཆེན་བཟང་པོས་གཙོ་འགན་བཞེས་ནས་སྤྱི་ལོ་༩༩༦མེ་སྤྲེལ་ལོར་མཐོ་ལྡིང་དཔལ་གྱི་ལྷ་ཁང་བཞེངས་②ཞེས་མཐོ་ལྡིང་དགོན་ནི་སྤྱི་ལོ་༩༩༦ལོར་ཕྱག་བཏབ་ཅིང་སྤྱི་༡༩༢༨ལོར་ཡོངས་སུ་ལེགས་འགྲུབ་བྱུང་བའི་ད་ལྟའི་བརྒྱ་རྩ་ལྷ་ཁང་ངམ། སྔོན་གྱི་མཚན་རྙིང་བར་མཐོ་ལྡིང་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་གི་དུས་ལ་ངོས་འཛིན་བྱེད་བཞིན་ཡོད་པ་ནི་དུས་དང་མཚན་གཉིས་ཀྱིས་སྟེང་ནས་ར་སྤྲོད་ཐུབ་པར་འདོད། མཚན་འདི་དུས་ཕྱིས་ཀྱི་བོད་ཡིག་ཡིག་ཆ་ཚད་ལྡན་གྱི་ཁྲོད་དུ་བཀོལ་བ་ཅུང་མང་ལ་དགེ་ལུགས་པའི་བླ་ཆེན་ཁ་ཤས་ཀྱིས་ཀྱང་ད་ལྟའི་བར་སྤྱོད་བཞིན་འདུག མཐོ་ལྡིང་དགོན་གྱི་མིང་གཞན་ལ་མཐོ་ལྡིང་གསེར་གྱི་ལྷ་ཁང་ཡང་ཟེར་སྲོལ་བྱུང་བ་ནི་ཞི་བ་འོད་ཀྱིས་གཙོ་སྐྱོང་གནང་སྟེ་ཐོག་བརྩེགས་གསུམ་ཅན་གྱི་གསེར་ཁང་ཞིག་བཞེངས་པ་དེའི་མིང་ཡིན་ནམ་སྙམ་ཡང་ད་དུང་གསལ་ཆ་ཆེན་པོ་མ་བྱུང་བས་མུ་རུ་དཔྱད་རིན་ཆེ་སྙམ།
གཉིས། ལོ་རྒྱུས་ཀྱི་འཕོ་འགྱུར།
མཐོ་ལྡིང་དགོན་ཕྱག་བཏབ་པ་ནས་བཟུང་བསྟན་པ་ཕྱི་དར་གྱི་འགོ་ཚུགས་ཤིང་། ལྷ་བླ་མ་ཡེ་ཤེས་འོད་ཀྱིས་རྒྱ་གར་ཤར་ཕྱོགས་དང་ཁ་ཆེའི་པཎ་ཊི་ཏ་མཐོ་ལྡིང་དགོན་དུ་གདན་དྲངས་ཏེ་འདུལ་བའི་བསྟན་པ་རྒྱ་ཆེར་སྤེལ་ཡང་ཉམས་མྱོང་ཅན་གྱི་ལོ་ཙྰ་བ་མེད་པའི་རྐྱེན་གྱིས་མཇུག་འབྲས་དེ་ཙམ་ཡག་པོ་འབྱུང་མ་ཐུབ། རྗེས་སུ་ལོ་ཆེན་རིན་ཆེན་བཟང་པོ་རྒྱ་གར་དང་ཁ་ཆེའི་ཡུལ་ནས་སློབ་གཉེར་གྲུབ་རྗེས་ཁོང་གིས་གདན་ཞུས་མཛད་པའི་རྒྱ་གར་གྱི་པཎ་ཌི་ཏ་ཁག་དང་ལྷན་དུ་མཐོ་ལྡིང་དགོན་པར་ཆིབས་སྒྱུར་གནང་། ལོ་ཆེན་གྱིས་གསུང་རབ་བསྟན་བཅོས་མང་པོ་བརྩམས་ཞིང་མདོ་སྔགས་རྒྱ་དཔེ་ཡང་མང་པོ་ཞིག་བསྒྱུར་གནང་མཛད་པ་མ་ཟད། མཐོ་ལྡིང་དགོན་པའི་གཞི་ཁྱོན་རྒྱ་སྐྱེད་ཐད་ལའང་དམིགས་བསལ་གྱི་མཛད་རྗེས་བཞག་ཡོད་དེ། ལྷ་བླ་མ་ཡེ་ཤེས་འོད་ཀྱི་བཀའ་མངགས་ལྟར་སྤྱི་ལོ་༡༠༠༡ལོ་ཡས་མས་སུ་ཁ་ཆེའི་ཡུལ་ནས་ལྷ་བཟོ་བ་༣༢ སྤྱན་དྲངས་ཏེ་མཐོ་ལྡིང་དགོན་གྱི་ལྡེབས་རིས་དང་སྐུ་བརྙན་གསར་བཞེངས། ལྷ་ཁང་ཞིག་གསོ་བཅས་གནང་བ་ལོ་ཆེན་ཁོང་གི་རྣམ་ཐར་དུ་གསལ། གཞན་ཡང་ལོ་ཆེན་རྒྱ་གར་གྱི་མངྒདྷ་རྒྱལ་ཁབ་ཀྱི་བསྟན་སྲུང་ལྷ་མོ་རྡོ་རྗེ་ཆེན་མོ་གདན་དྲངས་ཏེ་མཐོ་ལྡིང་དགོན་པའི་བསྟན་སྲུང་ལྷ་མོའི་ལྷ་ཁང་གསར་དུ་བསྐྲུན་ཞིང་བསྟན་སྲུང་ལྷ་མོའི་སྐུ་ཡང་བཞེངས།
སྤྱི་ལོ༡༠༢༨ལོར་གུ་གེ་རྒྱལ་པོ་འོད་ལྡེས་རྒྱལ་སྲིད་སྐྱོང་རིང་ལ་བཞེངས་པའི་མཐོ་ལྡིང་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་གི་གཤམ་འོག་ལྷ་ཁང་ཉི་ཤུ་ཐམ་པ་ནི་མཐོ་ལྡིང་གཙུག་ལག་ཁང་གི་ལྷ་ཁང་བཅུ་གཉིས་ཀྱི་རྨང་གཞིའི་ཐོག་རིམ་བཞིན་གསར་བཞེངས་མཛད་ཅིང་། ད་ལྟ་མཐོ་ལྡིང་དགོན་པར་མཇལ་རྒྱུ་ཡོད་པའི་བརྒྱ་རྩ་ལྷ་ཁང་ཞེས་པ་དེ་ཡིན་ངེས། ལོ་རབས་དགུ་བཅུའི་ནང་དུ་བོད་ལྗོངས་རིག་དངོས་ཅུའུ་ཡིས་དགོན་འདིར་རྟོག་ཞིབ་གནང་དུས། བརྒྱ་རྩ་ལྷ་ཁང་གི་ཞིག་རལ་དུ་སོང་བའི་མཆོད་རྟེན་ཞིག་ལས་དུས་རབས་༡༡པའི་དུས་མགོའི་ལྡེབས་རིས་གསར་དུ་རྙེད་པ་ལས། ལྷ་ཁང་དེ་མངའ་བདག་འོད་ལྡེའི་རིང་གི་ལྷ་ཁང་ཡིན་པ་ར་སྤྲོད་ཐུབ་ཡོད་ཟེར། གུ་གེ་རྒྱལ་པོ་བྱང་ཆུབ་འོད་ཀྱིས་སངས་རྒྱས་ཀྱི་བསྟན་པ་དར་སྤེལ་གཏོང་ཆེད། རྒྱུ་ནོར་མང་པོ་བསྡུས་ཏེ་རྒྱ་གར་ནས་ཇོ་བོ་རྗེ་དཔལ་ལྡན་ཨ་ཏི་ཤ་བོད་དུ་གདན་དྲངས་ཤིང་། སྤྱི་ལོ་༡༠༤༢ལོར་མཐོ་ལྡིང་དགོན་ལ་ཞབས་ཀྱིས་བཅགས་ཤིང་ལོ་ཆེན་རིན་ཆེན་བཟང་པོ་དང་མཇལ་འཕྲད་གནང་། དེ་ནས་སྤྱི་ལོ་༡༠༤༥བར་ཏེ་བགྲངས་བྱ་གསུམ་ཙམ་ལ་མཐོ་ལྡིང་དགོན་དུ་བཞུགས་རིང་། བྱང་ཆུབ་ལམ་གྱི་སྒྲོན་མེ་སོགས་བརྩམས་ཆོས་ཉི་ཤུ་ལྷག་ལྗགས་རྩོམ་གནང་སྟབས། བསྟན་པ་ཕྱི་དར་སྐབས་ཀྱི་བསྟན་པ་དར་ཞིང་རྒྱས་པར་ནུས་པ་གལ་ཆེན་ཐོན་ཡོད་མ་ཟད། མཐོ་ལྡིང་དགོན་ནི་བསྟན་ཕྱི་དར་སྐབས་ཀྱི་ཆོས་གཞུང་སྒྲ་བསྒྱུར་བྱ་ས་གཙོ་བོ་ཞིག་ཏུ་ཆགས་ཡོད་པ་རེད།
འོད་ལྡེའི་ཚ་བོ་རྩེ་ལྡེས་གུ་གེ་རྒྱལ་པོ་གནང་རིང་མཐོ་ལྡིང་དགོན་རྒྱ་བསྐྱེད་དུ་བཏང་། ཞི་བ་འོད་ཀྱིས་གཙོ་སྐྱོང་གནང་སྟེ་ཐོག་བརྩེགས་གསུམ་ཅན་གྱི་གསེར་ཁང་བཞེངས་ཤིང་། གུ་གེའི་མཁན་ཆེན་ངག་དབང་གྲགས་པས་མཛད་པའི་གུ་གེའི་རྒྱལ་རབས་ཀྱི་ནང་དུ་གསེར་ཁང་ལྷ་ཁང་གི་བཀོད་པ་ཕྲ་ཞིང་ཞིབ་པ་ཞིག་བཀོད་ཡོད། དུས་རབས་༡༡ནས་༡༢བར་གྱི་མཐོ་ལྡིང་དགོན་གྱི་ལོ་རྒྱུས་ནི་ད་ལྟའི་ཡིག་ཚང་ཁག་དུ་རྙེད་དཀའ་ན་ཡང་། སྟབས་ལེགས་པ་ཞིག་ལ་དེང་གི་མཐོ་ལྡིང་ཚོམས་ཆེན་ཆེན་མོའི་གྱང་ནུབ་ཀྱི་བྱང་ངོས་སུ་བོད་ཡིག་གི་མཚན་བྱང་ཡིག་ཕྲེང་བདུན་བྲིས་པ་དེའི་ནང་དུ་མངའ་རིས་ས་ཁུལ་བསྟན་པ་ཕྱི་དར་གྱི་ལོ་རྒྱུས་དང་གུ་གེའི་རྒྱལ་པོ་རྩེ་ལྡེས་དམངས་ལ་ཆོས་སེམས་མེད་ཅིང་གནོད་སེམས་ཆེ། དགེ་འདུན་རྣམས་བཙན་ཤེད་ཀྱིས་སྐྱ་ཕབ་སྟེ། དགོན་སྡེའི་རྟེན་རྣམས་མེ་ལ་བསྐུར་ཞེས་བཀོད་ཡོད། སྐད་ཆ་དུམ་བུ་འདིས་ལོ་རྒྱུས་ཀྱི་གནས་ཚུལ་གལ་ཆེན་ཞིག་བསྟན་ཡོད་དེ། སྐབས་དེར་མངའ་རིས་ས་ཁུལ་དུའང་ཆོས་བསྣུབས་པའི་ལས་འགུལ་ཞིག་སྤེལ་བ་ཤེས་ཐུབ།
དུས་རབས་༡༢པའི་དུས་མཇུག་ནས་དུས་རབས་༡༥པའི་བར་དུ། དགོན་འདི་ཡང་རྙིང་མ་དང་བཀའ་བརྒྱུད། ས་སྐྱ་བཅས་ཀྱིས་དགོན་བདག་བྱས་ཀྱང་དེ་འབྲེལ་གྱི་ཡིག་ཆ་མཐོང་མ་བྱུང་། དུས་རབས་༡༥པར་དགེ་ལུགས་པའི་སྟོབས་ཤུགས་གེ་གུའི་ཕོ་བྲང་དུ་སླེབས་པ་ན་མཐོ་ལྡིང་དགོན་པ་དེའང་འཕེལ་རྒྱས་སུ་འགྲོ་བའི་གོ་སྐབས་བྱུང་། གུ་གེའི་མཁན་ཆེན་ངག་དབང་གྲགས་པ་རྒྱལ་མཚན་སེ་ར་དགོན་ནས་རྗེ་ཙོང་ཁ་པ་བློ་བཟང་གྲགས་པའི་མདུན་དུ་སློབ་གཉེར་མཛད་དེ་ཕྱིར་ཕེབས་རྗེས་གུ་གེ་རྒྱལ་པོ་རྣམ་རྒྱལ་ལྡེ་དང་མཆོད་ཡོན་སྦྱིན་བདག་གི་འབྲེལ་བ་བཙུགས་པ་མ་ཟད། ཁོང་མཐོ་ལྡིང་དགོན་དང་དུང་དཀར་ཕྱི་དབང་། མ་ནམ་དགོན་སོགས་ཀྱི་དགོན་བདག་ཏུ་མངགས་པས། སྐབས་དེར་དགོན་སྡེ་འདི་རུ་བཀའ་གདམས་གསར་མ་སྟེ་དགེ་ལྡན་ལུགས་ཕྱག་ལེན་མཛད་ཅིང་ཆོས་ཀྱི་འཁོར་ལོ་བསྐོར།
སྤྱི་ལོ་༡༦༣༠ལོ་ཡས་མས་སུ་གུ་གེ་རྒྱལ་རབས་ནུབ་ཅིང་། མངའ་རིས་ས་ཁུལ་ལ་དྭགས་རྒྱལ་པོ་སེངྒེ་རྣམ་རྒྱལ་གྱི་མངའ་འོག་ཏུ་ཚུད་ལ། མཐོ་ལྡིང་དགོན་འབྲུག་པ་བཀའ་བརྒྱུད་པའི་གྲུབ་མཐར་བསྒྱུར་དགོས་བྱུང་། དུས་ཡུན་རིང་པོ་མ་འགོར་བར་རྒྱལ་དབང་སྐུ་འཕྲེང་ལྔ་བས་མངགས་པའི་བོད་སོག་རྟ་དམག་གིས་ལ་དྭགས་ཕམ་པར་བརྒྱབ་པས། སླར་ཡང་དགེ་ལུགས་པའི་གྲུབ་མཐའ་ཕྱག་ལེན་མཛད། སྡེ་སྲིད་སངས་རྒྱས་རྒྱ་མཚོས་མཐོ་ལྡིང་དགོན་པའི་དོ་དམ་སྔར་ལས་ཇེ་བཟང་དུ་གཏོང་ཆེད་དགའ་ལྡན་དགོན་པའི་བྱང་རྩེ་ཆོས་རྗེ་དང་ཤར་རྩེ་ཆོས་རྗེ་གཉིས་རེ་མོས་ཀྱིས་མཐོ་ལྡིང་དགོན་པའི་མཁན་པོར་མངགས། དུས་རབས་༡༨པའི་དུས་མགོར་རྒྱལ་བ་བསྐལ་བཟང་རྒྱ་མཚོས་བཀའ་སྩལ་ཏེ་མཐོ་ལྡིང་དགོན་དེ་སེ་ར་དགོན་བྱེས་གྲྭ་ཚང་གི་དགོན་ལག་ཏུ་གནང་ཞིང་། ལོ་གསུམ་གྱི་ལས་ཐོག་མཁན་པོའི་ལམ་ལུགས་གཏན་འབེབས་གནང་བ་རེད།
དུས་རབས་༡༩པའི་དུས་དཀྱིལ་རྗེས་སུ་སེང་པ་དམག་འཁྲུག་བྱུང་སྟེ། མཐོ་ལྡིང་དགོན་དགྲ་བོས་བཙན་བཟུང་བྱས་པར་བརྟེན་ལྷ་ཁང་དང་ནང་རྟེན་རྩ་ཆེན་དག་ལ་ཚབ་ཆེ་ཆུང་མི་འདྲ་བའི་གཏོར་སྐྱོན་དང་བོར་བརླག་བྱུང་བར་མ་ཟད། རྗེས་ཀྱི་རིག་གནས་གསར་བརྗེའི་སྐབས་སུའང་དགོན་པའི་ལྷ་ཁང་དང་རིག་དངོས་རྩ་གཏོར་བྱས་ཏེ་གྱོང་གུད་ཚབ་ཆེན་ཐེབས་ཤིང་སྐུ་བརྙན་དང་ཞལ་ཐང་། མཆོད་ཆ་སོགས་ལྷག་ལུས་མེད་པར་གྱུར་བའི་གནས་ཚུལ་ཡ་ང་བ་བྱུང་།
གསུམ། ལྷ་ཁང་དང་ནང་རྟེན་གཙོ་བོ།
སྔོན་འདུས་སྡེ་ཆེན་པོ་འདིར་རྒྱུད་སྡེ་བཞིའི་ལྷ་ཁང་། གསེར་ཁང་། ལྷ་ཁང་དཀར་པོ། འདུ་ཁང་ཆེན་མོ། གནས་བཅུ་ལྷ་ཁང་། མ་ཎི་ལྷ་ཁང་། བླ་བྲང་གི་མགོན་ཁང་བཅས་ལྷ་ཁང་ཆེ་ཆུང་བདུན་ཙམ་ཡོད་པ་འབྲེལ་ཡོད་ཡིག་ཆ་རུ་གསལ་ཡང་། ད་ལྟ་མཐོང་ལམ་དུ་མཇལ་རྒྱུ་ཡོད་པ་ཞིག་ལ་བརྒྱ་རྩ་ལྷ་ཁང་དང་ལྷ་ཁང་དཀར་པོ། ལྷ་ཁང་དམར་པོ། གསེར་ཁང་ལྷ་ཁང་། མ་ཎི་ལྷ་ཁང་བཅས་རེད། གཞན་དགོན་པའི་ལྕགས་རིའི་ནང་དུ་སྔོན་གྱི་ལྷ་ཁང་ཁག་གི་ཤུལ་དུ་ལུས་པའི་གྱང་རོ་ཙམ་ལས་སླར་གསོ་མ་བྱས་པ་འགའ་རེ་ཡང་མཐོང་རྒྱུ་འདུག ད་ལྟ་མཇལ་རྒྱུ་ཡོད་པའི་ལྷ་ཁང་ཁག་ལས་བརྒྱ་རྩ་ལྷ་ཁང་ནི་མཐོ་ལྡིང་དགོན་གྱི་གཙུག་ལག་ཁང་ཐོག་མ་རུ་བགྲངས་ཤིང་། འཛུགས་སྐྲུན་གྱི་གཞི་ཁྱོན་ཆེས་ཆེ་བ་དེ་རེད། གཙུག་ལག་ཁང་དེ་ཁྱོན་བསྡོམས་ལྷ་ཁང་ཆུང་བ་ཉི་ཤུ་ལྷག་གིས་གྲུབ་ཡོད་ཅིང་། བརྒྱ་རྩ་ལྷ་ཁང་ཞེས་པའི་འབོད་སྲོལ་དེ་ནི་དུས་ཕྱིས་སུ་བྱུང་བ་ཞིག་སྟེ་དོན་ནི་ལྷ་ཁང་གི་ཁ་གྲངས་མང་བ་སྟོན་པ་ཞིག་རེད། མཚན་རྙིང་བར་བཀྲ་ཤིས་འདྲེན་པའི་གྲུབ་པའི་གཙུག་ལག་ཁང་ཞེས་འབོད་ལ། ལྷ་ཁང་འདི་ནི་བཙན་པོའི་དུས་ཀྱི་དཔེ་མེད་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་གི་དཀྱིལ་འཁོར་གྱི་བཀོད་པར་དཔེ་བླངས་ཏེ་བཞེངས་པ་ཞིག་ཡིན་པས། ད་ལྟའི་ཆར་དཔལ་དཔེ་མེད་ལྷུན་གྱིས་གྲུབ་པའི་གཙུག་ལག་ཁང་ཞེས་འབོད་མཁན་ཡང་མང་། ལྷ་ཁང་དེ་ཉིད་ཕྱི་ནང་གི་རིམ་པ་གཉིས་སུ་ཕྱེས་ལ་བར་དུ་སྐོར་ལམ་ཞིག་མཆིས། དཀྱིལ་དུ་བདུད་འདུལ་ལྷ་ཁང་ཡོད་པ་དེའི་རྟེན་དུ་བདུད་འདུལ་ཐུབ་པ་ཐོག་ཚད་གཅིག་ལྷག་དང་། མཐའ་འཁོར་གྱི་རྣམ་སྣང་ལྷ་ཁང་ཞེས་པར་རྣམ་པར་སྣང་མཛད་ཀྱི་དཀྱིལ་འཁོར་ཞིག་ཡོད་པ་དེའི་ཕྱོགས་བཞི་ལ་སྒོ་བཞི་སོགས་ཀྱི་ཚུལ་དུ་ལྷ་ཁང་ཆུང་ཆུང་བཞི་ཡོད་ལ། ཤར་དུ་མེས་སྟོན་པ་དང་། ལྷོ་རུ་རིན་ཆེན་འབྱུང་གནས། ནུབ་དུ་འོད་དཔག་མེད། བྱང་དུ་སྣང་བ་མཐའ་ཡས་བཅས་བཞུགས། ཕྱི་རིམ་དུ་ལྷ་ཁང་ཆུང་བ་བཅུ་དྲུག་ཡོད་པ་གཡས་ནས་བརྩིས་པའི་འཇིག་བྱེད་ལྷ་ཁང་། ཨ་ཙ་ར་ལྷ་ཁང་། བཀྲ་ཤིས་འོད་ཀྱི་ལྷ་ཁང་། སྨན་བླ་ལྷ་ཁང་། སྒྲོལ་མ་ལྷ་ཁང་། རྒྱལ་བ་རིགས་ལྔའི་ལྷ་ཁང་། སྲུང་མ་ལྷ་ཁང་། སྲུང་མ་ཁང་དེའི་སྐུ་རྒྱབ་ན་ཤིང་སེ་བི་གླིང་ཁ་ལྟ་བུ་ཞིག་ཡོད་པ་དེ་ནི་དེའི་དུས་སུ་སྲིབ་སྐྱེས་བུ་མོ་སྤུན་གཉིས་ཟེར་བ་ཞིག་བྱུང་ནས་དེ་གཉིས་ཀྱི་ཕྱག་འཁར་སེ་བའི་དབྱུག་པ་རེ་ས་དེར་བཙུགས་པ་ལས་སྐྱེས་པ་ཡིན་པས། ཤིང་དེ་སྲུང་མའི་བླ་ཤིང་ཡིན་ཟེར་ནས་མཐོང་ཆེན་བྱེད་ཀྱི་ཡོད། དེ་ནས་བྱམས་པ་ཀེར་བཞེངས་ལྷ་ཁང་། ཕྱག་རྡོར་ལྷ་ཁང་། ཡུམ་ལྷ་ཁང་། བྱམས་པ་ངལ་གསོ་ལྷ་ཁང་། རྗེ་ལྷ་ཁང་། ཚེ་དཔག་མེད་ལྷ་ཁང་། བཀའ་འགྱུར་ལྷ་ཁང་། བསྟན་འགྱུར་ལྷ་ཁང་། འཇམ་དབྱངས་ལྷ་ཁང་བཅས་ཡོད་པ་རེད། གཙུག་ལག་ཁང་དེ་ཉིད་ནི་སྲིན་མོ་གན་རྐྱལ་ཉལ་བའི་སྒང་དུ་བདུད་འདུལ་ལྷ་ཁང་དང་། སྙིང་ཁར་རྣམ་སྣང་ལྷ་ཁང་། རྐང་ལག་བཞིའི་སྟེང་དུ་ནང་གནོན་མཆོད་རྟེན་བཞི་དང་ཕྱི་གནོན་མཆོད་རྟེན་བཞི་བཅས་ཀྱི་ཚུལ་དུ་བཞེངས་ཡོད།
བརྒྱ་རྩ་ལྷ་ཁང་གི་ཤར་ཕྱོགས་སུ་ལྷ་ཁང་དམར་པོ་ཡོད་ལ། དེའི་ཕྱི་གྱང་དེ་སྲུང་མ་ལྷ་ཁང་དང་རུང་ཁང་། གྲྭ་ཤག་བཅས་ཀྱིས་འབྲེལ་ཏེ་བསྐོར་འདུག ལྷ་ཁང་གི་སྒོ་ཤར་ཕྱོགས་སུ་འཁོར་ལ་དེར་ཀ་བ་༣༩ཡོད་པ་དང་། འཛུགས་སྐྲུན་གྱི་རྒྱ་ཁྱོན་ལ་རྨིད་གྲུ་བཞི་མ་༥༨༨ ཟིན་ཡོད། ལྷ་ཁང་དམར་པོ་ཞེས་པའི་མིང་འདི་ཡང་ཉེ་དུས་ཀྱི་མི་རྣམས་ཀྱིས་དགོན་པའི་གྱང་གི་ཚོན་མདོག་ལ་བལྟས་ཏེ་བཏགས་པ་ཞིག་རེད་ཟེར། གཙང་བཀྲ་ཤིས་ལྷུན་པོའི་དགོན་བདག་བདུན་པ་ཤྭནྟི་བ་བློ་གྲོས་རྒྱལ་མཚན་གྱི་རྣམ་ཐར་དུ་ལྷ་ཁང་འདིའི་མིང་ལ་འདུ་ཁང་འཛམ་གླིང་རྒྱན་ཞེས་བཀོད་འདུག སྤྱི་ལོ་༡༩༣༧ལོར་བརྩམས་པའི་མཐོ་ལྡིང་དགོན་གྱི་དཀར་ཆག་ཏུའང་ལྷ་ཁང་གི་མིང་དེ་ལྟར་བཀོད་གནང་འདུག ཡིན་ཡང་ལོ་རྒྱུས་ཡིག་ཚང་གཞན་པ་ལས་དེ་འབྲེལ་གྱི་རྒྱུ་ཆ་ལག་སོན་མ་བྱུང་། མིག་སྔར་ལྷ་ཁང་ནང་དུ་བཞུགས་སུ་གསོལ་བའི་སྐུ་བརྙན་ཚང་མ་དུས་རབས་༢༠ བའི་ལོ་རབས་༨༠ རྗེས་སུ་བཟོས་པའི་སྐུ་བརྙན་གསར་བ་ཤ་སྟག་རེད། དེའི་རྟེན་གྱི་གཙོ་བོ་ནི་གསེར་ཟངས་ལས་གྲུབ་པའི་དུས་གསུམ་སངས་རྒྱས་ཐོག་ཚད་ཙམ་རེ་ཡོད་པའི་དཀྱིལ་ལ་ཐུབ་དབང་གཎ་ཊི་མ་ཞུ་བ་སྣང་། གོང་ནས་གླེང་བའི་ནམ་མཁའ་མཐོན་པར་ལྡིང་ཞིང་ས་ཕྱོགས་དེར་བབས་པའི་གཎ་ཊི་དེ་ཐུབ་དབང་དེའི་གཟུགས་གཞུག་ལ་ཡོད་ཟེར། དེའི་མདུན་དུ་གསེར་ཟངས་ལས་གྲུབ་པའི་རྗེ་ཙོང་ཁ་པ་ཡབ་སྲས་ཀྱི་སྐུ་དང་རྗེ་བཙུན་མི་ལའི་སྐུ་ལི་མ། གུ་རུའི་སྐུ་སོགས་མི་ཚད་ལྷག་ཙམ་རེ་དང་། མར་མེ་མཛད་ཀྱི་སྐུ་ཐོག་ཚད་ཙམ། སྲང་མདའ་ཇོ་བོ་དང་འཇམ་དབྱངས་ཀྱི་སྐུ་མི་ཚད་ཙམ། གཙང་ཁང་ཀ་བ་དྲུག་ཅན་ཞིག་ཡོད་པའི་ནང་དུ་རྟེན་གཙོ་བོ་རྩེ་ལྷ་ཉི་མ་མགོན་ཟེར་བའི་ཐུབ་པའི་སྐུ་མཐོ་ཚད་ཁྲི་བཅོ་ལྔ་ཙམ་ཡོད་པའི་གཟུངས་གཞུག་ལ་བཀའ་བསྟན་འགྱུར་ཆ་ཚང་རེ་ཡོད་ཅིང་། སེང་ལྕམ་འབྲུག་མོའི་ཐག་ཆས་ཆ་ཚང་ཞིག་ཀྱང་ཐུབ་པ་དེའི་གཟུངས་གཞུག་ཏུ་ཡོད་པར་གྲགས། དེ་ནི་སྐྱིད་ལྡེ་ཉི་མ་མགོན་གྱིས་མཐོ་ལྡིང་དང་མི་རིང་བའི་མཁར་བར་མ་ཞེས་པའི་རི་རྩེར་གདན་དྲངས་པར་བརྟེན་ཐུབ་དབང་དེར་རྩེ་ལྷ་ཉི་མ་མགོན་ཟེར་བ་ཡིན་འདུག ཐུབ་དབང་གི་སྐུ་མདུན་དུ་ལིའི་མཆོད་རྟེན་འདོམ་གང་དང་། བརྒྱད་སྟོང་པ་གསེར་བྲིས་གླེགས་བམ་གཅིག འདུ་ཁང་གི་སྒོ་མཆོར་གཡས་གཡོན་དུ་རྒྱལ་ཆེན་སྡེ་བཞི་ཐོག་ཚད་རེ་ཙམ་ཡོད། ལྷོ་ངོས་སུ་མགོན་ཁང་དང་བྱང་ངོས་སུ་རུང་ཁང་ཀ་བཞི་མ་ཞིག་བཅས་ཡོད་དོ། །
ལྷ་ཁང་དཀར་པོ་ནི་ཕྱི་ལོགས་ཀྱི་གྱང་དཀར་པོ་ཡིན་པས་མཚན་དེ་ལྟར་ཐོགས་ཤིང་། དེ་ཡང་ཕྱིས་སུ་བཏགས་པར་སྣང་། ལྷ་ཁང་དེའི་མིང་རྙིང་པ་ནི་ལྷ་ཁང་འཇིག་རྟེན་རྒྱན་ཞེས་འབོད་ལ། ཆེས་སྔ་ཤོས་ཤིག་དུས་རབས་༡༦པའི་མཐོ་ལྡིང་དགོན་གྱི་ཁྲི་འཛིན་ཤྭནྟི་བ་བློ་གྲོས་རྒྱལ་མཚན་གྱི་རྣམ་ཐར་ནང་བྲིས་ཡོད། སྤྱི་ལོ་༡༩༣༧ལོར་བསྒྲིགས་པའི་མཐོ་ལྡིང་དགོན་གྱི་དཀར་ཆག་ནང་མིང་དེ་ཡང་བེད་སྤྱོད་བཏང་འདུག ལྷ་ཁང་དཀར་པོའི་ལྡེབས་རིས་དང་ལྕམ་དྲལ་ཚོན་རིས་བཞེངས་པའི་དུས་ཚོད་འཁྲུལ་མེད་ཅིག་ད་སྔའི་ཡིག་ཚང་ཁག་ཏུ་ཁུངས་སྐྱེལ་ཐབས་བྲལ་ཡང་། ལྷ་ཁང་དེ་ནི་གུ་གེ་མཁན་ཆེན་ངག་དབང་གྲགས་པས་དུས་རབས་༡༥པའི་དུས་སྨད་དུ་མཐོ་ལྡིང་ལ་འབྱོར་བའི་རྗེས་སུ་ཕྱག་བཏབ་པ་དང་། ཤྭནྟི་བ་བློ་གྲོས་རྒྱལ་མཚན་སྤྱི་ལོ་༡༥༣༩ལོར་མཐོ་ལྡིང་དགོན་དུ་འབྱོར་བའི་སྐབས་ལྷ་ཁང་དེ་བཞེངས་ཟིན་པའི་གནས་ཚུལ་བཅས་ལ་གཞིགས་ན། ཕལ་ཆེར་དུས་རབས་༡༥པའི་དུས་མཇུག་གམ་ཡང་ན་དུས་རབས་༡༦པའི་དུས་མགོའི་བར་བཞེངས་པ་རིག་པས་དཔགས་ཐུབ། ལྷ་ཁང་འདི་ཚོམས་ཆེན་དང་སྒོ་མཆོར་གཉིས་ལས་གྲུབ། ཆུ་རྡོ་བཏིང་བའི་ཚོགས་ཆེན་འདིར་ཁྱོན་ཀ་བ་༤༢ཡོད་པ་དང་། རྒྱ་ཁྱོན་ལ་རྨིད་གྲུ་བཞི་མ་༥༥༥ཡོད། ནུབ་ངོས་ཀྱི་གྱང་དང་ཉེ་བའི་བྱང་ངོས་སུ་མཆོད་རྟེན་གཅིག་འདུག དེ་ནི་ཕལ་ཆེར་དུས་རབས་༡༨པའི་རྗེས་སུ་བཞེངས་པ་ཞིག་ཏུ་སྣང་།
གསེར་ཁང་ལྷ་ཁང་ལ་ད་ལྟ་ལྷ་ཁང་མདུན་རྒྱབ་ཁག་གཉིས་སུ་ཕྱེ་ཞིང་། དེ་གཉིས་ཀྱི་རྒྱ་ཁྱོན་ལ་རྨིད་གྲུ་བཞི་མ་༢༤དང་༡༢རེ་བཅས་ཡོད། ལྷ་ཁང་རྒྱབ་མ་དེ་བོད་ཀྱི་ལོ་རྒྱུས་ཡིག་ཚང་ཁག་དང་། སྤྱི་ལོ་༡༩༣༣ལོར་དབྱི་ཐ་ལིའི་མཁས་པ་ཏུའུ་ཆིས་མཐོ་ལྡིང་དགོན་པར་བརྟག་དཔྱད་བྱས་པའི་ཟིན་བྲིས་ལྟར་ན། ལྷ་ཁང་འདིར་རྒྱ་ཕིབས་གསུམ་བརྩེགས་ཅན་རྩེ་མོ་གྲུ་བཞིའི་དབྱིབས་བཅས་ཆ་ཚང་བཞུགས་ཡོད་ཅེས་གསུངས་མོད་ཀྱང་ད་ལྟ་ལྷ་ཁང་ཐོག་རིམ་གཅིག་ལས་མི་འདུག དེའི་ནང་དུ་མཐོ་དམའ་མི་གཅིག་པའི་ཁྲི་ཆུང་ཆུང་གཉིས་བཞེངས་ཡོད་ལ། མཐོན་པོ་དེ་ཇོ་བོ་རྗེའི་བཞུགས་ཁྲི་དང་དམའ་མོ་དེ་ལོ་ཆེན་རིན་ཆེན་བཟང་པོའི་བཞུགས་ཁྲི་རེད་ཟེར། དཀྱིལ་དུ་ས་ཁྲི་ཡི་དཀྱིལ་འཁོར་ཞིག་བཞེངས་འདུག གཞན་ལྷ་ཁང་འདི་ནི་ཇོ་བོ་རྗེས་བྱང་ཆུབ་ལམ་གྱི་སྒྲོན་མེ་གསུངས་ས་ཡིན་པ་རྣམ་ཐར་ཁག་ཏུ་གསལ།
ཕྱི་གནོན་མཆོད་རྟེན་བཞི་ལས་བྱང་ལྷ་བབ་མཆོད་རྟེན་ནི་དེང་གི་མཐོ་ལྡིང་དགོན་གྱི་ལྕགས་རིའི་ཕྱི་རུ་གནས་ཤིང་། ཕྱིའི་བཟོ་བཀོད་དང་རྣམ་པ་གང་ལ་བལྟས་ཀྱང་མཆེད་རྟེན་བཞེངས་ནས་དུས་ཡུན་རིང་པོ་ཞིག་འགོར་བ་དཔོག་ཐུབ། དེའི་གཟུངས་གཞུག་ལ་སངས་རྒྱས་འཕེལ་གདུང་མ་ག་དྷ་བྲེ་གང་། ཤེས་ལས་གྲུབ་པའི་སངས་རྒྱས་ཀྱི་སྐུ་ཁྲུ་གང་ས་ལ་མ་ཐུག་ཁྲུ་གང་གནམ་ལ་མ་ཐུག་པ་གཅིག་དང་། སྐལ་བའི་མར་མེ་དང་སྐལ་བའི་ཡོན་ཆབ་སོགས་ཡོད། ཚེས་བཟང་དུས་བཟང་ལ་སངས་རྒྱས་ཀྱི་རིང་བསྲེལ་རྙེད་རྒྱུ་ཡོད་སྐད། དེ་བཞིན་ནུབ་ཕྱོགས་ཀྱི་ས་ཙྪའི་མཆོད་རྟེན་ཆུང་ཆུང་བརྒྱ་དང་བརྒྱད་གྲལ་སྟར་དུ་བཞེངས་པའི་ནང་དུ་ལོ་ཆེན་རིན་ཆེན་བཟང་པོའི་ཕྱག་ཕྲེང་རྡོག་རེ་གཟུངས་གཞུག་ཏུ་འབུལ་ཡོད་ཟེར། གཞན་དགོན་པ་འདིའི་འགངས་ཆེ་བའི་རྟེན་ལ་འབྲོང་ཀ་པ་ལའི་ར་ཅོ། བྱ་ཁྱུང་རྒོད་ཀྱི་མཆུ་ཏོ། མཚོ་ལུག་མ་མོའི་གྲོའི་སུག་རྩེ། གེ་སར་རྟ་ཡི་སྨག་ཁྲན། སྲིད་པའི་བྲང་ལུག ཤྭ་བའི་རྭ་ཅོ། སེར་བ་བཀག་བྱེད་ཀྱི་དུང་དཀར། ཡེ་ཤེས་འོད་ཀྱི་དབུ་ཐོད། གླིང་སེང་ཆེན་གྱི་ཕྱག་དཔེ། རྟ་མགྲིན་གྱི་ཕུར་པ། གནམ་ལྕགས་ལེགས་པོ། གསེར་གྱི་ཐུབ་དབང་། ལོ་ཆེན་རིན་ཆེན་བཟང་པོའི་ཕྱག་སྦུབ་དང་ཁོང་གི་ཞབས་རྗེས་སོགས་ཡོད་པར་གྲགས།།
བཞི། དགོན་པའི་ལྡེབས་རིས།
དེ་ཡང་མཐོ་ལྡིང་དགོན་གཙོ་བྱས་པའི་མངའ་རིས་ཕྱོགས་ཀྱི་དགོན་སྡེ་ཁག་གི་ལྡེབས་རིས་ནི་ད་ལྟའི་ཆར་རྒྱལ་ཁབ་ཕྱི་ནང་ཀུན་ཏུ་སྙན་པའི་གྲགས་པ་རྒྱས་ཡོད་ལ། ལྡེབས་རིས་བཞེངས་པའི་དུས་སྔ་ཞིང་ལྡེབས་རིས་སྒྱུ་རྩལ་གྱི་རྣམ་པ་ཕུན་སུམ་ཚོགས་པས་བོད་ཁུལ་གཞན་དག་དང་བསྡུར་ན་ཐུན་མིན་གྱི་བཞེངས་སྟངས་ཤིག་ཆགས་ཡོད་པ་རེད། ད་ལྟ་མཇལ་རྒྱུ་ཡོད་པའི་མཐོ་ལྡིང་དགོན་གྱི་ལྡེབས་རིས་དག་ནི་ལྷ་ཁང་དམར་པོ་དང་། ལྷ་ཁང་དཀར་པོ། བརྒྱ་རྩ་ལྷ་ཁང་། གསེར་ཁང་ལྷ་ཁང་བཅས་ཀྱི་ནང་དུ་ཡོད་ལ། བརྒྱ་རྩ་ལྷ་ཁང་གི་ལྡེབས་རིས་མང་ཕྱོགས་དུས་འགྱུར་རབས་དང་རིམ་པའི་ཁྲོད་འཇིག་ཟིན་པས་ཆ་ཚང་བ་ཞིག་ལྷག་མེད་ཀྱང་། ཕྱོགས་བཞིའི་མཆོད་རྟེན་ནང་དུ་སྔར་གྱི་ལྡེབས་རིས་འགའ་ཤས་མཐོང་རྒྱུ་འདུག ཤར་བྱང་གི་མཆོད་རྟེན་ནང་དུ་ཆུས་འཇིག་པའི་བརྗོད་དོན་གྱི་རི་མོ་ཞིག་བྲིས་ཡོད་ཅིང་། ནུབ་བྱང་གི་མཆོད་རྟེན་ནང་དུ་ཞབས་ཏོག་བསྒྲུབ་བཞིན་པའི་བུད་མེད་གསུམ་གྱི་གཟུགས་བརྙན་བྲིས་འདུག ཟླུམ་ཞིང་སྒོར་བའི་ངོ་གདོང་དང་། སྒེག་ཉམས་ལྡན་པའི་བྱད་གཟུགས་སོགས་ལས་བལྟས་ཚོད་ཀྱིས་ནང་བསྟན་བརྗོད་བྱར་བྱས་པའི་ལྡེབས་རིས་ཞིག་ཡིན་པ་ངོས་ཟིན་དཀའ་བར་སྣང་། གཞན་དེ་དག་གི་རྒྱན་གོས་དང་གོས་རིས་སོགས་ལས་གནའ་བོའི་པར་སིག་③སྒྱུ་རྩལ་གྱི་ཤན་ཤུགས་ཐེབས་ཡོད་པ་རྟོགས་སླ་ཞིང་། ལྡེབས་རིས་དེ་དག་ནི་དུས་རབས་བཅུ་པའི་ནང་སྟེ་དགོན་པ་ཕྱག་འདེབས་དུས་སུ་བྲིས་པར་བཤད་ལ། ལྷ་ཁང་གཞན་དག་གི་ལྡེབས་རིས་ལས་དུས་ཆེས་སྔ་བོ་ཡོད་པས་དེ་དག་ལ་ཁ་ཆེ་དང་ཤར་དབུས་རྒྱལ་ཁབ་ཕྱོགས་ཀྱི་ནང་པའི་ལྷ་བཞེངས་ལུགས་ཀྱི་ཁྱད་ཆོས་ཅུང་མངོན་གསལ་དོད་པོ་འཛོམས་འདུག དེ་ཡང་ལོ་ཙྪ་བ་རིན་ཆེན་བཟང་པོའི་འཁྲུངས་རབ་རྣམ་ཐར་འབྲིང་པོ་ཀ་དཔྱད་རིན་ཆེན་སྒྲོན་མེ་ཞེས་པ་རུ། “བླ་མ་ལོ་ཙྪ་བ་ནི་ཁ་ཆེ་རུ་སློབ་མ་རྣམས་ཀྱི་མགོ་འདྲེན་དང་། ཆོས་ཀྱི་གཞུག་མ་ཞུ་བ་ལ་ལོ་དྲུག་འགོར་རོ། །ལོ་དྲུག་ནས་ལྷ་བཟོ་བ་སུམ་ཅུ་སོ་གཉིས་དང་ཡུལ་དུ་ཕེབས་པས། ལྷ་བླ་མ་ཡེ་ཤེས་འོད་སྙུང་བ་གསན་ནས་མྱུར་དུ་ཞལ་མཇལ་དུ་བྱོན་པས་སྙུང་གཞི་དྲག་པོ་གཅིག་གིས་ཟིན་ནས་ཞལ་མ་འཇལ་ལོ།”ཞེས་④ལོ་ཙྰ་བས་ཁ་ཆེའི་སྒྱུ་རྩལ་བ་༣༢ སྤྱན་དྲངས་པའི་གནས་ཚུལ་ནི་སྤྱི་ལོ་༩༩༦ལོར་བཞེངས་པའི་བརྒྱ་རྩ་ལྷ་ཁང་གི་ལྡེབས་རིས་འདི་དག་གི་ལྷ་བཞེངས་སྟངས་དང་སྒྱུ་རྩལ་གྱི་ཁྱད་ཆོས་སོགས་ལས་ལྷག་ཏུ་བདེན་ཁ་སྤྲོད་ནུས་པར་སེམས།
ལྷ་ཁང་དམར་པོའི་ལྡེབས་རིས་དང་ལྕམ་དྲལ་ཚོན་རིས་ནི་དུས་རབས་༡༥པའི་ནང་དུ་བྲིས་པ་དང་། ལྷ་ཁང་གི་བྱང་ངོས་ཀྱི་ལྡེབས་རིས་ནི་སྟོན་པ་ཤྰཀྱ་ཐུབ་པ་དགྲ་བཅོམ་པ་བཅུ་དྲུག སངས་རྒྱས་སྨན་ལྷ་དང་སྟུང་བཤགས་ཀྱི་ལྷ་སུམ་ཅུ་སོ་ལྔས་བསྒྲུབ་པ་ཞིག་ཡིན། ལྡེབས་རིས་ཀྱི་སྐུ་བརྙན་གཤམ་དུ་མཆོད་སྦྱིན་ལྷ་དང་ཀླུ་རྒྱལ། སྟོན་པའི་སྐྱེས་རབས་ཀྱི་ནང་དོན་ཡིན། ཤར་ལྷོ་བྱང་གསུམ་གྱི་གྱང་ལྡེབས་ཀྱི་རི་མོ་གསང་སྔགས་རྡོ་རྗེ་ཐེག་པའི་དཀྱིལ་འཁོར་དང་ངན་སོང་འདྲེན་པའི་དཀྱིལ་འཁོར། ཆོས་སྐུའི་ཞིང་ཁམས་ཀྱི་འཇམ་དབྱངས་དཀྱིལ་འཁོར་བཅས་ནི་དུས་རབས་༡༥པར་བྱོན་པའི་བུ་སྟོན་རིན་ཆེན་གྲུབ་ཀྱི་གསང་རྒྱུད་རྒྱུད་བཞིའི་ནང་གསེས་རྣལ་འབྱོར་རྒྱུད་ཀྱི་ཁོངས་སུ་གཏོགས་པ་ཞིག་ཡིན། སྤྱིའི་ཆ་ནས་བལྟས་ན། ནུབ་ཀྱི་གྱང་དང་ཉེ་བའི་བྱང་ངོས་ཀྱི་རྗེ་ཙོང་པ་ཡབ་སྲས་དང་། ཤར་གྱི་གྱང་དང་ཉེ་བའི་བྱང་ངོས་ཀྱི་གཤིན་རྗེའི་སྐུ་བརྙན། དེ་མིན་སྒོ་མཆོར་སྟེང་གི་མགོན་པོ་བེར་ནག་སྐུ་བརྙན་བཅས་རི་བོ་དགེ་ལུགས་པའི་དམིགས་བསལ་གྱི་དད་མོས་བྱེད་པའི་ཁྱད་ཆོས་ཕུད། སྤྱིར་བཏང་རྩ་བའི་ཆ་ནས་མངའ་རིས་ས་ཁུལ་དུ་དར་ཁྱབ་ཆེ་བའི་དུས་རབས་༡༡-༡༢པའི་ལྡེབས་རིས་ཀྱི་བརྗོད་བྱ་རྒྱུད་འཛིན་བྱས་ཡོད་པར་སྣང་། ལྡེབས་རིས་སྒྱུ་རྩལ་གྱི་ཉམས་འགྱུར་ཐད་ནས་བརྗོད་ནའང་ཁ་ཆེ་དང་དབུས་ཤར་གྱི་ཁྱད་ཆོས་ཟབ་མོ་ཡོད་པ་མངོན་འདུག་སྟེ། རི་མོའི་འཁྱིལ་སྟངས་དང་མི་སྣའི་གཤིས་ཀ རྒྱན་གོས་ཀྱི་སྤུས་ཚད་དང་རྒྱན་རིས་ཀྱི་རྣམ་པ་སོགས་སྤྱིའི་ཆ་ནས་ཞིབ་ཆ་དོད་པའི་རྣམ་པ་མངོན་པ་མ་ཟད། བཟོ་བཀོད་ཀྱི་ཁྱད་ཆོས་དང་སྒྱུ་རྩལ་གྱི་ཆུ་ཚད་ཀྱང་དུས་རབས་གཅིག་གི་ནང་དུ་བཞེངས་པའི་ལྷ་ཁང་གཞན་དག་ལས་མངོན་པར་འཕགས་ཡོད། ལྷ་ཁང་དཀར་དམར་གཉིས་གུ་གེའི་མཁན་ཆེན་ངག་དབང་གྲགས་པས་མཐོ་ལྡིང་དགོན་དོ་དམ་གནང་བའི་སྐབས་སུ་ཕྱག་བཏབ་པ་ཞིག་ཡིན་ལ། ལྷ་ཁང་དཀར་དམར་གཉིས་ཀྱི་ལྡེབས་རིས་བཞེངས་པའི་ལོ་ཚིགས་ལ་བརྟག་ན་ལྷ་ཁང་དམར་པོའི་ལྡེབས་རིས་དེ་དཀར་པོ་ལས་ཅུང་ཕྱིས་སུ་བྲིས་པར་མངོན་ཡང་རི་མོའི་སྒྱུ་རྩལ་གྱི་ཉམས་འགྱུར་དང་བཟོ་བཀོད་ཀྱི་ཁྱད་ཆོས་གཉིས་སུ་མེད་པར་སྣང་།
ལྷ་ཁང་དཀར་པོའི་ནང་གི་ལྡེབས་རིས་ཀྱི་བརྗོད་བྱ་ཅུང་རྒྱ་ཆེ་བར་མཐོང་སྟེ། ཤར་དང་ལྷོ་དང་ནུབ་བཅས་ཀྱི་གྱང་ལྡེབས་ཀྱི་གཤམ་དུ་བོད་ཡིག་གི་མཚན་བྱང་གསེར་བྲིས་མ་ཡོད། ཤར་གྱི་ལྡེབས་རིས་ཀྱི་བྱང་ངོས་ནས་དབུ་བརྩམས་ཏེ་གཡས་སྐོར་དུ་བསྐྱོད་དེ་ནུབ་ཀྱི་ལྡེབས་རིས་ཀྱི་བྱང་ངོས་མཚམས་སུ། རྗེ་ཙོང་ཁ་པའི་ཡོན་ཏན་གཞི་གྱུར་མའི་བརྗོད་བྱ་ཧྲིལ་བོ་རི་མོའི་ལམ་ནས་མཚོན་པར་བྱས་འདུག གསུང་གི་ནང་དོན་རྣམས་ལྡེབས་རིས་ཀྱི་ལམ་ནས་མཚོན་པར་བྱས་པ་ནི་ཡོན་ཏན་གཞི་གྱུར་མའི་བརྗོད་བྱར་སྔར་ལས་གོ་བ་ལེན་བདེ་བའི་ཆེད་དུ་བཞེངས་པར་མངོན། ནུབ་ངོས་ཀྱི་ལྡེབས་རིས་ཆར་ཆུས་བརླན་ནས་འདག་ཟིན་པས། ཤར་ངོས་ཀྱི་ལྡེབས་རིས་ཉར་ཚགས་བྱས་པ་ལེགས་ཤོས་རེད། བྱང་གི་གྱང་ངོས་སུ་བཞུགས་ཁྲིའི་རྒྱབ་ཡོལ་ཞིག་དང་། དབུས་སུ་སྟོན་པ་ཤྰཀྱ་ཐུབ་པ་དང་བསྐལ་བཟང་སངས་རྒྱས་སྟོང་སྐུ་ཡོད། སྟོན་སྐུའི་གཡས་གཡོན་གཉིས་སུ་ཞིག་རལ་དུ་སོང་པའི་རྒྱབ་ཡོལ་བརྒྱད་འདུག ཏུའུ་ཆིས་ཡི་རྟོག་ཞིབ་ཟིན་ཐོ་ལྟར་ན་དེ་སྔ་འདིར་སངས་རྒྱས་སྨན་བླ་བརྒྱད་བཞུགས་ཡོད་པ་རྟོགས་ཐུབ། སྟོན་པའི་བཞུགས་ཁྲིའི་གཤམ་གྱི་སྟོང་ཆ་རྣམས་སུ་རི་དྭགས་དང་མུ་འབྲེལ་མེ་ཏོག གྱད་མིའི་སྣང་བརྙན་སོགས་རི་མོའི་མཛེས་རྒྱན་སྣ་ཚོགས་ཀྱིས་སྤྲས་འདུག་པས། ཤར་དབུས་སྒྱུ་རྩལ་གྱིས་མངའ་རིས་ཕྱོགས་ཀྱི་ནང་བསྟན་རི་མོར་ཤུགས་རྐྱེན་ཐེབས་པ་མངོན་ཡོད། ཤར་ངོས་སུ་འབུར་གཟུགས་དོད་པའི་སྐུའི་རྒྱབ་ཡོལ་ཞིག་ལས་མེད་ཀྱང་། ཤར་ནུབ་ཀྱི་ལྡེབས་རིས་རི་མོའི་སྤྱིའི་བཞེངས་སྟངས་དང་ཁྱད་ཆོས་ལས་སྔོན་མར་སྒྲོལ་ལྗང་བཞུགས་ཡོད་པ་དཔག་ཐུབ་ཟེར། དེ་ནས་རིམ་པ་བཞིན་རྗེ་ཙོང་ཁ་པ་དང་། ལོ་ཆེན་རིན་ཆེན་བཟང་པོ། གདུགས་དཀར། ལོ་གྱོན་མ། འོད་ཟེར་མ། དབྱངས་ཅན་ལྷ་མོ་བཅས་ཡིན། སྐུ་བརྙན་དེ་དག་གི་དབུ་རྒྱན་དང་སྐྲའི་ཐོར་ཅོག དཔུང་དར། སྨད་གཡོག སྙན་རྒྱན། དཔུང་རྒྱན། མགུལ་རྒྱན་སོགས་རྣམ་པར་མཛེས་ལ་སྐུ་བརྙན་དེ་དག་གི་རྒྱབ་ཡོལ་སྟེང་གི་མཛེས་རྒྱན་དང་པད་གདན་སྟེང་གི་པད་འདབས། དར་འཕན། པད་ཁྲིའི་འོག་གི་འདེགས་འགྱོག་སོ་སོ་མི་འདྲ་ཞིང་། ལྷ་བཟོ་བས་རི་མི་དེ་དག་འབྲི་བཞེངས་བྱེད་སྐབས་ཞིབ་ཚགས་ལྡན་ལ་གསར་བཏོད་ཀྱི་འཆར་སྣང་ཕུན་སུམ་ཚོགས་པ་རྟོགས་ནུས། ནུབ་ངོས་སུ་བྱང་ནས་འགོ་བཙུགས་ཏེ་ལྷོ་ངོས་བར་དུ་ལྡེབས་རིས་རི་མོ་དགུ་ཡོད། དང་པོ་དེར་རྒྱབ་ཡོལ་དང་པད་གདན་ལས་ལྷག་མེད་ཀྱང་ཚོད་དཔག་བྱས་པ་ལྟར་ན་སྒྲོལ་དཀར་གྱི་སྐུ་བཞེངས་ཡོད་ཟེར། དེའི་སྟེང་དུ་སྤྱར་རས་གཟིགས་བཞེངས་ཡོད། རི་མོ་གཉིས་པ་ནི་ལྷ་བླ་མ་ཡེ་ཤེས་འོད་དང་ཇོ་བོ་རྗེ་དཔལ་ལྡན་ཨ་ཏི་ཤ་དང་། གསུམ་པ་ནི་འོད་དཔག་མེད་གཡས་གཡོན་དུ་སྤྱན་རས་གཟིགས་སྐུ་མདོག་དཀར་པོ་དང་སྔོན་པོ་མཐུ་ཆེན་ཐོབ་བཅས་ཡིན། དེ་ནས་བྱང་སེམས་ཀྱི་སྐུ་བརྙན་ཆ་གཅིག་ཡོད། ལྡེབས་རིས་དེ་༢༠༠༥ལོའི་སྔོན་དུ་འདམ་གྱིས་ཡོངས་སུ་བསྒྲིབས་ཡོད་ཀྱང་། རྗེས་སུ་རིག་དངོས་སྲུང་སྐྱོབ་ཆེད་ལས་པས་གཙང་སེལ་བྱས་རྐྱེན་ད་ལྟ་མཇལ་ཐུབ། དེ་ནས་རིམ་པ་བཞིན་སྤྱན་རས་གཟིགས་དང་རྡོ་རྗེ་རྣམ་འཇོམས། དེའི་ལྷ་ངོས་ཀྱི་ལྡེབས་རིས་འཇིག་ཟིན་ཡང་ཚོན་རྩིའི་ཆ་ཤས་ལས་ཁྲོ་བོའི་སྐུ་ཞིག་ཏུ་ངོས་ཟིན་ཡོད་ཟེར། ཆེས་ལྷོ་ངོས་སུ་སྐྱེས་རབས་ཀྱི་བརྗོད་བྱ་གཟུགས་བརྙན་ལྡན་པའི་ལམ་ནས་བཀོད་འདུག སྒོ་འགྲམ་གཡས་གཡོན་གྱང་གི་ཤར་ངོས་སུ་རྣམ་ཐོས་སྲས་གཙོ་འཁོར་དང་། ནུབ་ངོས་སུ་སྤྱན་རས་གཟིགས་དབང་ཕྱུག་ཡིད་བཞིན་ནོར་བུ་དང་རྟ་མགྲིན་ཁྲོ་བཅུ་ལས་གྲུབ་པའི་དཀྱིལ་འཁོར་གྱི་ལྡེབས་རིས་ཡོད། ལྷ་ནུབ་ཀྱི་ངོས་སུ་དེ་སྔོན་རྡོ་རྗེ་འཇིགས་བྱེད་དང་། སྒོ་ཐོག་ཏུ་མགོན་པོ་བེར་ནག་ཕྱག་གཉིས་དང་། ཕྱག་བཞི་བ། ཕྱག་དྲུག་པ་བཅས་བྲིས་ཡོད་པར་གྲགས།
གསེར་ཁང་ལྷ་ཁང་ནང་དུ་རྣམ་སྣང་དང་གསང་འདུས། བདེ་མཆོག་དང་དུས་འཁོར་བཅས་ཀྱི་དཀྱིལ་འཁོར་སྣ་ཚོགས་ཡོད་ཅེས་གསུངས་མོད་ཀྱང་ཕྱིས་སུ་ཉར་ཚགས་མ་ཐུབ་པའི་རྐྱེན་གྱིས་ད་ལྟ་ལྡེབས་རིས་ཆ་ཚང་ཞིག་མི་འདུག བྱང་ངོས་ཀྱི་དཀྱིལ་འཁོར་དེའི་འདབས་ནས་གྲུ་བཞི་ནར་མོའི་དབྱིབས་ཀྱི་ལྡེབས་རིས་ཤིག་བཀོག་ནས་ཁྱེར་སོང་བ་ད་ལྟ་རྒྱ་གར་དུ་བཞུགས་པའི་བཤད་སྲོལ་འདུག པཎ་ཆེན་བསོད་ནམས་གྲགས་པའི་བཀའ་གདམས་གསར་རྙིང་གི་ཆོས་འབྱུང་དུ། མཁན་ཆེན་ངག་དབང་གྲགས་པས་མཐོ་ལྡིང་གསེར་གྱི་གཙུག་ལག་ཁང་ཕྱག་བཏབ་ཅིང་། ཁོང་གིས་མི་རྣམས་ལ་ཐེག་ཆེན་ཆོས་ཀྱིས་བདེ་བ་བསྟན་ཞེས་འཁོད་ཀྱང་། ༡༩༣༣ལོར་དབྱི་ཐྰ་ལིའི་མཁས་པ་ཏུའུ་ཆིས་ཡིས་མཐོ་ལྡིང་དགོན་ལ་རྟོག་ཞིབ་བྱས་པ་ལྟར་ན། གསེར་ཁང་ལྷ་ཁང་གི་ལྡེབས་རིས་ནི་དུས་རབས་༡༥ཡས་མས་ལ་བྲིས་པ་རེད་ཅེས་གསུངས་འདུག་པ་ལས། གུ་གེ་རྒྱལ་པོ་རྩེ་ལྡེས་རིང་ཞི་བ་འོད་ཀྱིས་ཕྱག་བཏབ་པའི་ལྷ་ཁང་དེ་མཁན་ཆེན་ངག་དབང་གྲགས་པའི་སྐུ་རིང་ལ་བསྐྱར་བཞེངས་གནང་བའམ་ཡང་ན་ལྡེབས་རིས་བསྐྱར་བྲིས་བྱས་པ་རྟོགས་སླ། དེ་བས་མཐོ་ལྡིང་དགོན་ལ་དགོན་པ་ཟེར་ཡང་དོན་དངོས་སུ་རིན་ཐང་གཞལ་དུ་བྲལ་བའི་གནའ་བོའི་ལྡེབས་རིས་ཀྱི་བང་མཛོད་དམ་ཡང་ན་འགྲེམ་སྟོན་བར་ཁྱམས་ཆེན་པོ་ཞིག་དང་གཉིས་སུ་མ་མཆིས་པར་སྣང་།
ལྔ། ཆོས་ཐོག་དང་འདོན་ཆོག
དགོན་འདིར་ལོ་རེའི་བོད་ཟླ་དང་པོའི་ཚེས་གསུམ་ནས་ཉེར་གཅིག་བར་གསེར་ཚོགས་སྨོན་ལམ་ཆེན་མོ་དང་། ཚེས་བཅུ་བདུན་དང་བཅོ་བརྒྱད་ལ་གར་འཆམ་ཡོད། ཚེས་བཅུ་དགུ་ཉིན་གཏོར་རྒྱག་དང་། ཚེས་ཉི་ཤུ་ཉིན་ལ་རྟ་རྒྱུགས་རྩལ་སྟོན་ཡོད། ཚེས་ཉེར་གཅིག་ནས་སྨོན་ལམ་གྲོལ་བ་དང་། བོད་ཟླ་གཉིས་པའི་ནང་དཔལ་གསང་བ་འདུས་པའི་སྒྲུབ་མཆོད། བོད་ཟླ་གསུམ་པའི་ནང་འཇིགས་བྱེད་ཀྱི་སྒྲུབ་མཆོད་ཉིན་བདུན། བོད་ཟླ་བཞི་པའི་ནང་སྙུང་གནས་དཀར་པོ་ཆ་བརྒྱད། བོད་ཟླ་དྲུག་པའི་ཚེས་བཅོ་ལྔ་ནས་ཟླ་བདུན་པའི་གནམ་གང་བར་དབྱར་གནས་དང་། བོད་ཟླ་དགུ་པའི་ནང་ཁ་འབར་མིའི་གཏོར་རྒྱག་དང་། དགུ་པའི་ཚེར་ཉེར་གཉིས་ཀྱི་ལྷ་བབ་དུས་ཆེན་ལ་སྙུང་གནས། བོད་ཟླ་བཅུ་་པའི་ནང་ཀུན་རིགས་ཀྱི་སྒྲུབ་མཆོད་ཉིན་ལྔ། བོད་ཟླ་བཅུ་གཅིག་པའི་མགོན་ཁང་གི་ལོ་གཏོར་བརྗེ་བ་དང་འདུས་ཚོགས་ཡོངས་ཀྱིས་སྨན་བླའི་ཆོ་ག་གཏོང་བ་བཅས་ཡོད།
དྲུག དགོན་ལག་ཉེར་ལྔ།
མཐོ་ལྡིང་དགོན་པའི་དགོན་ལག་ཉེར་ལྔ་ཞེས་པ་ནི་རྒྱལ་དབང་སྐུ་ཕྲེང་ལྔ་བ་ངག་དབང་བློ་བཟང་རྒྱ་མཚོས་ཆོས་སྲིད་གཉིས་ལྡན་གྱི་མཛད་པ་སྐྱོང་བའི་སྐབས་སུ་རྩེ་རྣམ་རྒྱལ་གྲྭ་ཚང་དབུ་བརྙེས་ཤིང་དེར་མཐོ་ལྡིང་དགོན་པ་གཙོར་བཟུང་ཏེ་མངའ་རིས་དགོན་ཁག་ཉེར་ལྔ་ནས་ལོ་རེ་བཞིན་གྲྭ་བ་ལྔ་བཅུ་བསྡུས་པའི་སྲོལ་དར་བས། དེ་ནས་བཟུང་མངའ་རིས་མཐོ་ལྡིང་དགོན་ལག་ཉེར་ལྔ་ཞེས་འགོ་ཚུགས་པ་རེད། གཞན་དགོན་ལག་ཉི་ཤུ་རྩ་ལྔ་ཡོད་པ་དེ་དག་རེ་རེ་བཞིན་བགྲང་སྲོལ་མི་འདྲ་བ་མང་པོ་འདུག དེའང་དགོན་ལག་ཡིན་མིན་འབྱེད་བྱེད་གཙོ་བོ་ནི་སྒར་དཔོན་གོང་འོག་གི་མངའ་རིས་དབང་སྒྱུར་བྱེད་པའི་སྐབས་སུ་གྲྭ་རྒྱུན་ཡོད་མེད་ལ་བལྟས་ནས་དགོན་ལག་ཉེར་ལྔ་འབྱེད་པ་ཡིན་གཤིས། གྲྭ་རྒྱུན་ཡོད་པའི་གཤམ་གྱི་དགོན་ལག་འདི་དག་ནི་བརྩི་ཚུལ་ཡང་དག་པར་སྙམ་སྟེ། རུ་ཐོག་ལྷུན་གྲུབ་ཆོས་སྡིངས་དགོན། མདའ་བ་བཀྲ་ཤིས་དགོན། གདོང་པོ་རབ་བརྟན་ལྷུན་པོ་དགོན། ཁྱུང་དགའ་ལྡན་ལྷུན་རྩེ་དགོན། མ་ནམ་བྱང་ཆུབ་གླིང་དགོན། བེ་བཀྲ་ཤིས་ཆོས་གླིང་། དུས་དཀར་བཀྲ་ཤིས་ཆོས་གླིང་དགོན། དོ་ཤངས་དགོན། རི་བཀྲ་ཤིས་དགའ་དཔལ་དགོན། བྱེ་དཀར་རྣམ་རྒྱལ་ལྷ་རྩེ་དགོན། ཟ་རང་དགོན། བཏང་མཐོང་བ་དོན་ལྡན་དགོན། བླུགས་པ་དགོན། སྣུ་དྲག་ཐོང་མངོན་དགའ་དགོན། འཕུར་རི་དགོན། རོང་བྱང་ཆུབ་གླིང་དགོན། བར་ཀྱོག་ཕུན་ཚོགས་རབ་བརྟན་གླིང་དགོན། ཤང་རྩེ་དགོན། ཤངས་དགོན། མཐོ་ལྡིང་གསེར་གྱི་ལྷ་ཁང་བཅས་ད་ལྟ་རྒྱལ་ནང་དུ་ཡོད་པའི་དགོན་སྡེ་ཉི་ཤུ་དང་ཕྱི་རྒྱལ་དུ་ཡོད་པའི་དགོན་སྡེ་ལྔ་སྟེ། སྐྱི་ནོར་བུ་དགའ་འཕེལ་དགོན། ལྷ་ལུང་དགོན། བྲང་དཀར་དགོན། རྟ་ཕོ་ཐེག་ཆེན་ཆོས་གླིང་དགོན། མ་ཎི་དགོན་བཅས་སོ།།
མདོར་ན། གནས་འདི་ནི་བོད་ཀྱི་དབུས་ཁུལ་དང་ནུབ་ཁུལ། རྒྱ་གར་དང་ཁ་ཆེ། ཇ་ལྟའི་གནའ་ལམ་སོགས་ཀྱི་འགྲོ་འོང་གི་འབྲེལ་ཐག་གཙོ་བོ་ཡིན་ལ། གནའ་བོའི་དགོན་རྙིང་འདིར་ས་ཁོངས་དང་མི་རིགས་བརྒལ་བའི་ལྡེབས་རིས་སྒྱུ་རྩལ་གྱི་རྣམ་པ་མང་པོ་གཞི་གཅིག་ཏུ་འདྲེས་པ་ཡིས། རྒྱ་གར་དང་དབུས་ཤར། དེ་བཞིན་བོད་ཀྱི་ནང་བསྟན་ཆོས་ལུགས་སྒྱུ་རྩལ་དབར་གྱི་འབྲེལ་བ་དམ་པོ་ཡོད་པ་མཚོན་ནུས་ཤིང་། དེར་རིག་གནས་དང་སྒྱུ་རྩལ། སྤྱི་ཚོགས་ལོ་རྒྱུས་ཀྱི་རིན་ཐང་སོགས་བླ་ལྷག་ཏུ་ལྡན་པས་རིག་གཞུང་ཞིབ་འཇུག་མི་སྣས་མུ་མཐུད་དུ་རྟོག་ཞིབ་ཀྱི་གཏིང་ཇེ་ཟབ་དུ་གཏོང་རི་བ་སྙམ་མོ།།
དཔྱད་གཞིའི་ཡིག་ཆ་དང་མཆན།
① གུར་མགོན་སྐྱབས། སྟོད་མངའ་རིས་ཀྱི་བཀྲ་ཤིས་སྒང་དགོན་པར་ཡུལ་དངོས་བརྟག་དཔྱད་བྱས་པའི་སྙན་ཞུ།[J] ནུབ་བྱང་མི་རིགས་སློབ་ཆེན་གྱི་རིག་གཞུང་དུས་དེབ། (བོད་ཡིག) ༢༠༡༤ལོའི་དེབ་དང་པོ། ཤ༦༡
② བཅོ་ལྔ་ཚེ་རིང་གིས་བརྩམས། སྟོད་མངའ་རིས་ཀྱི་དགོན་སྡེའི་ལོ་རྒྱུས་དག་གསལ་མཐོང་བའི་མེ་ལོང་། [M] བོད་ལྗོངས་མི་དམངས་དཔེ་སྐྲུན་ཁང་། ༢༠༡༡ལོའི་ཟླ་༣པ། ཤ༡༨
③ པར་སིག Persiaཡི་སྒྲ་བསྒྱུར་ཡིན།
④ གུ་གེ་ཁྱི་ཐང་བ་ཛྙྰ་ན་ཤྲི་རི་སོགས། ལོ་ཆེན་རིན་བཟང་པོ་དང་། ཆག་ལོ་ཙྰ་བ་ཆོས་རྗེ་དཔལ། རྔོག་ལོ་ཙྰ་བློ་ལྡན་ཤེས་རབ་གསུམ་གྱི་རྣམ་ཐར། [G] སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་ནས་བསྒྲིགས། ཤ༤༧
(རྩོམ་པ་པོ་ནི་ནུབ་བྱང་མི་རིགས་སློབ་གྲྭ་ཆེན་མོའི་བོད་སྐད་ཡིག་རིག་གནས་སློབ་གླིང་གི་༢༠༡༥ལོའི་རབ་འབྱམས་ཞིབ་འཇུག་སློབ་མ་ཡིན)
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཆོས་དཔེའི་ནང་གི་ཡ་མཚན་གྱི་རྣམ་པ་བཅུ།
10 most wonderful things in the Bible
聖經中10大最奇妙現象
༡༠། རྒྱ་མཚོ་དམར་པོ།
ཨཱི་ཇིབ་ Egypt ས་ནས་ཕྱིར་དོན་པའི་ཟིན་ཐོ། ཞེས་པའི་དེབ་ནང་དཀོན་མཆོག་གིས་མཱོ་ཞི་Moses ལ་ནུས་པ་བསྩལ་ཏེ་རྒྱ་མཚོ་དམར་པོ་ཁག་བགོས་སྟབས། ཨཱི་ཟི་རལ་ Israel ལམ་ཇེའུ་མི་རྣམས་ཨཱི་ཇིབ་ནས་ཐར་ཐུབ་པ་བྱུང་བའི་སྐོར་འཁོད་ཡོད། ཨ་རིའི་ཚན་རིག་མཁས་དབང་ནས་ཀྱང་རྒྱ་མཚོ་དེའི་ཆུ་བོ་ཁ་འབྱེད་པའི་སྐོར་དེ་བཞིན་ར་སྤྲོད་བྱས་ཟིན། དེའང་རང་བྱུང་ཁམས་ཀྱི་རླུང་འབབ་ Wind down ཅེས་པའི་འགྱུར་འགྲོས་ཤིག་གིས་བགྱིས་པ་ཡིན་སྲིད་པ་རེད།
རླུང་དམར་དེས་རྒྱ་མཚོ་སྐམ་ཞིང་སྐམ་ས་ཕྱིར་མངོན་པའི་ནུས་ཆེན་མདང་ངེས་ཡོད་པར་བརྟེན། མི་རྣམས་སྐམ་ས་དེ་ནས་བདེ་འཇགས་ངང་ཕར་འགྲོ་ཆོག་པ་ཡིན།
ཞིབ་འཇུག་མི་སྣས་ནཱེལ་ Nile ཆུ་བོའི་སྒང་རླུང་དམར་ཕབ་པའི་ཚོད་ལྟ་ཞིག་བྱས། གལ་ཏེ་ཤར་རླུང་དེ་སྟོང་རྨིས་ ༡༠༡༠ གྱི་མགྱོགས་ཚད་ཀྱིས་ཆུ་ཚོད་ ༡༢ ལ་ལྡང་ན་རྒྱ་མཚོའི་ཆུ་བོ་ནི་ཆུ་ཚོད་ ༤ ཡི་ནང་ཚུད་ཕྱིར་རྒྱུགས་འོང་མི་སྲིད། དེ་ལྟར་ན་ཨཱི་ཟེ་རལ་གྱི་མི་རྣམས་ནས་ལྷོད་དལ་ངང་ཆུ་བརྒལ་ཆོག་གི་རེད།
༩། ནཱོ་ཡ་Noah ཡི་གྲུ་གཟེངས་།
ནཱོ་ཡས་དུད་འགྲོ་ཡོད་ཚད་ཀྱི་རིགས་མི་འདྲ་བ་གཉིས་རེ་ཤོང་བའི་སྒོ་ནས་ཆུ་ལོག་གི་ཉེན་ཁ་ལས་གཡོལ་ཐུབ་པའི་གྲུ་གཟེངས་གཅིག་བཟོས། ནཱོ་ཡས་ཕལ་ཆེར་དུད་འགྲོ་གྲངས་ཁྲི་ ༣་༥ ཙམ་གྱི་སྲོག་སྐྱབས་ཡོད། ཆོས་དཔེའི་ནང་གྲུ་གཟེངས་དེའི་རིང་ཚད་ནི་རྨཱིས་ཁྲལ་ ༡༤༤ ཡོད་པ་འཁོད་ཡོད། ཚན་རིག་མཁས་དབང་གིས་གྲུ་གཟེངས་དེར་ཕལ་ཆེར་དུད་འགྲོའི་གྲངས་འབོར་ཁྲི་བདུན་ཙམ་བཞག་པའི་གནས་སྟངས་འོག་མཚོ་ཐོག་ནས་བརྒལ་བའི་སྐོར་མཚོན་ཐབས་བྱས་ཡོད་པ་རེད།
ཤིང་བཟོ་ཀྱཱོན་ཧོ་བིས་ John Huibers ལོ་གསུམ་ནང་སྒོར་ཁྲི་ ༡༥༠ སྤྱོད་དེ་ནཱོ་ཡའི་གྲུ་གཟེངས་འདྲ་པོ་ཞིག་བཟོས། ད་ལྟའི་ཆར་གྲུ་གཟེངས་དེ་ནི་ནཱེ་ཏི་ལན་ཟི་ Netherlands ཡི་ལྟ་སྐོར་བྱེད་སའི་གནས་ཤིག་ཆག་ཡོད། གྲུ་གཟིངས་དེའི་ནང་དུ་གློག་བརྙན་ཁང་གཉིས་དང་ཟ་ཁང་ཞིག་ཡོད་པ་རེད།
༨། འབར་བཞིན་པའི་ཚེར་མ།
ཨཱི་ཇིབ་ནས་ཕྱིར་དོན་པའི་ཟིན་ཐོའི་ནང་ཚེར་མའི་ནགས་དེ་མཱོ་ཞི་ Moses ཡི་མིག་མདུན་དུ་རང་བཞིན་གྱིས་འབར་ཡོད་པ་མ་ཟད། དེས་དཀོན་མཆོག་གི་ངོ་བོའི་ཐོག་ནས་ཁོ་དང་ཁ་བརྡ་བྱས་པའི་སྐོར་འཁོད་ཡོད།
ཁཱམ་བི་རི་ཅིའི་ Cambridge དངོས་ཁམས་རིག་པའི་མཁས་དབང་ཁཱོ་ལིང་ཧམ་བིས་ Colin Humpheys ཚེར་མའི་ནགས་དེ་ནི་སེང་ལྡེང་གི་སྡོང་པོ་ཡིན་སྲིད་ཅིང་། དེ་དག་ཁག་ཅིག་མེ་རིའི་ཁར་སྐྱེས་ཤིང་ཚ་དྲོད་མཐོན་པོ་དང་ཤུགས་ཀྱིས་འབར་བའི་གནས་ནས་གཡོལ་ཕྱིར་ཡིན་སྐོར་ཚོད་དཔགས་བྱས།
སེམས་ཁམས་རིག་པའི་མཁས་དབང་བྷེ་ནི་ཞ་ནོན་ Benny Shanon གྱིས་མཱོ་ཞིའི་རྣ་ཟུར་ནས་གྲགས་ཡོང་བའི་སྒྲ་ཞིག་དང་། དཀོན་མཆོག་གི་སྒྲ་དེའང་ཁོས་ས་གནས་རང་གི་འཁྲུལ་སྣང་སྐྱེ་བྱེད་ཀྱི་རྩིཤིང་གི་རྫས་ཤིག་ཟོས་ནས་བྱུང་བས་ཡིན་པར་ངོས་འཛིན་བྱས། རྩི་ཤིང་རིགས་དེ་ནི་ལོ་རྒྱུས་འདི་བྱུང་བའི་ས་གནས་སུ་སྐྱེས་པའི་རྩི་ཤིང་དུམ་མཚམས་དགུ་ཅན་ལྡན་པའི་རྩི་ཤིང་ཞིག་གི་ལོ་མ་ནས་ལེན་པ་ཞིག་ཡིན།
༧། ཨཱི་ཇེབ་ཀྱི་འགོས་ནད་ཆེ་ཁག་བཅུ།
ཨཱེ་ཇེབ་ཀྱི་རྒན་རབས་ནས་ཨཱི་ཟེ་རལ་ Israel ལ་གཉའ་གནོན་བྱས་པའི་ཉེས་པ་བསགས་པར་བརྟེན། དཀོན་མཆོག་གིས་དེར་འགོས་ནད་ཆེན་པོ་བཅུ་ཁྱབ་དར་བཏང་བའི་ས་དེར་ཁྲིམས་ཆད་ཕོག དེང་ཚན་རིག་གིས་འགོས་ནད་བཅུ་དེ་དག་ཀྱང་ཁྱབ་ཡོད་སྲིད་པར་ར་སྤྲོད་བྱས་ཟིན་པ་ཞིག་ཡིན། ནཱེལ་ཆུ་བོའང་བཱོ་ལང་ཏི་ Burgundy ཡི་ཕྱོགས་ཀྱི་རྩ་དམར་པོས་མཚོན་གྱིས་ཆུ་བོ་དེ་ཁྲག་ལྟར་དམར་བར་བསྒྱུར་སྲིད་པའི་སྐོར་ར་སྤྲོད་བྱས། ཆུ་རྩ་དེ་དག་གི་ནང་སྦལ་པ་དང་ཤིག བོང་བ་བཅས་འཁོར། འཚབ་འཚུབ་ཀྱི་ལྕོང་མོའང་གང་མགྱོགས་ཀྱིས་སྦལ་པར་གྱུར་བ་དང་། དེ་ནས་སྦལ་པ་ཤི་རྗེས་འབུ་སྲིན་ཡང་སྐྱེས་སྲིད་པ་ཡིན། འབུ་སྲིན་དེ་དག་གིས་འགོས་ནད་ཐེངས་ལྔ་པའམ་འཁྱེར་སྲིད་པའམ། དེ་དག་གིས་ཤི་རྐྱེན་དང་རྨ་ཁའང་བཟོ་སྲིད་པ་རེད། ལོ་ ༣༥༠༠ ཡི་སྔོན་དུ་བྱུང་བའི་ལོ་རྒྱུས་ཐོག་གི་མེ་རི་མཆེད་གཞི་ཆེ་ཤོས་དེས་མཐའ་མཇུག་གི་འགོས་ནད་བྱུང་། དེས་ཨཱེ་ཇེབ་ལ་སེར་བ་བབས་ཅིང་འབུ་སྐྱོན་བྱུང་། མཇུག་ཏུ་དུག་ཡོད་པའི་སྔོ་ཧམ་ལྗང་ཁུའི་བཟའ་འབྲུའི་རིགས་གཅིག་གི་རྫས་དེས་ཨཱེ་ཇེབ་ཏུ་སྐྱེས་པའི་ཕྲུ་གུ་ཐོག་མ་དེའི་ཚེ་སྲོག་འཕྲོགས་ཡོད་པ་རེད།
༦། སྔར་བྱུང་མ་མྱོང་བའི་ཆུ་ལོག
དུས་རབས་བསྐྲུན་པ། ཞེས་པའི་དེབ་ནང་དཀོན་མཆོག་གིས་འགྲོ་བ་མིའི་རིགས་ཀྱི་ཉེས་པ་དག་ཕྱིར་ཆར་པ་ཉིན་མཚན༤༠ ལ་བཏང་ནས་ཆུ་ལོག་བྱུང་། དུས་རབས་སྔོན་གྱི་ལོ་ངོ་ཁྲི་གཅིག་སྔོན་དུ་འཇིག་རྟེན་འདིར་གྲང་ངར་གྱིས་ཡོངས་སུ་བསྡམས། ལོ་ངོ་སྟོང་ཕྲག་རྗེས་གནམ་གཤིས་སུ་གཞི་ནས་དྲོད་སླེབས་པ་རེད། དུས་རབས་སྔོན་གྱི་ལོ་ངོ་ ༥༠༠༠ ལ་རྒྱ་མཚོའི་ངོས་དེ་མཐོ་རུ་སོང་བ་དང་། མཱེ་ཊི་ཊེ་ཡན་རྒྱ་མཚོའི་ Mediterranean Sea མཚོ་ངོས་དེ་མཐོ་འདེགས་བྱུང་ནས་ཡོངས་རྫོགས་ཆུས་བསྣུབས་པ་རེད།
རིག་པའི་གཞུང་ལུགས་དེར་ཞིབ་འཇུག་བྱེད་མཁན་ཚན་རིག་མཁས་དབང་གིས་མཐོ་ས་ནས་སར་ཤོར་བའི་འབབ་ཆུ་ནཱེ་གྷ་རའི་ Niagara འབབ་རྒྱུན་གྱི་མགྱོགས་ཚད་ལྡབ་ ༢༠༠ ཡི་ཚད་ཀྱིས་མདུན་དུ་རྒྱུགས་འགྲོ་བར་བཤད། ཆུ་ལོག་དེས་ས་ཁྱོན་སྤྱི་ལེ་གྲུབ་བཞི་མ་སྟོང་རྨིས་ཁྲི་ ༡༥ ཡི་ཚད་ཀྱིས་རྒྱུགས་པས་མི་མང་ཁྲི་སྟོང་མང་པོའི་ཚེ་སྲོག་ཤོར་ཡོད་པ་རེད།
༥། ཉེས་ཅན་གྱི་གྲོང་ཁྱེར་ཟཱོ་ཊོ་མ་ Sodom དང་གྷོ་མོ་ར། Gomorrah
ཆོས་དཔེའི་ནང་དཀོན་མཆོག་གིས་མི་རྣམས་ཀྱིས་ནག་ཉེས་བསགས་རྐྱེན་ཇཱོ་
ཊན་ཆུ་བོའི་ཐང་ཆེན་ཐོག་གི་གནའ་བོའི་གྲོང་ཁྱེར་འདི་གཉིས་རྩ་མེད་བཟོས། དུས་རབས་གསར་བསྐྲུན་ཞེས་པའི་དེབ་ཏུ་ཇོ་ཧན་ཧས་ Jehovah གནམ་གྱི་སཱོ་ཧྥ་ཞེས་པའི་ལྡུལ་དང་མེ་ཟཱ་ཊོ་མ་དང་གྷོ་མོ་རར་ཕབ་པའི་སྐོར་འཁོད་ཡོད་པ་རེད།
༢༠༠༨ ལོར་དུས་རབས་གནའ་མའི་སྐབས་ཀྱི་འཇིམ་ལེབ་ཅིག་མཐོང་ཐུབ་ཡོད་པ་དེ་ནི་འཁོར་སྐར་གྱི་དཔང་རྟགས་ཤིག་ཏུ་ངོས་འཛིན་བྱས། མི་རྣམས་ཀྱིས་འཁོར་སྐར་དེས་དེ་སྔོན་གྲོང་ཁྱེར་འདི་གཉིས་ལ་རྡུང་ཁ་རྒྱབས་ཡོད་པར་ངོས་འཛིན་བྱེད་པ་དང་། འཁོར་སྐར་དེའང་ད་ལྟའི་ཆར་ས་གནས་དེ་གཉིས་ལ་སླེབས་ཡོད་པར་ངོས་འཛིན་ཡང་བྱེད་ཀྱི་ཡོད་པ་རེད།
༤། ཇཱེ་རི་ཁོ་ Jericho གྲོང་ཁྱེར་གྱི་གྱང་ར།
ཇཱེ་རི་ཁོ་ནི་ཇོ་ཅིས་ Joshua འགོ་འཁྲིད་པའི་ཨཱེ་ཛ་རལ་གྱི་མི་ཞིག་རེད། ཁོ་ཚོའི་ཕུག་བསམ་གྱི་ས་གནས་དེ་དབང་བསྒྱུར་ཐུབ་རྗེས་ཤོར་སོང་བའི་གྲོང་ཁྱེར་ཐོག་མ་དེ་རེད།
ཇཱེ་རི་ཁོ་ནི་རོང་གཤོངས་ཀྱི་དབུས་སུ་ཡོད་ལ་དེ་ནི་ས་འགུལ་རྒྱུགས་སླ་ཞིང་འཐོར་ལ་ཉེ་བའི་གྲོང་ཁྱེར་ཞིག་ཡིན། འབུམ་རམས་པ་ཨཱ་མོ་ཟི་ན་ Amos Nurཡིས་བརྗོད་གསལ་ལྟར་ན་ཆོས་དཔེའི་ནང་གསལ་བཤད་བྱས་པའི་དོན་རྐྱེན་དང་ཤེས་ཟིན་པའི་ས་འགུལ་རྒྱུགས་ས་གཉིས་གཅིག་མཚུངས་སུ་ཆག་ཡོད་པ་ཤེས་ཡོད།
ཁྲིམས་ལུགས་སྨན་པ་དང་འགྲོ་བ་མིའི་རིགས་སྐོར་གྱི་མཁས་དབང་མཱ་ཞོལ་ Michael Finnegan གྱིས་ལི་མའི་དུས་རབས་སྐབས་སུ་དེར་འཚོ་བཞིན་པའི་མིའི་རུས་ཤུལ་མཐོང་ཡོད་པ་དེས་ས་འགུལ་དེ་ནི་དོན་རྐྱེན་བྱུང་བའི་དུས་ཚོད་དེ་རང་དུ་བྱུང་བར་གསལ་པོ་བཟོས་ཡོད།
༣། བཅོས་ཐབས།
(གནམ་བདག་ཆོས་ལུགས་ཀྱི་དཀོན་མཆོག) ཇུ་ཞི་ Jesus ཡིས་ཁོ་བོའི་ཡ་མཚན་ཅན་གྱི་ནད་བཅོས་ཐབས་ཀྱིས་གྲགས་པ་འབར་བ་དང་། ཁོ་བོས་དེ་སྔོན་ཚ་ནད་དང་གནམ་གྲིབ། དེ་བས་སྐྱེས་པ་ཞིག་སླར་ཡང་གོམ་པ་སྤོ་ཐུབ་པ་བཟོས་མྱོང་ཡོད། དེའང་ཇུ་ཞིའི་བཅོས་ཐབས་དེ་ནི་གཞན་གྱི་སེམས་གསོ་ཐབས་ཙམ་ཡིན་སྲིད་པའམ་སེམས་ཁམས་ཀྱིས་བགྱིས་པ་ནས་བྱུང་བ་ཞིག་ཀྱང་ཡིན་སྲིད་པ་རེད།
༢༠༡༥ ལོར་ཚན་རིག་མཁས་དབང་ཚོས་རང་ལོ་ ༢༦ ཅན་གྱི་ལོ་ལྔའི་རིང་རྐང་པ་ཞ་བསྡད་པའི་དབང་པོ་སྐྱོན་ཅན་གྱི་སྐྱེས་པ་ཞིག་ཡར་ལང་ནས་འགྲོ་ཐུབ་པ་བྱས། རྩ་བའི་ཆ་ནས་བཤད་ན་སེམས་ཁམས་ནད་རིགས་ཆེད་མཁས་ཀྱིས་སྐྱེས་པ་དེའི་གླད་པ་ཡིས་ཁོ་པས་རྐང་པ་གཉིས་ཀྱིས་ལང་ནས་འགྲོ་ཐུབ་པར་ཧ་གོ་བཅུགས་ཡོད་པ་དེ་རེད།
༢། འཆི་ལོག ཆོས་དཔེའི་ནང་དཀོན་མཆོག་གིས་འགྲོ་བ་མི་རྣམས་འཆི་ལོག་རྒྱག་བཅུག་པའི་གནས་སྟངས་མི་འདྲ་བ་བཅུའི་སྐོར་གོ་རིམ་བཞིན་འཁོད་ཡོད། ཡིན་ཡང་ཚན་རིག་ཤེས་བྱ་དམན་པའི་རྐྱེན་གྱིས་དངོས་སུ་ཤི་མེད་པའི་ནད་པ་དེ་ནི་ཤི་ཚར་བར་གཏན་ཚིག་བཤད་རྒྱུ་ལས་སླ་པོ་ཡིན། ཞིབ་འཇུག་པ་ཝེ་ལན་ཊིབ་ William Tebb ཡིས་དུས་རབས་བཅུ་བདུན་པའི་ནང་མི་གྲངས་ ༢༡༩ གསོན་སྦས་བཏང་རྗེས་དེ་དག་འཆི་ལོག་རྒྱག་ཡོད་པའི་སྐོར་ཤེས་རྟོགས་བྱུང་ཡོད། ད་དུང་མི་གྲངས་ ༡༤༩ གསོན་སྦས་བྱས་པའི་ནང་གི་ ༡༠ མ་ཤི་བའི་སྔོན་དུ་སྟབས་མ་ལེགས་པར་ཁོག་པ་བཤག་པ་དང་། དེ་མིན་ ༢ མ་ཤི་བའི་སྔོན་དུ་ནས་བེན་རོ་རུལ་འགོག་གི་གནས་སྟངས་ལ་ངོས་འཛིན་གྱིས་ཐག་བཅད་བྱས་ཡོད་པ་རེད། ༡། ཇུ་ཞི་ཆུ་ཐོག་བགྲོད་པ། ཆོས་དཔོན་ཇུ་ཞི་ཆུ་བོའི་སྒང་ནས་སོང་བའི་སྐོར་ནི་ཆོས་དཔེའི་ནང་གི་ཆེས་སྐད་གྲགས་ཆེ་བའི་ཡ་མཚན་གྱི་རྣམ་པ་ཞིག་རེད། ཡོངས་སུ་མེད་པར་མ་ཆག་པའི་ཆུ་དང་འཁྱགས་པ་ཡོད་ས་ལ་རྒྱུགས་ཆུ་འཁྱགས་པ་ཟེར་སྲོལ་ཡོད་པ་དེ་རེད། དེ་ནི་ཇུ་ཞིའི་ཡ་མཚན་དངོས་བྱུང་དེ་བྱུང་བའི་འབྱུང་རྐྱེན་ཡང་ཡིན་སྲིད། ཚ་ཆུ་མཚེའུ་ནང་འབབ་ནས་མཚོ་དེ་འཁྱགས་པ་ལ་འགྱུར་བར་འགོག་ཐབས་བྱེད་སྐབས་སུ་དེར་དྭངས་གསལ་གྱི་འཁྱགས་པ་ཐུག་པོ་ཞིག་ཆག་སྲིད་པ་རེད། དེའང་ཆེས་འཐུས་ཚང་གིས་ཡ་མཚན་དངོས་བྱུང་སྐབས་སུ་གྷ་ལི་ལི་ Galilee རྒྱ་མཚོའི་རྣམ་པ་འབྲི་བཀོད་བྱས་ཡོད་པ་དེ་རེད། མ་རྩོམ་འབྲེལ་ཐག
https://kknews.cc/science/ro9nbn.html


text:
ཞི་མི་དང་ཝ་མོའི་བྱིས་སྒྲུང་ནང་གི་ཡིག་སྐྱོན་ནོར་བཅོས།
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། མཁན་ཤེས་རབ་ཆོས་འཕེལ། ༢༠༢༠༢༠༡༦༡༧སྔོན་མ་ཞིག་ལ་ཝ་མོ་ཞིག་ཡོད། ཁོའི་བསམ་པར་ཁོ་རང་ཧང་སང་ཡ་སྤྱང་པོ་ཡོད་དྲན་པ་རེད། ཞི་མི་ཞིག་ཡོད་པ་དེ་ཁོའི་གྲོགས་པོ་ཡིན། མཚམས་མཚམས་སུ་ཁོང་གཉིས་ནགས་ཚལ་གྱི་ཉེ་འགྲམ་དུ་ཐུག་ནས་སྐད་ཆ་ཡུན་རིང་པོར་བཤད་ཀྱིན་ཡོད། ཉིན་ཞིག ཝ་མོས་ཞི་མི་ལ། “ ཁྱེད་རང་དེ་འདྲའི་སེམས་ཅན་ཆུང་ཆུང་ཞིག་རེད། དུས་ནམ་ཞིག་ལ་ཁྱེད་རང་ཉེན་ཁ་ཞིག་ལ་འཕྲད་ཚེ། ཁྱེད་ཀྱི(ས)་ག་རེ་བྱ་རྒྱུ་ཡིན་’’ཞེས་དྲིས། ཞི་མིས། “ང་སེམས་ཅན་ཆུང་ཆུང་ཞིག་ཡིན། ཡིན་ན་ཡང༌། ང་ལ་ཐབས་ཇུས་ཤིག་ཡོད། དེར(དེ་)་བཀོལ་སྤྱོད་བྱེད་ན། དེར་ནུས་ཤུགས་ཡོད་རེད་ཅེས་བཤད། ’’ ཝ་མོས་ཞི་མི་ལ། “ཁྱེད་ཀྱིས་ང་ལ་ལྟོས་དང༌། ང་དེ་འདྲའི་སྤྱང་དྲུང་དོད་པའི་ཝ་མོ་ཞིག་ཡིན། ངས་ཐབས་ཇུས་ཧང་སང་ཡ་མང་པོ་ཤེས་ཀྱི་ཡོད་’’ལབ་པ་རེད། དེ་ག་རང་དེའི་རྗེས་སུ་ཐག་རིང་ཞིག་ནས་ཁྱིའི་སྐད་མང་པོ་ཞིག་གོ་བ་རེད། དེར་བརྟེན། ཞི་མིས་སྐད་ཤུགས་ཆེན་པོ་རྒྱག་གིན་ཝ་མོ་ལ། “ཕར་རྒྱུགས། ཕར་རྒྱུགས། ’’ ཞེས་ལབ་པ་རེད། ཡིན་ཡང༌། ཝ་མོས། “ང་ཁྱེད་རང་ནང་བཞིན་བློ་ཁོག་ཆུང་ཆུང་དེ་འདྲ་མིན། དེ་ག་རང་སྒུག་དང་མཐོང་གི་རེད། ངས་ཁོ་ཚོ་ལ་ཐབས་ཇུས་ལས་སླ་མོའི་ངང་ནས་སྟོན་ཆོག་”ཅེས་བཤད། ཁྱི་དེ་ཚོ་ཐག་ཉེ་རུ་སླེབས་སོང༌། ཞི་མི་འཛེག་ཐེངས་ཤིག་ལ་ཤིང་སྡོང་གི་ཡལ་ག་ཞིག་གི་སྟེང་དུ་མཆོངས་སོང༌། ཞི་མིས། “ ངས་ད་གན(གོང་)་བཤད་ཀྱིན་(ཟིན)པའི་ཐབས་ཇུས་འདི་ཡིན། ཁྱེད་ཀྱི་ཐབས་ཇུས་དེ་ང་ལ་སྟོན་དང་བཅས་བཤད། ’’ སྐད་ཆ་འདི་ཝ་མོའི(ས)་གོ་རྗེས། གཞི་ནས་ཝ་མོས་དེའི་སྐོར་ནས་(ལ)བསམ་བློ་གཏང་འགོ་རྩོམ། ཡིན་ཡང་ཝ་མོས་ཐབས་ཇུས་མ་དྲན་པའི་སྔོན་ལ། ཏག་ཏག་ཁྱི་དེ་ཚོ་ཧ་ཅང་ཐག་ཉེ་རུ་སླེབས་སོང༌། (སྐབས་དེར་)ཝ་མོ་གཡོན་ཕྱོགས་སུ་མཆོངས་སོང༌(''སོང་''མི་དགོས)། ཡིན་ཡང་ཁྱི་དེ་ཚོ་གཡོན་ཕྱོགས་སུ་འདུག(འདུར/བྲོས) ཁོ་གཡས་ཕྱོགས་སུ་མཆོངས། ཁྱི་དེ་ཚོ་ཡང་དེའི་ཕྱོགས་སུ་འདུག(འདུར/བྲོས།) ཐ་མར་ཁྱི་དེ་ཚོས་ཝ་མོ་ཁེངས་དྲེགས་ཅན་དེ་བསད་སོང་ལ། ཁོའི(ས)་ཐབས་ཇུས་དེ་ཡང་བཀོལ་སྤྱོད་བྱ་ཐུབ་མ་སོང༌།


text:
མཐུན་སྒྲིལ་འཁྲུག་ཆ་དོད་པོ་ཡོད་ཀྱང་འདུ་ཤེས་ཀྱི་སྙིང་བོ་དབེན།ཤམ་བྷ་ལའི་ཕོ་ཉ། ཕྱི་ལོ་༢༠༡༢ཟླ་༢ཚེས་༢ཉིན། རྒྱ་གཞུང་གི་དྲག་གནོན་འོག རང་རིགས་སྤུན་ཟླ་མང་པོའི་ཚེ་སྲོག་ཤོར་བ་དང་བཙོན་ཁང་དུ་མནར་གཅོད་མྱངས་དང་མྱོང་བཞིན་པ་རྣམས་ལ་གདུང་སེམས་མཉམ་སྐྱེད་མཚོན་ཆེད། ད་ལོ་བོད་གཞུང་མང་གཉིས་ནས་ལོ་གསར་གྱི་དགའ་སྐྱིད་ལ་མི་རོལ་བའི་འབོད་སྐུལ་རིམ་པར་ཕེབས་ཡོད་པ་རེད།
བཙན་བྱོལ་བོད་མིའི་སྤྱི་ཚོགས་ཁྲོད་བོད་ཀྱི་གཞོན་ནུ་ལྷན་ཚོགས་ཀྱིས་ཕྱི་ལོ་༢༠༡༡ཟླ་༡༡ཚེས་༡༤ཉིན་བཞུགས་སྒར་དྷ་རམ་ས་ལ་རུ་གཞིས་ལུས་སྤུན་ཟླ་ཚོར་གདུང་སེམས་མཉམ་སྐྱེད་དང་བོད་དོན་འཐབ་རྩོད་ཀྱི་མ་དངུལ་གསར་འཛུགས་ཡོང་ཆེད་ད་ལོའི་ལོ་གསར་གྱི་སྤྲོ་སྐྱིད་ལོངས་སྤྱོད་ལ་མི་རོལ་བའི་འབོད་སྐུལ་ཐོག་མ་གནང་ཡོད་པ་དང༌། དེ་རྗེས་ཟླ་དང་པོའི་ཕྱི་ཚེས་༢༦ཉིན། བཀའ་ཁྲི་བློ་བཟང་སེང་གེ་མཆོག་གིས་ལོ་གསར་གྱི་སྤྲོ་སྐྱིད་མི་གཏོང་བའི་ཡོངས་ཁྱབ་གསལ་བསྒྲགས་གནང་བ་དང༌། དེ་བཞིན་ཟླ་དང་པོའི་ཚེས་༢༩ཉིན། བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གིས་ཀྱང་བཀའ་ཤག་གི་འབོད་སྐུལ་ལ་རྒྱབ་སྐྱོར་གནང་ཡོད་པར་བརྟེན། ཕྱི་ལོ་༢༠༡༢ལོའི་སྤྲོ་སྐྱིད་གཏོང་བའི་ལོ་གསར་དེ་གཞུང་འབྲེལ་གྱི་ཐོག་ནས་མེད་པར་བཟོས་པ་རེད།
འདིའི་ཐོག་ནས་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྐྱིད་ཁག་གིས་ལོ་གསར་གྱི་སྤྲོ་སྐྱིད་ལ་མ་རོལ་ནས་མནར་གཅོད་མྱོང་བཞིན་པའི་གཞིས་ལུས་སྤུན་ཟླ་ཚོར་གདུང་སེམས་མཉམ་སྐྱེད་ཀྱི་རྣམ་པ་གསལ་བོར་བསྟན་ཡོད་ལ། བྱ་སྤྱོད་འདི་བོད་རིགས་ཚོར་མཚོན་ན་གསར་པ་གང་ཡང་མ་རེད། ཡུལ་གྱི་བླ་མ་ཞིང་དུ་གཤེགས་པ་དང་ཁྱིམ་མི་གཉེན་འབྲེལ་འདས་གྲོངས་སུ་གྱུར་བའི་སྐབས་སུ། ཞག་ཞེ་དགུའི་རིང་ཁྱིམ་མི་གཉེན་འབྲེལ་ཚོས་གླུ་ལེན་གར་རྩེད་དང་གྱོན་གོས་གསར་པ་གྱོན་པ། རྒྱན་ཆས་སྤྲས་པ་སོགས་རྩ་བ་ནས་མི་བྱེད་པ་མ་ཟད། ལོ་གསར་དང་གྲོགས་ཀྱི་གཉེན་སྟོན། མི་མང་འདུ་འཛོམས་སོགས་ཀྱི་སར་གཏན་ནས་མི་འགྲོ་བར་དཀར་པོ་དགེ་བའི་ལས་ཁོ་ནར་འབད་པ་ཧ་ཅང་རྒྱུན་ལྡན་གྱི་གོམས་སྲོལ་ཞིག་ཡིན་ལ། མཐུན་སྒྲིལ་གྱི་མཚོན་རྟགས་ཤིག་ཀྱང་རེད་མ་གཏོགས། དེ་རིང་ཁ་སང་མགོ་བདེ་ལྕེ་བདེ་ཞིག་གིས་གསར་དུ་དྲན་ཡོང་བ་ཞིག་ཁྱོན་ནས་མ་རེད། ཡིན་ནའང༌། དུས་ཀྱི་འཕོ་འགྱུར་དང་བསྟུན་ནས་བོད་མི་རིགས་ཀྱི་བསམ་བློ་དང་མཐུན་སྒྲིལ་གྱི་འདུ་ཤེས་ལའང་འགྱུར་བ་འགྲོ་བཞིན་ཡོད་པ་རེད།
བོད་མི་རིགས་ཀྱི་བསམ་བློ་དང་འདུ་ཤེས་ཀྱི་འགྱུར་བ་གླེང་སློང་མ་བྱས་གོང་དུ་ང་ཚོས་འཛམ་གླིང་ཧྲིལ་པོའི་ཐོག་ནས་༼མཐུན་སྒྲིལ༽ཞེས་པའི་ཡིག་འབྲུ་འདིར་གོ་དོན་ཅི་ཞིག་འཇོག་གིན་ཡོད་པའི་ཐད་ལ་གླེང་བར་བྱ། ཚིག་མཛོད་དྲ་བའི་(Dictionary.com)ནང་དུ་འགྲེལ་བ་ལྟར་ན། ཐུན་མོང་གི་ཚོགས་པའམ་རྩ་འཛུགས་ཤིག་གི་ཁེ་ཕན་དང་གདུང་སེམས་སོགས་མཉམ་དུ་མྱོང་བ་ལ་མཐུན་སྒྲིལ་དང༌། ཡང་ཁོ་ལིན་སུ་སྤྱི་ཚོགས་རིག་པའི་ཚིག་མཛོད་ཟེར་བའི་ནང་དུ་སྤྱི་ཚོགས་ཀྱི་སྒྲིག་གཞི་མ་འདྲ་བ་ལ་འགྲེལ་བཤད་ཀྱང་མ་འདྲ་བ་ཡོད་ཅེས་གསལ་འདུག
སྤྱི་ཚོགས་རང་ག་བ་ཞིག་གི་ཁྲོད་མཐུན་སྒྲིལ་ཟེར་བ་དེ་གཙོ་བོ་ཁྲག་རྒྱུན་གྱི་འབྲེལ་བ་དང་ཀུན་ཁྱབ་ཀྱི་རིན་ཐང་ལྟ་ཚུལ་ཙམ་ལ་གཞི་བཅོལ་ནས་འཇོག་གིན་ཡོད་པ་འདྲ། ཡིན་ནའང༌། རྙོག་འཛིང་ཆེ་བའི་སྤྱི་ཚོགས་ཤིག་ལ་མཚོན་ན། རྩོད་གླེང་འདྲ་མིན་གྱི་ཐོག་ནས་སྤྱི་ཚོགས་ཀྱི་མཐུན་སྒྲིལ་འདུ་ཤེས་ཡར་སྐུལ་བྱེད་པར་སྒུལ་ཤུགས་ཆེན་པོ་ཐེབས་ཀྱི་ཡོད། དེ་བས་ཕྱི་མ་དེས་ཁྱེད་ལ་བོད་དོན་རྒྱབ་སྐྱོར་ཟེར་བའི་གོ་དོན་ལ་འགྱུར་ལྡོག་འགྲོ་བཞིན་པའམ་བོད་ཀྱི་སྤྱི་ཚོགས་འདི་རང་ག་བ་ཞིག་ནས་རྙོག་འཛིང་ཅན་ཞིག་ཏུ་རིམ་གྱིས་འགྱུར་བཞིན་ཡོད་མེད་ཤེས་འདོད་སྐྱེ་རུ་འཇུག་གིན་ཡོད་དམ།
གོང་གི་དྲི་བ་དེ་ལ་༼ཡོད༽ཡང་ན་༼མེད༽ཟེར་བའི་དྲིས་ལན་བྱིན་ངེས་རེད། དོན་དངོས་བཤད་ན། དེང་སང་བོད་རིགས་ཚོ་མི་ལོ་བཅུ་ཕྲག་གི་གོང་ལྟར་གྲོང་གསེབ་ཆུང་ཆུང་དང་རི་ཀླུང་དུ་འཚོ་བ་སྐྱེལ་བཞིན་མེད་ལ། ལྷག་པར་དུ་འཛམ་གླིང་གི་ཡུལ་ཕྱོགས་གང་སར་གནས་པའི་བོད་རིགས་ཡུལ་གྱར་བ་ཚོ་གྲོང་ཁྱེར་དུ་གནས་སྡོད་ཀྱིས་རྙོག་འཛིང་ཆེ་བའི་སྤྱི་ཚོགས་ཤིག་ལ་གདོང་གཏད་དེ་ལས་རིགས་སྣ་མང་གཉེར་གྱིན་ཡོད་པས། དཔེར་ན། བོད་མིའི་སྤྱི་ཚོགས་ལས་འགུལ་ཞིག་ལ་མཉམ་ཞུགས་དགོས་ཚེ་ངེས་པར་དུ་ལས་ཀ་དང་ཁྱིམ་ཚང༌། སློབ་གྲྭ་བཅས་ཀྱི་དུས་ཚོད་རེའུ་མིག་དང་བསྟུན་དགོས།
དེ་འདྲའི་གནས་བབས་འོག་སྤྱི་ཚོགས་ཀྱི་རྙོང་འཛིང་ཆེ་བའི་འགྱུར་འགྲོས་ཀྱིས་བོད་མིའི་མཐུན་སྒྲིལ་གྱི་ངོ་བོར་ཡང་འགྱུར་བ་ཐེབས་བཞིན་པ་ཟུར་བལྟས་ལེབ་མཐོང་གི་གནས་ལས་མ་མཆིས། འོན་ཀྱང༌། དེ་ལས་ལྡོག་ཏེ་བལྟས་པ་ཡིན་ན་ཡང་དེ་འདྲའི་ལས་སླ་བོ་དང་ཐག་ཆོད་པ་ཞིག་ག་ལ་ཡིན། དཔེར་ན། དེང་རབས་ཅན་དང་རྙོག་འཛིང་ཆེ་བའི་ཨ་རིའི་རྒྱལ་ཁབ་ནང་ཡོད་པའི་བོད་མིའི་སྤྱི་ཚོགས་ལྟ་བུ་རེད།
བཀའ་བློན་ཁྲི་པས་གཞུང་འབྲེལ་གསར་བསྒྲགས་གནང་བ་ལྟར་གཞིས་ལུས་བོད་མི་ཚོར་གདུང་སེམས་མཉམ་སྐྱེད་ཀྱིས་མཐུན་སྒྲིལ་གྱི་རྡོག་རྩ་གཅིག་ཏུ་སྦྲེལ་ཏེ་ད་ལོའི་བོད་ཀྱི་ལོ་གསར་དགའ་སྟོན་མི་རོལ་བར་བོད་མི་ཕལ་ཆེར་བས་མོས་མཐུན་བྱེད་བཞིན་ཡོད་པ་རེད། ཡིན་ནའང༌། བོད་མི་ཚོས་གཅིག་མཐུན་གྱིས་བོད་ཀྱི་ལོ་གསར་མ་བཏང་བ་ཙམ་གྱིས་ཚིག་མཛོད་ཁག་གི་ནང་དུ་གསལ་བའི་༼མཐུན་སྒྲིལ་༽གྱི་གོ་དོན་དེ་རྒྱ་ཆུང་རུ་བཏང་བ་དང་ཚད་བཀག་ཅན་ཞིག་ཏུ་གྱུར་ཡོད། གསལ་བོ་བཤད་ན། གཅིག་མཐུན་གྱིས་བོད་ཀྱི་ལོ་གསར་དགའ་སྟོན་མི་གཏོང་བ་ཙམ་ལས་ཡི་ཤུ་འཁྲུངས་སྐར། ཨ་རིའི་ལོ་གསར། དེ་བཞིན་གླུ་གར་སྤྲོ་ཚོགས་སོགས་ལ་འབྲེལ་བ་མེད་པ་ཞིག་ཏུ་ཆགས་འདུག
འབྱུང་འགྱུར་གྱི་བདུན་ཕྲག་ཁ་ཤས་ནང༌། ཨ་རིའི་ནང་གནས་སྡོད་བྱས་ཡོད་པའི་བོད་མིའི་སྤྱི་ཚོགས་ཁྲོད་དེ་རིགས་ཀྱི་སྤྲོ་ཚོགས་སྔར་ལས་མང་པོ་ཡོད་པས་བོད་ཀྱི་ལོ་གསར་ཁོ་ན་མ་བཏང་བ་ཙམ་གྱིས་གང་ཡང་མཚོན་མི་ཐུབ་པས། ང་ཚོས་འཛམ་གླིང་མི་མང་ལ་སྐད་གསེང་མཐོན་པོས་འདི་ནི་མཐུན་སྒྲིལ་གྱི་མཚོན་རྟགས་ཤིག་ཡིན་ཞེས་ཇི་ལྟར་བརྗོད། བོད་མིའི་མཐུན་སྒྲིལ་ངོ་མ་དེ་ག་རེ་རེད། བོད་དོན་རྒྱབ་སྐྱོར་ཟེར་བ་དེ་ལོ་གསར་གྱི་དུས་ཡུན་ཐུང་ངུ་འདི་ཙམ་ལ་འཇོག་རྒྱུ་ཡིན་ནམ། བོད་རིགས་བར་གྱི་ཀུན་ཁྱབ་རིན་ཐང་ལྟ་ཚུལ་དང་ཁེ་ཕན་གང་དུ་ཡོད། ཡང་ན་ད་ལྟ་བོད་རིགས་ཚང་མ་སའི་གོ་ལའི་སྤྱི་དམངས་ཏུ་གྱུར་ཟིན་པ་ཡིན་ནམ།
མཇུག་མཐར། ལག་ལེན་ཁྲོད་བོད་མིའི་མཐུན་སྒྲིལ་ཧ་ཅང་འཁྲུག་ཆ་དོད་པོ་ཡོད་ཀྱང་འདུ་ཤེས་ཀྱི་སྙིང་བོ་དབེན་ཞེས་མཇུག་བསྡོམས་བརྒྱབ་པ་ཡིན་ལ། མཇུག་བསྡོམས་དེ་ནོར་བ་ཡིན་སྲིད་པ་རེད།
རྩོམ་པ་པོ་ཡེ་ཤེས་དང་བོད་སྒྱུར་བ་པདྨ་མཚོ།


text:
ལྟ་གྲངས།
ཚད་བསྒྱུར་འཕྲུལ་ཨམ(Warp Drive曲速引擎)ནི་གློག་བརྙན《རྒྱུ་སྐར་སྙེགས་པ》Star Trekཡི་ནང་གི་འོད་ཀྱི་མྱུར་ཚད་ལས་འདས་པའི་སྒུལ་ཤུགས་སྟེ། ཚན་རིག་པས་འཕུར་གྲུའི་མཐའ་འཁོར་གྱི་དུས་དང་གོ་ས་བསྒྱུར་ཏེ་འོད་ཀྱི་མྱུར་ཚད་མངོན་ཏུ་འགྱུར་ཐུབ་པ་རྟོགས།
རྒྱལ་ཕྱིའི་གསར་ལམ་ཁག་ལ་གཞིགས་ན། གློག་བརྙན《རྒྱུ་སྐར་སྙེགས་པ》Star Trekལྟར། ཚད་བསྒྱུར་འཕྲུལ་ཨམ་བཅུག་པའི་འཕུར་གྲུ་ནི་རྒྱུ་སྐར་བར་བགྲོད་བྱེད་གཙོ་བོ་དེ་ཡིན་པར་བཤད། ཨཱེན་སི་ཐཱན་གྱི་སྒྲ་ཡངས་འཇུག་གི་ལྟོས་གྲུབ་རིག་པར་གཞིགས་ན། “ཕུག་ཁུང”(loophole/漏洞)ཁྱད་པར་བ་ཞིག་ཡོད་ཅིང་དེས་འཕུར་གྲུ་དག་ཆེས་ཐུང་བའི་མྱུར་ཚད་ཀྱིས་ཡུལ་དུས་བརྗེ་ཐུབ་པར་བཤད། དེ་ནི་འཕུར་གྲུའི་མྱུར་ཚད་འོད་འགྲོས་ལས་མགྱོགས་པར་བཤད་པ་མིན་ཏེ། ཡུལ་དང་དུས་ཀྱི་རང་བཞིན་གྱིས་འཕུར་གྲུ་དེ་ཡུལ་དུས་གཅིག་གནས་གཅིག་བརྒྱུད་ཐུབ་པར་ཟེར། དོན་དངོས་སུ། ཨ་མེ་རི་ཀའི་གནམ་རིག་སྡེ་ཁག་ནས་ཡུལ་དུས་བརྗེ་ནུས་པའི་འཕུར་ཚད་དེ་འདྲ་ཧ་ལམ་ཡོད་སྲིད་པ་ཚོད་བལྟ་བྱེད་བཞིན་ཡོད་ཅིང་། ཐོག་དང་པོར། ཚད་བསྒྱུར་འཕྲུལ་ཨམ་གྱིས་འོད་འདས་མྱུར་ཚད་མངོན་འགྱུར་ཐུབ་པ་རྟོགས།
ཨཱེན་སི་ཐཱན་གྱི་དུས་དང་གོ་སའི་གཞུང་ལུགས་ཀྱིས་གཟུགས་ལྡན་དངོས་པོའི་མྱུར་ཚད་ནི་འོད་ཀྱི་མྱུར་ཚད་ལས་བརྒལ་མི་ཐུབ་པ་དང་བརྒལ་ཀྱང་མི་ཆོག་པར་འདོད། འོན་ཏེ་གོང་གི་གློག་བརྙན་དེའི་ནང་དུ་མྱུར་ཚད་ཀྱི་ཆོས་ཉིད་འདི་བཟློག་ཏེ་འོད་ཀྱི་མྱུར་ཚད་ལས་བརྒལ་ཐུབ་པ་བྱུང་ཡོད་ཅིང་། ཚན་རིག་པས་ཀྱང་རྫས(matter/物质)དང་ལྡོག་རྫས(anti-matter/反物质)ཀྱི་སྒུལ་ཤུགས་འཕྲུལ་འཁོར་གྱིས་ཚད་བརྗེའི་འཕྲུལ་ཨམ་ཞིག་བཟོས་ཏེ་འོད་འགྲོས་ལས་བརྒལ་བའི་བར་སྣང་གི་འཕུར་རྩལ་ཞིག་མངོན་ཏུ་འགྱུར་ཐུབ་པར་འབད་བཞིན་ཡོད། དུས་རབས་གོང་མའི་ལོ་རབས60བ་ནས་བཟུང་། ལྡོག་རྫས་ནི་ཚ་ཚ་འུར་འུར་དུ་རྒྱས་བཞིན་པའི་ཞིབ་འཇུག་གི་ཁྱབ་ཁོངས་ཤིག་ཡིན་ཏེ། རྫས་དང་ལྡོག་རྫས་གདོང་ཐུག་བྱུང་སྐབས། རྫས་ཉམས་པར་འགྱུར་བ་དང་ཆབས་ཅིག་ཏུ་ཨཱེན་སི་ཐཱན་གྱི་ནུས་ཚད་སྙོམས་རྩིས(equation/方程)ཀྱིས་རྫས་རྒྱུ་དེ་ནུས་ཚད་དུ་གཏང་ཐུབ།
རྫས་དང་ལྡོག་རྫས་གདོང་ཐུག་པ་ལས་བྱུང་བའི་ནུས་ཚད་ནི་བཀོལ་རུང་གི་ནུས་ཚད་ཀྱི་ཁུངས་ཤིན་ཏུ་སྟོབས་ཆེན་ཞིག་ཡིན་མོད་ཀྱང་། ཞིབ་འཇུག་བྱས་པ་ལྟར་ན། ཐ་ན་ནུས་ཚད་འདི་བཀོལ་བས་ཀྱང་བོངས་ཚད་ཆེ་བའི་འཇིག་རྟེན་འཕུར་གྲུས་འོད་འགྲོས་ལས་མྱུར་བའི་འཕུར་རྩལ་ཅིག་མངོན་ཏུ་འགྱུར་མི་ཐུབ། འོ་ན། ཚད་བསྒྱུར་འཕྲུལ་ཨམ་གྱིས་ནུས་སམ། གློག་བརྙན《རྒྱུ་སྐར་སྙེགས་པ》ཡི་བརྙན་ཞེན་པ་དང་དངོས་ལུགས་རིག་པ་བ་མཱི་ལྒེལ་ཨཱར་ཀུབ་ལེ་ཡིས། ཚད་བསྒྱུར་འཕྲུལ་ཨམ་ཞིག་ནམ་ཞིག་ལ་བཟོ་ནུས་པར་འདོད།
གཟུགས་ལྡན་དངོས་པོའི་མྱུར་ཚད་འོད་ལས་མྱུར་ངེས་པ་དཀའ་ནའང་། ཚན་རིག་པས་འཇིག་རྟེན་འཕུར་གྲུའི་མྱུར་ཚད་འོད་འགྲོས་ལྟར་མཐོ་དགོས་དོན་མེད་པར། འཕུར་གྲུའི་མཐའ་འཁོར་གྱི་དུས་དང་གོ་ས་སྤོས་པས་ཆོག་ཟེར།
འབར་གས་ཆེན་མོ་བྱུང་རྗེས་སུ། སྟོང་ཁམས་ཀྱི་རྒྱ་མུ་མཐུད་ནས་རྒྱས་བཞིན་ཡོད་ཅིང་། རྒྱང་རིང་གི་སྐར་འོད་ལ་ཉམས་ཞིབ་བྱས་པ་ལྟར་ན། སྐར་འོད་ཀྱི་འོད་ཁུངས་དེ་ཡུན་གྱིས་སའི་གོ་ལ་དང་རྒྱང་བཀྱེད་བཞིན་པ་རྟོགས་པ་དང་། ནམ་མཁའ་སྟོང་སངས་ཡིན་པས་ན། དེའི་ནང་འཕུར་གྲུའི་མཐའ་འཁོར་གྱི་དུས་ཚོད་དང་གོ་ས་སྤོ་ཐུབ་ངེས་པར་འགྱུར། འདི་ཡང་རྒྱུ་སྐར་ཕན་ཚུན་བར་འགྲུད་བཞུད་ཐུབ་ངེས་པའི་མ་འོངས་པའི་ལག་རྩལ་ཞིག་ཏུ་གྱུར་ཡོད་དོ༎


text:
རྩོམ་པ་པོ།   མི་གསལ།  ཡིག་བསྒྱུར།       དུས་ཚོད།   2018-03-19   རྩོམ་ཁུངས།    ཀྲུང་གོའི་བོད་ལྗོངས་དྲ་བ།
རྒྱལ་ཡོངས་སྲིད་གྲོས་སྐབས་བཅུ་གསུམ་པའི་གྲོས་ཚོགས་ཐེངས་དང་པོའི་ཆོས་ལུགས་ལས་རིགས་ཁག་གི་ཚོགས་ཆུང་སྟེང་པཎ་ཆེན་སྐུ་ཕྲེང་བཅུ་གཅིག་པས “ཆོས་ལུགས་ཀྲུང་གོ་ཅན་དུ་ཁ་ཕྱོགས་པ”ཞེས་པའི་གཏམ་བཤད་གནང་ཞིང་། ཁོང་གིས་གསུངས་དོན། ནང་བསྟན་ནི་ཕྱི་ནས་ཡོང་བའི་ཆོས་ལུགས་ཀྲུང་གོ་ཅན་དུ་འགྱུར་བ་ཅུང་ལེགས་པོའི་དངོས་དཔེ་གསོན་པོ་ཞིག་ཡིན་ཞིང་། ཆོས་ལུགས་ཀྲུང་གོ་ཅན་དུ་འགྱུར་བའི་འཕེལ་རིམ་ཁྲོད་ཀྲུང་ཧྭའི་རིག་གནས་དང་ཕན་ཚུན་མཉམ་འདྲེས་ཐུབ་པ་དང་། དེ་བས་ཀྱང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་པར་བྱ་དགོས། དེའི་ཐད་ཁོང་གིས་ནང་བསྟན་ཆོས་ལུགས་ནང་གི་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དང་གཅིག་མཐུན་གྱི་ནང་དོན་སྔར་བས་སྔོག་འདོན་བྱས་ཏེ། རྒྱལ་ཁབ་ཀྱི་རྩ་ཁྲིམས་དང་བཅའ་ཁྲིམས་བརྩི་སྲུང་བྱེད་པའི་རྨང་གཞིའི་ཐོག་དགོན་སྡེར་དོ་དམ་དང་། ཆོས་བཤད་བསྔོ་སྨོན་གྱི་ལས་དོན་སྤེལ་དགོས་པར་གསུངས།
རི་མོ་འདི་ནི་པཎ་ཆེན་སྐུ་ཕྲེང་བཅུ་གཅིག་པས་ཚོ་ཆུང་གི་ཚོགས་འདུའི་ཐོག་ཀྲུང་གོའི་གནམ་བདག་ཆོས་ལུགས་ཀྱི་ཆོས་དཔོན་ཚོགས་པའི་ཀྲུའུ་ཞི་མ་ཡིང་ལིན་དང་གྲོས་བསྡུར་བྱེད་པའི་རྣམ་པ་རེད།
ནང་བསྟན་ཆོས་ལུགས་ཀྱི་རྒྱུན་འཛིན་དང་འཕེལ་རྒྱས་ཐད་ཁོང་གིས་གསུངས་དོན། བོད་བརྒྱུད་ནང་བསྟན་ཆོས་ལུགས་འདི་ལོ་ངོ་སྟོང་ལྷག་རིང་རྒྱུན་འཛིན་ཐུབ་པ་ནི་དེ་ཉིད་དུས་རབས་ཀྱི་འཕེལ་རྒྱས་ཀྱི་ཁོར་ཡུག་དང་འཚམ་པ་བྱེད་ཐུབ་པའི་རྐྱེན་གྱིས་ཡིན་ཞིང་། བོད་བརྒྱུད་ནང་བསྟན་འདིས་ཐོག་མར་རང་སྟེང་གི་འཛུགས་སྐྲུན་དང་། རྩ་བ་ཡོ་བསྲང་བྱེད་ཅིང་ཡོང་ཁུངས་གཙང་མ་བཟོས་ཏེ་སྒྲུབ་སྦྱོང་གི་ཁོར་ཡུག་དེ་བས་རྣམ་དག་དང་གཙང་མ་བྱས། དེ་ནས་དངོས་ཡོད་ཀྱི་ལས་ཀའི་ནང་ཞུགས་པ་སྟེ། དཔེར་ན་རྒྱལ་ཁབ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་ཡོང་བ་བྱས་ཏེ་དཔལ་འབྱོར་དང་སྤྱི་ཚོགས་འཕེལ་རྒྱས་སུ་འགྲོ་བར་སྐུལ་འདེད་གཏོང་བ་སོགས་ཡིན། པཎ་ཆེན་གྱིས“ རྒྱལ་ཁབ་འཕེལ་རྒྱས་སུ་གཏོང་ཐུབ་མིན་དང་། མི་རིགས་མཐུན་སྒྲིལ་དང་། འགྲོ་བ་ཀུན་བདེ་ལ་འགོད་རྒྱུ་མུ་མཐུད་དུ་རྒྱུན་འཛིན་བྱེད་ཐུབ་མིན་དེ་གཙོ་བོ་ང་ཚོའི་མི་རབས་འདིའི་འབད་བརྩོན་ལ་བརྟེན་དགོས”ཞེས་གསུངས།
ཟླ3པའི་ཚེས4ཉིན་ནས་བཟུང་། ཀྲུང་གོའི་ཆོས་ལུགས་ཆེན་པོ་ལྔ་ནས་ཡོང་བའི་རྒྱལ་ཡོངས་སྲིད་གྲོས་ཀྱི་ཨུ་ཡོན་རྣམས་ཆོས་ལུགས་ལས་རིགས་ཀྱི་ཚོགས་ཆུང་དུ་མཉམ་འཛོམས་བྱུང་སྟེ་རྒྱུན་ལས་ཨུ་ཡོན་ལྷན་ཁང་གི་ལས་དོན་སྙན་སྒྲོན་ལ་གྲོས་ཞིབ་དང་། སྲིད་གཞུང་གི་ལས་དོན་སྙན་སྒྲོན་ལ་གྲོས་བསྡུར་དང་། རྩ་ཁྲིམས་དག་བཅོས་ཀྱི་འཆར་ཟིན་གྱི་མ་ཟིན་ལ་གྲོས་ཞིབ། སྲིད་གྲོས་ཀྱི་སྒྲིག་ཡིག་དག་བཅོས་འཆར་ཟིན་ལ་གྲོས་ཞིབ་གནང་སྟེ་འཆར་ཟིན་དང་འབྲེལ་བའི་གྲོས་གཞིའི་ལས་དོན་བསྒྲུབས་ཚུལ་སྐོར་ལ་བསམ་བློ་བརྗེ་རེས་ཟབ་མོ་བྱས། ད་ལོ་ནི་པཎ་ཆེན་སྐུ་ཕྲེང་བཅུ་གཅིག་པས2010 ལོར་རྒྱལ་ཡོངས་སྲིད་གྲོས་ཀྱི་ཨུ་ཡོན་པའི་འགན་བཞེས་པ་ནས་བཟུང་རྒྱལ་ཡོངས་ཀྱི་ཚོགས་འདུ་གཉིས་ལ་ཞུགས་ཐེངས་དགུ་པ་ཡིན་ཞིང་། ཚོ་ཆུང་གི་ཉིན་ཤས་གོང་། ཁོས་གཏམ་བཤད་གནང་མེད་པར་གཟབ་ནན་གྱིས་ཉན་པར་མ་ཟད། རྣམ་པ་ཀུན་ཏུ་མགོ་སྒུར་ནས་ཟིན་ཐོར་འགོད་པ་དང་ཉེ་འགྲམ་གྱི་ཨུ་ཡོན་རྣམས་དང་གྲོས་བསྡུར་བྱས། ཚོགས་འདུའི་བར་སྐབས་ནས་ངལ་གསོ་བའི་དུས་ཡུན་ནང་། ཨུ་ཡོན་རྣམས་ཀྱིས་རང་འགུལ་ངང་མདུན་དུ་སོང་ནས་ཁོ་དང་མཉམ་པར་རྒྱག་བཞིན་ཡོད།
རི་མོ་འདི་ནི་པཎ་ཆེན་རིན་པོ་ཆེས་མཚོ་སྔོན་གྱིས་དད་ལྡན་མང་ཚོགས་ལ་ཕྱག་དབང་གནང་བའི་རྣམ་པ་རེད།
ད་ལྟའི་རྒྱལ་ཡོངས་སྲིད་གྲོས་ཀྱི་ཨུ་ཡོན་དང་། ཀྲུང་གོའི་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ་པཎ་ཆེན་རིན་པོ་ཆེས་ཁོང་ལ་སྤྲད་པའི་སྲིད་གྲོས་ཀྱི་འགན་འཁྲི་སྔར་བས་ཡག་པོར་ལག་བསྟར་བྱ་ཆེད། འདས་ཟིན་པའི་ལོ་གཅིག་ནང་མཚོ་སྔོན་དང་བོད་ལྗོངས་སོགས་ཀྱི་ས་གནས་གྲོང་ཁྱེར་དང་།ཁུལ་བརྒྱད་ལྷག་ཏུ་ཡུལ་དངོས་རྟོག་ཞིབ་གནང་བར་མ་ཟད། བོད་བརྒྱུད་ནང་བསྟན་གྱི་བླ་སྤྲུལ་ཆེན་པོའི་ཐོབ་ཐང་གིས་ཆོས་ཕྱོགས་ཀྱི་མཛད་སྒོ་སྤེལ་ཞིང་། དུས་རབས་གསར་པའི་བོད་བརྒྱུད་ནང་བསྟན་གྱི་བླ་སྤྲུལ་ཆེན་པོའི་ཉམས་འགྱུར་བཟང་པོ་མངོན་ཏེ་བོད་བརྒྱུད་ནང་བསྟན་ལས་རིགས་ཀྱི་བླ་མ་སྐྱེས་ཆེན་ཁག་གིས་ཁས་ལེན་གང་ལེགས་བྱས་པ་དང་། སེར་སྐྱ་དད་ལྡན་མང་ཚོགས་ཀྱི་གདེང་འཇོག་བཟང་པོ་རྒྱ་ཆེན་པོ་དང་ཚད་མཐོའི་བསྔགས་བརྗོད་ཐོབ་ཡོད།
པཎ་ཆེན་རིན་པོ་ཆེས་ཚོ་ཆུང་གི་ཚོགས་འདུའི་ཐོག་བརྟག་དཔྱད་ཞིབ་འཇུག་བྱ་བའི་གོ་རིམ་ཁྲོད་ཞིང་འབྲོག་མང་ཚོགས་དང་འབྲེལ་འདྲིས་བྱས་པའི་མྱོང་ཚོར་ལོངས་སུ་སྤྱད་ཅིང་། ཁོང་གིས་གསུང་རྒྱུར། ཏང་གི་འགོ་ཁྲིད་འོག་དང་། མི་རིགས་ཁག་དང་ལས་རིགས་ཁག་གི་ཐུན་མོང་གི་འབད་བརྩོན་འོག བོད་རིགས་ས་ཁུལ་དུ་འཕེལ་རྒྱས་དང་འགྱུར་ལྡོག་ཧ་ཅང་ཆེན་པོ་བྱུང་ཡོད་པ་དང་། ལྷག་པར་དུ་ཞིང་འབྲོག་མང་ཚོགས་ཀྱི་ཐོན་སྐྱེད་འཚོ་བའི་ཆུ་ཚད་ཉིན་རེ་བཞིན་གོང་འཕེལ་དུ་བྱུང་ཡོད་པའི་ཚོར་བ་ཟབ་མོ་རང་ཉིད་ལ་སྐྱེས་ཤིང་། ཞིང་འབྲོག་མང་ཚོགས་ཀྱི་འཛུམ་མདངས་ཁྲོད་ནས་ཁོ་ཚོའི་སེམས་གཏིང་གི་དགའ་ཚོར་དང་ད་ཡོད་ཀྱི་འཚོ་བར་གཅེས་སྤྲས་བྱེད་པ་དང་དེ་བཞིན་མཛེས་སྡུག་ལྡན་པའི་འཚོ་བར་རེ་སྨོན་བྱེད་པའི་མྱོང་ཚོར་སྦྱིན། ཁོང་གིས་ད་དུང་མུ་མཐུད་དུ་རྟོག་ཞིབ་ཞིབ་ཚགས་བཀོད་སྒྲིག་བྱས་ཏེ་གྲངས་གཞི་དང་དངོས་དཔེ་ཟུང་འབྲེལ་གྱིས་གྲོས་གཞི་ཡག་པོ་བཟོ་རྒྱུ་ཡིན་ཞེས་གསུངས།
ཆོས་ལུགས་མི་སྣས་སྤྱི་ཚོགས་འཕེལ་རྒྱས་ཀྱི་དགེ་མཚན་ལྡན་པའི་ནུས་པ་འདོན་སྤེལ་གྱི་ཐད། པཎ་ཆེན་རིན་པོ་ཆེས་ཆོས་ལུགས་མི་སྣའི་ལས་དོན་དེ་བསམ་བློའི་ཆ་གཅིག་པུ་ནས་མི་སྡོད་པར། ད་དུང་དངོས་ཡོད་ཀྱི་ལས་ཀའི་ནང་དུ་ཞུགས་པ་དང་། སྤྱི་ཕན་དགེ་སྒྲུབ་ཀྱི་བྱ་གཞག་ནང་དུ་ཞུགས་ཏེ་ཆོས་ལུགས་ལ་དམིགས་བསལ་དུ་ཡོད་པའི་ཆོས་དད་དང་རིན་ཐང་གི་ཐད་ནས་མི་རྣམས་ལ་རེ་བ་དང་། མི་རྣམས་ལ་བརྩི་བཀུར་གྱི་བསམ་པ་བྱིན་ཏེ། རྒྱལ་ཁབ་གཅིག་གྱུར་ཡོང་བ་སྲུང་སྐྱོང་དང་། མི་རིགས་མཐུན་སྒྲིལ་གཏིང་ཟབ་ཏུ་གཏོང་བར་བྱས་རྗེས་གསར་པ་འཇོག་ཆེད་དང་། དེང་རབས་ཀྱི་ཀྲུང་གོ་འཕེལ་རྒྱས་དང་ཀྲུང་གོ་མི་དམངས་ཀྱི་བདེ་སྐྱིད་མཐོར་འདེགས་སུ་གཏོང་ཆེད་སྟོབས་ཤུགས་འབུལ་དགོས་ཞེས་གསུངས་སོ། །


text:
2019-08-13
ཉིན་ཤས་གོང་། བོད་ལྗོངས་ལྷོ་ཁ་གྲོང་ཁྱེར་གྱིས་གྲོང་ཁྱེར་སྲིད་གཞུང་གི་ཏང་ཙུའི་ཚོགས་འདུ་འཚོགས་ནས། སྲིད་གཞུང་ཁོངས་གཏོགས་ཀྱི་སྒྲིག་ཁྲིམས་འཛུགས་སྐྱོང་དང་། སྤྱོད་ཚུལ་འཛུགས་སྐྱོང་། ཕན་ནུས་འཛུགས་སྐྱོང་བཅས་ལ་སྔར་བས་ཤུགས་སྣོན་བརྒྱབ་སྟེ། མི་དམངས་བློ་ཡིད་ཚིམ་པའི་སྲིད་གཞུང་ནུས་ཤུགས་ཡོད་རྒུས་བཏོད་ནས། ཏང་སྲོལ་སྲིད་གཙང་འཛུགས་སྐྱོང་ལས་དོན་གྱི་རྣམ་པ་གསར་པ་རྒྱུན་ཆད་མེད་པར་གཏོད་དགོས་པའི་ནན་བཤད་བྱས་པ་རེད།
ཚོགས་འདུའི་ཐོག་བླང་བྱ་བཏོན་དོན། རིམ་པ་ཁག་དང་སྡེ་ཚན་ཁག་གིས“འགན་འཁྲི་གཉིས”མཐའ་གཅིག་ཏུ་དོན་འཁྱོལ་བྱས་ནས་མངའ་ཁོངས་སྲུང་བའི་འགན་འཁྲི་དངོས་སུ་ལྡན་དགོས། ཕྱོགས་ཡོངས་ནས་ཏང་ནན་པོས་སྐྱོང་བ་དང་རུལ་རྒོལ་གཙང་སྤེལ་གྱི་འགན་འཁྲི་ཏན་ཏིག་ཁུར་ཏེ་ཏང་དོ་དམ་དང་ཏང་བཅོས་སྐྱོང་གི་བྱེད་པོའི་འགན་འཁྲི་དོན་འཁྱོལ་ནན་ཏན་དང་སྒྲིག་ཨུད་ལྟ་ཞིབ་ཨུ་ལྷན་གྱི་ལྟ་སྐུལ་རང་རྟོགས་ངང་དང་ལེན་བྱས་ནས། སྲིད་གཙང་འཛུགས་སྐྱོང་གི་ལས་དོན་ཁག་གི་ལས་འགན་དོན་འཁྱོལ་ཐུབ་པའི་འགན་ལེན་བྱེད་དགོས། ཀྲུང་དབྱང་གི་གཏན་འབེབས་དོན་ཚན་བརྒྱད་མཐའ་གཅིག་ཏུ་ལག་བསྟར་བྱས་ནས་སྤྱོད་ཚུལ་ལེགས་སུ་གཏོང་བར་སྐུལ་འདེད་ཤུགས་ཆེན་གཏོང་དགོས། ཀྲུང་དབྱང་གི་གཏན་འབེབས་དོན་ཚན་བརྒྱད་དང་དེ་བཞིན་དེའི་ལག་བསྟར་ཞིབ་སྲོལ་གྱི་དགོངས་པ་ལག་བསྟར་བྱེད་པ་ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་འདེད་གཏོང་བའི་བྱེད་ཐབས་གལ་ཆེན་ལ་བརྩིས་ནས་འགོ་ཁྲིད་ཀྱིས་སྣེ་ཁྲིད་དེ་ལག་བསྟར་མཐའ་འཁྱོངས་དང་། རྒྱུན་འཁྱོངས་ལྷོད་མེད་ངང་ལག་བསྟར། ཞིབ་བསྡུར་དང་བཙལ་འཚོལ་དག་ཐེར་བཅས་བྱས་ཏེ་ནམ་ཡང་ཚར་དུས་མེད་པའི་ངེས་ཤུགས་དང་སྙིང་སྟོབས་ཀྱིས་སྤྱོད་ཚུལ་འཛུགས་སྐྱོང་གཏིང་ཟབ་ཀྱི་ཕྱོགས་སུ་སྣེ་ཁྲིད་བྱེད་དགོས། ཕྱི་ཚུལ་རིང་ལུགས་ལ་མཐའ་གཅིག་ཏུ་ངོ་རྒོལ་བྱས་ནས་གཞི་རིམ་གྱི་ཁུར་པོ་ཡང་དུ་ཏན་ཏིག་གཏོང་དགོས། རང་ངོས་ནས་འགོ་བཙུགས་ཏེ་གནད་དོན་ལ་ལྟ་སྟངས་ཡང་དག་འཛིན་པ་དང་། བྱ་ཐབས་ལེགས་སུ་གཏོང་བ། འགན་སྒྲུབ་ཚད་ལྡན་དུ་གཏོང་བ། འགག་སྒོ་ནན་པོ་སྲུང་བ་བཅས་མཐའ་འཁྱོངས་ཀྱིས་ཕྱི་ཚུལ་རིང་ལུགས་ཀྱི་མངོན་གསལ་དོད་པའི་གནད་དོན་ཐག་གཅོད་དང་གཞི་རིམ་གྱི་ཁུར་པོ་ཡང་དུ་གཏོང་བའི་བླང་བྱ་ཆད་ལུས་མེད་པར་ལག་བསྟར་དང་དོན་འཁྱོལ་ཏན་ཏིག་བྱེད་དགོས། ལག་བསྟར་བྱ་ཐབས་མཐའ་གཅིག་ཏུ་ལག་ལེན་བསྟར་ནས་སྒྲིག་ཁྲིམས་དང་སྒྲིག་ལམ་ཐོག་མཐའ་བར་གསུམ་དུ་ནན་དུ་གཏོང་དགོས། ཕྱོགས་ཡོངས་ནས་ལྟེ་བའི་དོན་སྙིང་ཁོང་དུ་ཡང་དག་ཆུད་པ་དང་། ཞིབ་བསྡུར་དང་ལག་བསྟར་ནན་ཏན། འགན་འཁྲི་ལག་བསྟར་ལ་རྒྱུན་ཆད་མེད་པར་ཤུགས་སྣོན། བདག་གཉེར་བརྒྱུད་རིམ་ནན་དུ་གཏོང་བ་བཅས་བྱས་ཏེ་ལག་བསྟར་བྱ་ཐབས་སྲིད་གཞུང་གི་ཁོངས་གཏོགས་སུ་ཕྱོགས་ཡོངས་ནས་ལག་བསྟར་དོན་འཁྱོལ་ཐུབ་པའི་འགན་ལེན་བྱེད་དགོས། འགན་འཛོལ་ཐད་ངེས་པར་དུ་མཐའ་གཅིག་ཏུ་བདའ་འདེད་བཏང་ནས་རུལ་རྒོལ་གྱི་དམ་བསྒྲགས་རྣམ་པ་རྒྱུན་འཁྱོངས་བྱེད་དགོས། ལས་བྱེད་པ་དང་ལས་བཟོའི་སློབ་གསོ་དོ་དམ་ལ་ཤུགས་སྣོན་བརྒྱབ་སྟེ་རྒྱུན་དུ་སློབ་གསོ་གཏོང་བ་དང་། ཟིལ་ཤུགས་ཆེ་རུ་གཏོང་བ། བཅོས་སྒྲིག་ནན་པོ་བཅས་བྱས་ནས་རྒྱ་ཆེའི་ཏང་ཡོན་ལས་བྱེད་པས་སྒྲིག་ཁྲིམས་ཀྱི་བཀག་སྡོམ་རང་རྟོགས་ངང་དང་ལེན་བྱེད་པ་དང་ཏང་སྲོལ་སྲིད་གཞུང་འཛུགས་སྐྱོང་གི་ལས་དོན་ཁག་རྒྱུན་ཆད་མེད་པར་གཏིང་ཟབ་ཕྱོགས་སུ་སྤེལ་དགོས། །
དོ་སྣང་ཆེ་བའི་རྩོམ།
རྩོམ་གསར། 10


text: དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།། ཀྱེ་དྲང་སྲོང་ཆེན་པོ་ཉོན་ཅིགཉེས་པའི་མཚན་ཉིད་འཕེལ་ཟད་འཁྲུགས་པ་གསུམ།། འཕེལ་ཟད་ནད་ཟུངས་དྲི་མ་རྣམ་གསུམ་སྟེ།། དེ་ལ་རྒྱུ་དང་མཚན་མ་རྟགས་བསྟན་པའོ།། དང་པོ་ཉེས་པ་འཕེལ་དང་ཟད་པའི་རྒྱུ།། ཟས་སྤྱོད་མི་འདོད་སློང་དང་མི་འཕྲོད་འཕྲད།། སྤངས་བྱིན་དེ་དང་དེ་འཕེལ་ཟད་པར་འགྱུར།། གཉིས་པ་ལུས་ཀྱི་མེ་དྲོད་རང་གནས་འདུག། ཆ་ཤས་ལུས་ཟུངས་ཀུན་ལ་གནས་པ་དེ།། འབར་དང་བྲི་བས་འཕེལ་དང་ཟད་པར་འགྱུར།། དང་པོས་ཕྱི་མ་རྒྱས་དང་འགྲིབ་བྱེད་ཡིན།། དྲི་མ་ཐོགས་དང་ཤིན་ཏུ་འབྱུང་ལས་ཤེས།། དེ་རྟགས་རླུང་འཕེལ་སྐེམ་ནག་དྲོད་ལ་དགའ།། ལུས་འདར་ལྟོ་བ་སྦོ་ཞིང་བཤང་བ་སྲི།། སྨྲ་མང་མགོ་འཁོར་སྟོབས་གཉིད་དབང་པོ་ཉམས།། མཁྲིས་པ་འཕེལ་བས་བཤང་གཅི་ལྤགས་མིག་སེར།། བཀྲེས་སྐོམ་ལུས་ཚ་གཉིད་ཆུང་འཁྲུ་བར་བྱེད།། བད་ཀན་འཕེལ་བས་དྲོད་ཉམས་ཟས་མི་འཇུ།། ལུས་ལྕི་མདོག་དཀར་ཁོང་སྙོམ་ཡན་ལག་ལྷོད།། མཆིལ་མང་ལུད་པ་གཉིད་ཆེ་དབུགས་མི་བདེ།། དངས་མ་འཕེལ་བས་བད་ཀན་དང་འདྲ་ལ།། ཁྲག་འཕེལ་མེ་དབལ་ཁོང་འབྲས་མཆེར་པའི་ནད།། མཛེ་སྐྲན་ཁྲག་མཁྲིས་ནད་དང་མིག་སེར་དང་།། རྙིལ་ནད་བསྐྱོད་དཀའ་མིག་དང་གཅིན་ལྤགས་དམར།། ཤ་འཕེལ་ལྦ་བ་རྨེན་བུ་ཤ་རྒྱས་འགྱུར།། ཚིལ་འཕེལ་ངལ་དང་ནུ་མ་གསུས་ཚིལ་སྐྱེ།། རུས་པ་འཕེལ་བས་རུས་ལྷག་སོ་ལྷག་འབྱུང་།། རྐང་འཕེལ་ལུས་ལྕི་མིག་གཡུང་ཚིགས་ཁ་སྦོམ།། ཁུ་འཕེལ་ཁུ་བའི་རྡེ་འགྱུར་བུད་མེད་དད།། བཤང་འཕེལ་ལུས་ལྕི་ལྟོ་སྦོ་རྒྱུ་མ་འཁྲུག། གཅིན་འཕེལ་ཆུ་སོར་ཟུག་ཅིང་མ་གཅིས་སེམ[སེམས]།། རྔུལ་འཕེལ་རྔུལ་ཆེ་དྲི་ལྡོག་ལྤགས་ནད་འབྱུང་།། ཕྲ་མོ་འཕེལ་བས་ལྕི་ཞིང་གཡའ་འདྲུལ་བྱེད།། རླུང་ཟད་རྩོལ་ཆུང་སྨྲ་ཉམས་ལུས་མི་བདེ།། དྲན་པ་མི་གསལ་བད་ཀན་འཕེལ་རྟགས་འབྱུང་།། མཁྲིས་ཟད་དྲོད་མདོག་ཉམས་པས་དྲང་[གྲང]དང་ནག། བད་ཀན་ཟད་པས་རང་གི་གནས་སྟོངས་ཤིང་།། མགོ་འཁོར་སྙིང་འདར་ཚིགས་མཚམས་ལྷོད་པར་འགྱུར།། དངས་མ་ཟད་པས་ཤ་སྐམ་ཟས་མིད་དཀའ།། ལྤགས་རྩུབ་སྒྲ་ཆེར་མི་བཟོད་ན་བར་འགྱུར།། ཁྲག་ཟད་རྩ་ལྷོད་ལྤགས་རྩུབ་བསིལ་སྐྱུར་དད།། ཤ་ཟད་ལྷུ་ཚིགས་ན་ཞིང་རུས་པགས་འབྱར།། ཚིལ་ཟད་གཉིད་ཆུང་ཤ་སྐམ་སྔོ་སྐྱར་འགྱུར།། རུས་པ་ཟད་པས་སྐྲ་འབྱི་སོ་སེན་ཕྱུང་།། རྐང་ཟད་སྦུབས་སྟོང་མགོ་འཁོར་མིག་འགྲིབ་འགྱུར།། ཁུ་བ་ཟད་པས་ཁྲག་འབྱུང་འཚིག་གམ་སེམ[སེམས]།། བཤང་ཟད་རྒྱུ་མའི་ནང་དུ་སྒྲ་བཅས་འཁྱིལ།། གྱེན་དུ་འགྲོ་ཞིང་རྩིབ་ལོགས་སྙིང་ག་ན།། གཅིན་ཟད་མདོག་འགྱུར་སྲི་དང་ཉུང་ངུར་འགྱུར།། རྔུལ་ཟད་ལྤགས་འགས་བ་སྤུ་འགྲེང་དང་འབྱི།། ཕྲན་བུ་རང་གནས་སྟོངས་དང་ཡང་ལས་ཤེས།། ལུས་ཟུངས་དྲི་མ་ལ་ནི་བརྟེན་པའི་ཕྱིར།། འཕེལ་བསྐྱེད་ཟད་པས་སྟོབས་ལ་གནོད་པ་ཡིན།། མདངས་ནི་སེམས་ལ་སྡུག་བསྔལ་གྱིས་ཟད་དེ།། དངངས་རིད་ཉམ་ཆུང་མི་དགའ་གཟི་མདངས་ཉམས།། འཚོ་བྱེད་འོ་མ་ཤ་ཁུ་དེ་སྨན་ཡིན།། འཁྲུགས་རྟགས་རླུང་གི་རྩ་ནི་སྟོང་ལ་རྐྱལ།། ཆུ་ནི་ཆུ་འདྲ་དངས་ལ་ལོག་རྗེས་སླ།། འགྲོ་འདོད་ཤུས་འདེབས་ཤེས་པ་ཡང་ལ་འཕྱོ།། མགོ་བོ་ཟི་འཁོར་རྣ་བ་འུར་ལ་འཁྲོག། ལྕེ་སྐམ་དམར་རྩུབ་ཁ་རོ་བསྐ་བ་བྲོ།། གཟེར་འཕོ་གྲང་འདར་འགུལ་རྒྱབ་ཟུག་དང་སྙོམ།། རེངས་འཁུམས་བྱེ་ཆག་འབྱིན་དང་དཀྲིས་སྙམ་བྱེད།། འགུལ་ན་ཟུག་ཆེ་སྤུ་བརྩེ་ཕྲུམ་སེར་ཁྱེར།། གཉིད་མེད་གཡལ་འདར་རྐྱོང་འདོད་ཚིག་པ་ཟ།། དཔྱི་རྐེད་རུས་ཚིགས་མ་ལུས་བརྡུངས་སྙམ་བྱེད།། ལྟག་པ་བྲང་དང་མུར་འགྲམ་ཟུག་ཅིང་གཟེར།། རླུང་གསང་རྣམས་ནི་ཁ་བྱེ་མནན་ན་ན།། སྟོང་སྐྱུགས་བྱེད་ཅིང་ཐོ་རངས་ལྦུ་གསོབ་ལུ།། སྦོ་འཁྲོག་དགོངས་དང་ཐོ་རངས་ཞུ་རྗེས་ན།། མཁྲིས་པ་འཁྲུགས་རྟགས་རྩ་རྒྱས་ཕྲ་གྲིམས་མགྱོགས།། ཆུ་མདོག་དམར་སེར་དྲི་དུགས་རླངས་པ་ཆེ།། མགོ་ན་ཤ་ཚ་ཁ་རོ་སྐྱུར་ལ་ཁ།། ལྕེ་སྟེང་བད་ཀན་ཆེ་ལ་སྣ་སྒོ་སྐམ།། མིག་སྤྲིན་དམར་སེར་གཟེར་བ་གཅིག་ཏུ་འདྲིལ།། ནུབ་གཉིད་ཆུང་ལ་ཉིན་པར་གཉིད་མི་ཐུབ།། ལུད་པ་དམར་སེར་ཚ་[ཚྭ]བྲོ་སྐོམ་དད་ཆེ།། ཁྲག་མཁྲིས་འཁྲུ་སྐྱུག་རྔུལ་ཆེ་དྲི་མ་མནམ།། ཁ་དོག་དམར་སེར་སྨིན་ཅིང་འདྲུལ་བར་བྱེད།། ཉིན་དགུང་མཚན་དགུང་ཞུ་བའི་དུས་ན་ན།། བད་ཀན་འཁྲུགས་རྟགས་རྩ་ནི་བྱིང་རྒུད་དལ།། ཆུ་ནི་མདོག་དཀར་དྲི་དང་རླངས་པ་ཆུང་།། ཁ་མངལ་ལྕེ་རྙིལ་སྐྱ་ལ་མིག་དཀར་སྐྲང་།། སྣབས་ལུད་མང་ཞིང་མགོ་འཐོམ་ལུས་སེམས་ལྕི།། དང་ག་མི་བདེ་དྲོད་མེད་འཇུ་སྟོབས་ཆུང་།། མཁལ་རྐེད་ན་ཞིང་ལུས་སྦོ་ལྦ་བ་སྐྱེ།། ཁ་ཟས་བད་ཀན་སྐྱུག་ཅིང་འཁྲུ་བ་དང་།། དྲན་པ་མི་གསལ་གཉིད་ཆེ་སྒྱིད་པ་སྐྱུར།། གཡའ་མཁྲང་ཚིགས་དམ་ཤ་རྒྱས་ལས་མཐའ་རིང་།། ནམ་ཞོད་སྲོད་དང་སྔ་དྲོ་ཟོས་ཐོག་ལྡང་།། དེ་ལྟར་མཚན་ཉིད་འཕེལ་ཟད་འཁྲུགས་གསུམ་གྱི།། ཇི་ལྟར་བཤད་པའི་རྟགས་ཀྱིས་ནད་ཀུན་ཁྱབ།། ལྡན་འདུས་འདྲེས་པའི་རྟགས་ལས་ཤེས་པར་བྱ།། འདིར་མ་འདུས་པའི་ནད་རྟགས་ཡོད་མི་སྲིད།། ཅེས་གསུངས་སོ།། བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ནད་ཀྱི་མཚན་ཉིད་བསྟན་པའི་ལེའུ་སྟེ་བཅུ་གཅིག་པའོ།། །།


text:
ད་ནི་ཁྱད་མི་འདུག
མཐའ་མའི་བསྐྱར་བཅོས། (༣༠༡༩༩༩༠༥༣༠) ༠༨༢༠༡༡༡༤༢༢འཇུ་ཆེན་ཚང་གི་ཕ་རྒན་ཐུབ་བསྟན་ཤི་ནས་ཉིན་ཁ་ཤས་སོང་ཡོད་པ་ཐོས། དྲ་ངོས་འདིའི་དཔྱད་གཏམ་རྣམས་ལ་ལྟས་ན། ཁོ་པ་ཆེས་བྱས་རྗེས་ཅན་དང་ཆེས་གཟི་བརྗིད་ལྡན་པ་ཞིག་ཡིན་པ་དང་། གཞན་དག་གིས་དེ་ལྟར་མིན་པའི་བསམ་ཚུལ་ཅི་རིགས་ཤིག་འདུག་མོད། ངས་གོ་ཚོད་དང་མཐོང་ཚོད་ལ་ལྟས་ན། ཁོ་ནི་རང་ཉིད་ཀྱི་ཆེད་དུ་གཞན་མི་བཀོལ་སྤྱོད་ལ་ཤིན་ཏུ་མཁས་པའི་བཀོལ་སྤྱོད་མཁས་ཅན་དང་། རང་ཉིད་ཀྱི་ཆེད་དུ་ལས་དོན་སྒྲུབ་པའི་མིའི་ཞེན་ཆ་བཙལ་ནས་མི་དེ་འཇིག་རྟེན་འདིར་ནག་པོ་ནག་རྐྱང་ཞིག་བཟོ་ལ་བག་མི་ཚ་མཁན་ཞིག་རེད། སྔར་ཁམས་པའི་མི་རྒན་རྣམས་ཤ་ཚ་སྙིང་རྗེ། འཇུ་ཆེན་ཚང་གི་ཕ་རྒན་གྱིས་གཡོ་འོག་ཏུ་ཚོད་ནས། རང་གིས་མི་ཚེ་གཅིག་ལ་བློས་བཏང་བྱས་པའི་བྱས་རྗེས་རྣམས་ཆུ་ནང་རྩམ་པ་གཏོར་བ་བཞིན་བྱས་སོང་། འཇུ་ཆེན་ཚང་གི་ཕ་རྒན་ནི་ཡོ་བའི་རྒྱབ་ཏུ་གབ་པའི་ཐག་པ་འཐེན་མཁན་བཞིན་རེད། ཁོ་པའི་ཐག་པ་འཐེན་སྟངས་འོག་ནས་མདོ་ཁམས་པའི་བླ་སྲོག་ཆད་སོང་ལ། ཁོ་པའི་ཐག་འཐེན་སྟངས་འོག་མདོ་ཁམས་པའི་མཐུན་སྒྲིལ་གཏོར་སོང་། ད་དུང་དེས་ག་ཚད། ཁྱོད་སོམས་དང་དྲན་ཡུལ་དུ་ཆེས་མང་ངོ། །


text:
སྐྱེ་རྒུ་དགོན་པ།
- །
- མིག་དམར།, 30 ཟླ་དྲུག་པ། 2015 19:21
- ། འཇམ་དབྱངས་ཤེས་རབ།
བོད་གངས་ཅན་ལྗོངས་ཀྱི་ས་དགེ་བཀའ་རྙིང་སོགས་གྲུབ་མཐའ་ཆེན་པོ་དུ་མའི་ཡ་གྱལ་དཔལ་ལྡན་ས་སྐྱ་པའི་འཁོན་དཀོན་མཆོག་རྒྱལ་པོ་དང་།
དཔལ་བརྩེ་བ་ཆེན་པོ་ས་ཆེན་ཀུན་དགའ་སྙིང་པོ་གཙོས་ས་ཆེན་གོང་མ་རྣམ་ལྔ་སོགས་གདུང་རྒྱུད་འཛིན་པའི་བླ་ཆེན་རྣམ་པས་རིམ་བཞིན་བསྐྱངས་པའི་གཙང་ས་སྐྱ་དགོན་པ་དང་། ངོར་ཆེན་རྡོ་རྗེ་འཆང་ཀུན་དགའ་བཟང་པོ་ནས་ཀླུ་ལྡིང་མཁན་ཆེན་འཇམ་དབྱངས་བསྟན་པའི་ཉི་མ་བར་མཁན་རབས་དོན་བཞིས་རིམ་བཞིན་བསྐྱངས་པའི་གཙང་ངོར་དགོན་གྱི་ཡན་ལག་ཏུ་གྱུར་པའི་དཔལ་ས་སྐྱའི་ཆོས་སྡེ་ཆེན་པོ་མདོ་སྨད་སྒ་སྟོད་སྐྱེ་རྒུ་དོན་གྲུབ་གླིང་ནི། རུས་ཆེན་བཞི་ཡི་ཡ་གྱལ་སྒ་ཞེས་གྲགས་པའི་དམུ་ཚ་སྒ་ཡི་ཁོངས་སུ་གཏོགས་པ་ཡིན།
ད་ལྟ་རྒྱ་བོད་ཡོངས་སུ་གྲགས་པ་སྒ་སྐྱེ་རྒུའི་མི་ལ་སྒ་པའི་མི་དང་། སྒ་ཁོག་གི་མི་ཞེས་གྲགས། དོན་ལ་སྒ་པའི་རུས་ཚོ་ཆེ་དྲུག་གི་ཁོངས་སུ་གཏོགས། ཆོས་སྡེ་ཆེན་མོ་འདིའི་ཆགས་གནས་ནི་ཡུས་ཧྲུའུ་བོད་རིགས་རང་སྐྱོང་ཁུལ་གྱི་ལྟེ་གནས། འབྲི་ཀླུང་སྔོན་མོ་གཡོན་ནས་དལ་གྱིས་འབབ་པའི་རྩལ་ཤིས་རྒྱ་གར་ལུང་བའམ་བྱ་ཤུལ་རྒྱ་གར་ལུང་བ་ཡིན། ཡུས་ཧྲུའུ་ས་ཁུལ་ལ་དགོན་སྡེ་མང་པོ་མཆིས་པའི་ནང་ནས་དགོན་འདི་ནི་ཆེས་སྔོན་དུས་ནས་ཡོད་པའི་གནའ་བོའི་ཆོས་སྡེ་ཆེན་པོ་ཡིན་པའི་རྟགས་མངོན་གསལ་ཅན་མང་པོ་ཡོད་ལ། ད་ལྟའི་སྒ་སྐྱེ་རྒུ་ཆོས་སྡེ་ཆེན་པོ་འདི་ལ་སྒ་རྒྱལ་བ་གཡུང་དྲུང་ཞེས་པ་དེས། བོན་གྱི་དགོན་པ་གཉིས་ཕག་བཏབ་སྟེ། གཡུང་དྲུང་བོན་པོའི་ཆོས་སྡེ་སྟག་རྩེ་དགོན་དང་གཡུང་དྲུང་གནམ་མཆོང་དགོན་ཞེས་གྲགས་ཆེན་བྱུང་སྐད། བོད་རྒྱལ་ཁྲི་སྲོང་ལྡེ་བཙན་གྱི་སྐུ་རིང་ལ་པ་གོར་བེ་རོ་ཙ་ན་ཁམས་ཕྱོགས་སུ་ཐེངས་གསུམ་ཆིབས་ཕེབས་གནང་དུས་གྲའུ་བོན་སྡེ་ཆོས་ཞབས་ཚུད་ཅིང་རྙིང་མའི་ཆོས་སྡེ་ཆེན་པོ་ཞིག་གི་གྲུབ་མཐར་གྱུར་ཏེ། རྙིང་ཆོས་ཤིན་ཏུ་དར་བར་བྱུང་སྐད་དོ།
ཕྱིས་སུ་འགྲོ་མགོན་ཆོས་རྒྱལ་འཕགས་པ་བློ་གྲོས་རྒྱལ་མཚན་སྤྱི་ལོ ༡༢༦༥ ལོར་ཁམས་ཕྱོགས་སུ་ཕེབས་གནང་སྐབས་དཔལ་ས་སྐྱ་པའི་གྲུབ་མཐའ་ཞིག་ཏུ་འགྱུར་བའི་རྟེན་འབྲེལ་དུ་སྐྱེ་རྒུ་དགོན་པ་ལ་ཇོ་བོ་བཅུ་གཅིག་ཞལ་གྱི་ཞལ་ཐང་གནང་བ་ད་ལྟ་རྒྱ་ནག་སྤྲུལ་སྐུ་སྐུ་ཕྲེང་བདུན་པ་ཀུན་དགའ་རྒྱལ་མཚན་མཆོག་གི་བླ་བྲང་ན་མཇལ་རྒྱུ་ཡོད་པ་དེའོ། ། གཞུང་གི་པུ་ཊ་དང་། ཙནྡན་གྱི་སྒྲོལ་མ་བཅས་འཛམ་གླིང་ན་རིན་ཐང་བྲལ་བའི་རྩ་ཆེན་གྱི་ནང་རྟེན་གནང་། དེའི་སྐབས་གྲའུ་དཔོན་གྱི་མེས་པོའི་རལ་གྲི་སོགས་རིན་ཐང་བྲལ་བའི་དངོས་རྫས་འབོར་ཆེན་ཡོད་པར་མ་ཟད། དཔལ་ས་སྐྱའི་བླ་བྲང་ཆེན་པོ་ཞིག་འཛུགས་པར་མཛད་དོ།
རིམ་བཞིན་བོད་ཀྱི་རྡོ་རྗེ་གདན་དུ་བཞུགས་པའི་དཔལ་ས་སྐྱའི་བླ་ཆེན་རྒྱ་གར་ཤེས་རབ་རྒྱལ་མཚན་ཁམས་ཕྱོགས་སྒ་སྟོད་སྐྱེ་དགོན་དུ། སྤྱི་ལོ ༡༣༩༨ ལོར་ཆིབས་ཕེབས་གནང་སྐབས་དཔལ་ས་སྐྱའི་ལམ་འབྲས་གཙོས་སྐྱ་སེར་མང་པོ་ལ་དམ་པའི་ཆོས་ཀྱི་བདུད་རྩི་བསམ་གྱིས་མི་ཁྱབ་པ་ཕབ་པར་མ་ཟད་གྲའུ་དཔོན་མཆོད་འོག་སྡེ་ཁག་གཉིས་ཀྱིས་རྒྱབ་སྐྱོར་དང་རོགས་རམ་ཐུགས་ཁུར་འོག་ནས་སྔར་གྱི་ཆོས་སྡེའི་བཟོ་བཀོད་སྟེང་ལ་སྒ་སྐྱེ་རྒུ་དོན་གྲུབ་གླིང་ཞེས་དཔལ་ས་སྐྱའི་གྲུབ་མཐའ་ལ་བསྒྱུར་བར་མ་ཟད། ད་དུང་ལོ་རྒྱུས་སྟེང་དུ་ས་སྐྱའི་ཆོས་སྡེ་ཆེན་མོ་ཞིག་ཏུ་གྲགས་སོ།། དགོན་འདིའི་བཟོ་བཀོད་བརྗིད་ཉམས་ཆེ་ཞིང་། གྲྭ་པ་གྲངས་མང་བཞུགས་པ། རིན་ཐང་བྲལ་བའི་རིག་དངོས་ཕུན་སུམ་ཚོགས་པ་དང་མཁས་གྲུབ་གཉིས་ལྡན་གྱི་སྐྱེས་ཆེན་མང་པོ་བྱུང་བས་མཚན་སྙན་དགུང་དང་མཉམ་པའོ།
ངོར་མཁན་ཆེན་དཔལ་ལྡན་ཆོས་སྐྱོང་གིས་གཙུག་ལག་ཁང་འདི་ཐོག་མར་བཞེངས་ནས་རྟེན་འབྲེལ་ལ་བརྟག་སྐབས། འདུ་ཁང་བསམ་འགྲུབ་རྒྱ་མཚོ་བཞེངས་པའི་ས་ཆ་འདི་ན་རྒན་མོ་ཞིག་གིས་བ་ཞིག་འཇོ་བཞིན་སྐབས། བ་དཀར་མོ་འདི་ལ་འོ་མ་མང་ཉུང་ཇི་ལྟར་འཇོ་རྒྱུ་ཡོད་དྲིས་པས། བཞོ་ཟོ་བསམ་འགྲུབ་འཁྱིལ་བའི་ནང་དུ་འོ་མ་རྒྱ་མཚོ་ལྟར་གང་འདུག་ཟེར་བ་རྟེན་འབྲེལ་ཤིན་ཏུ་འགྲིག་སྟེ་གཙུག་ལག་ཁང་འདི་ལ་འདུ་ཁང་ཆེན་མོ་བསམ་འགྲུབ་རྒྱ་མཚོ་ཞེས་མཚན་གསོལ་བར་གྲགས།
དགོན་འདིའི་གཙོ་ཆེ་བའི་མཆོད་གནས། བདག་ཅག་གི་སྟོན་པ་མཉམ་མེད་ཤཱཀྱ་ཐུབ་པ་དང་། སློབ་དཔོན་ཆེན་པོ་པདྨ་འབྱུང་གནས། ལྷ་གུར་གྱི་མགོན་པོ། དཔལ་མགོན་ཞལ་བཞི་པ། དཔལ་ལྡན་ལྷ་མོ་དྲེལ་དཀར་མ། གསང་སྔགས་རྒྱུད་སྡེ་བཞིའི་ལྷ་ཚོགས་དང་། དཔལ་རྡོ་རྗེ་འཇིགས་བྱེད། སྒྲོལ་མ་རང་བྱོན། ས་ཆེན་གོང་མ་རྣམ་ལྔ། ལམ་འབྲས་བླ་མ་བརྒྱུད་པའི་བླ་མ་རྣམས་ཡིན། སྔོན་ས་ཆེན་གོང་མ་རྣམ་ལྔ་སོགས་ཟངས་གསེར་དང་གསེར་ཞུན་མ་ལས་གྲུབ་པའི་འདྲ་སྐུ་སྣ་ཚོགས། རྟེན་གཙོ་ཀྱཻ་རྡོར་ལི་མ་གཙོས་སྐུ ༣༤༠༠ ལྷག་ཙམ་བཞུགས།
བཀའ་བསྟན་འགྱུར་དང་བཅས་པའི་པོ་ཏི་ཆིག་ཁྲིར་ཉེ་བ་ཡོད། ཁྱད་པར་དུ་དཔལ་ལྡན་ཆོས་སྐྱོང་གིས་བཞག་པའི་བཀའ་འགྱུར་གསེར་བྲིས་མ་སོགས་རིན་ཐང་གཞལ་ཐབས་བྲལ་བའི་དངོས་རྫས་འབོར་ཆེན་ཡོད་ཀྱང་དུས་འཁྲུག་གི་དབང་གིས་བོར་བརླག་ཐེབས་ཏེ་མིང་ཙམ་གྱི་གནས་སུ་གྱུར་པའོ།།སྐྱེ་དགོན་གྱི་ཡན་ལག་ཏུ་གྱུར་པའི་སྒ་སྐྱེ་རྒུ་དོན་གྲུབ་གླིང་པའི་བཤད་གྲྭ་ནི་ཐོག་མར་ཡིད་ལྷུང་ལྷ་རྒྱལ་དགོན་པའི་སྤྲུལ་སྐུ་ཡིད་ལྷུང་བླ་རྒན་ཞེས་པས་ཇོ་ཁང་ནང་ལ་ཆོས་འཆད་ཉན་བྱས་ཏེ་མཁན་པོ་ནོར་ཚེ་སོགས་མང་པོ་བྱོན། ཕྱིས་སུ་འཇམ་དབྱངས་བློ་གཏེར་དབང་པོ་དང་། རྫོགས་ཆེན་གཞན་དགའ་རིན་པོ་ཆེ་གཙོས་སྐྱེས་ཆེན་དམ་པ་དུ་མ་ཞིག་གིས་དགོན་བཤད་གྲྭ་བཙུགས་པར་མ་ཟད་ཤིན་ཏུ་དར་རྒྱས་ཆེན་པོ་བྱུང་བའོ།། དེའི་ནང་དུ་གཏན་བཞུགས་ཀྱི་མཁན་པོ་དང་། ལས་ཚན་གྱི་མཁན་པོ་ཞེས་བླ་དཔོན་གཉིས་བསྐོ་བཞག་བགྱིས་ཏེ་བསྟན་འཛིན་སྐྱེས་བུ་མང་པོ་བྱོན་ནོ།
ཡོང་ཁུངས། མཚོ་སྔོན་བོད་ཡིག་གསར་འགྱུར།


text:
ལྟ་གྲངས།
དུས་རབས༡༧པའི་ལོ་རབས་བརྒྱད་ཅུ་པའི་ནང་ཉིག་ཏོན་གྱིས་དངོས་གཟུགས་ཀྱི་འགུལ་སྐྱོད་གཏན་སྲོལ་ཕྱོགས་བསྡོམས་བྱས། གཏན་སྲོལ་འདི་གཞིར་བཟུང་ན། རིགས་མི་གཅིག་པའི་འགུལ་སྐྱོད་རིགས་ནི་ཅུང་སྟབས་བདེ་བའི་ཨང་རྩིས་ཐབས་ཞིག་རྒྱུད་དེ་ཕན་ཚུན་བསྣོན་ཆོག གལ་སྲིད་ཁྱེད་ཀྱི་གམ་ནས་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་སྐྱོད་པའི་མེ་འཁོར་ཞིག་སོང་བ་དང་། ཡང་མེ་འཁོར་དེའི་ནང་དུ་བྱིས་པ་ཞིག་གིས་ལྒང་བུ་ཞིག་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་མི་འཁོར་བསྐྱོད་པའི་ཁ་ཕྱོགས་སུ་གཡུགས་པར་ཆ་བཞག་ན། སྐྱོད་བཞིན་པའི་མེ་འཁོར་ནང་ཡོད་པའི་བྱིས་པས་བལྟས་ཚེ། ལྒང་བུའི་འགྲོས་ཚད་ནི་ཆུ་ཚོད་རེར་སྤྱི་ལེ་ཉི་ཤུ་ཡིན་ལ། འོན་ཀྱང་། ཁྱོད་ཀྱིས་བལྟས་ཚེ། ལྒང་བུའི་འགྲོས་ཚད་ནི་ལྒང་བུ་རང་ཉིད་དང་མེ་འཁོར་གཉིས་ཀའི་འགྲོས་ཚད་ཀྱི་སྡོམ་ཡིན་པར་འདོད་ལ། ལྒང་བུས་དོན་དམ་དུ་ཆུ་ཚོད་རེར་སྤྱི་ལེ་ཉི་ཤུའི་འགྲོས་ཚད་ལྟར་འགུལ་བསྐྱོད་བྱེད།
དེར་བརྟེན། ཁྱོད་ཀྱིས་ཀྱང་ལྒང་བུ་གཅིག་པུའི་འགྲོས་ཚད་བསམ་ནས་དེའི་འགྲོས་ཚད་ཐག་གཅོད་མི་རུང་བ་ཤེས་སྲིད། འགྲོས་ཚད་ནི་བལྟོས་བཅས་ཞིག་ཡིན་ཏེ་དམིགས་བསལ་གྱི་བལྟ་ཞིབ་མཁན་ཞིག་གཞིར་བཞག་བྱས་ནས་བརྗོད་པ་ཡིན། ལྟ་ཞིབ་མཁན་མི་འདྲ་བས་འགྲོས་ཚད་ལ་འགྱུར་ལྡོག་བྱུང་ལ། སྣང་ཚུལ་འདིར་འགྲེལ་བཤད་བྱེད་པར་འབད་པ་ངྱེད་པའི་འགུལ་བསྐྱོད་གཞུང་ལུགས་གང་ཞིག་ཡིན་རུང་ཡོད་ཚད་ “བལྟོས་བཅས་སྨྲ་བ་ “ཞིག་ཡིན།
ཨེན་སི་ཐན་གྱི་ཀུན་དང་མི་འདྲ་བའི་བལྟོས་བཅས་སྨྲ་བ་ནི་མེ་འཁོར་ནང་དུ་ལྒང་བུ་གཡུགས་པའི་འདི་འདྲའི་དོན་དངོས་ཞིག་གི་ཁྲོད་བྱུང་ལ། འོན་ཀྱང་། ལྒང་བུ་གཡུགས་པའི་བྱེད་ཐབས་འདི་འོད་ལ་ཆ་མཚོན་ན། ཕལ་ཆེར་ཚུགས་མི་ཐུབ། འོད་ནི་གོ་ལའི་འགུལ་བསྐྱོད་ཀྱི་ཁ་ཕྱོགས་དང་ཡང་ན་ལྡོག་པའི་ཁ་ཕྱོགས་གཉིས་ཀར་འགུལ་བསྐྱོད་བྱེད་ཐུབ་ཅིང་། འོད་དང་གོ་ལའི་འགུལ་བསྐྱོད་ཀྱི་ཁ་ཕྱོགས་མཐུན་སྐབས། འོད་རྒྱུད་བསྒྲགས་བྱེད་པ་དེ་ཁ་ཕྱོགས་ལྡོག་པ་དང་བསྡུར་ན་མྱུར་བ་ཡོད། འདི་ནི་གནམ་གྲུ་ཞིག་རླུང་གི་རྒྱུ་ཕྱོགས་དང་མཐུན་པར་འཕུར་བའི་སྐབས། གནམ་གྲུ་དང་ས་ངོས་ཀྱི་བལྟོས་བཅས་བར་ཐག་དེ་རླུང་གི་རྒྱུ་ཕྱོགས་དང་ལྡོག་པར་འཕུར་སྐབས་ཀྱི་བར་ཐག་ལས་ཅུང་མཐོ་དགོས་བ་དང་མཚུངས། འདི་འདྲ་ཞིག་ཡིན་རུང་། ཞིབ་ཅིང་ཚགས་པའི་སྒོ་ནས་འོད་ཀྱི་འགྲོས་ཚད་ལ་ཞིབ་དཔྱད་པ་གཞིར་བཟུང་ན། འོད་འཕྲོ་སའི་འོད་ཁུངས་དེ་ཅི་ལྟར་འགུལ་སྐྱོད་བྱས་རུང་། འོད་ཀྱི་འགྲོས་ཚད་ནི་གཏན་དུ་འགྱུར་མི་འགྲོ་བ་བསྟན་ཡོད།
དེར་བརྟེན། ཨེན་སི་ཐན་གྱིས་གལ་སྲིད་སྟོངས་ཁམས་ཁྲོད་ཀྱི་འོད་ཀྱི་འགྲོས་ཚད་ཤེས་ཟིན་པར་ཆ་བཞག་ན། འོད་ཀྱི་འགྲོས་ཚད་ལ་འགྱུར་ལྡོག་མི་འབྱུང་བར་ཇི་སྲིད་བར་དུ་དཔྱད་ཟིན་པའི་འགྲོས་ཚད་དེ་ལྟར་གནས་སྲིད་ཅེས་བསྒྲགས། གནས་ཚུལ་གང་དང་གང་རུང་ཞིག་གི་སྐབས་སུའང་འདི་འདྲ་ཡིན། དེས་ན། ཕྱི་སྣོད་ཀྱི་འཇིག་རྟེན་གྱི་གཏན་སྲོལ་སྣ་ཚོགས་ཀྱིས་ཁོང་གི་ཆ་བཞག་འདིར་ཅི་ལྟར་ཚུར་སྣང་བྱེད་སྲིད་དམ།
ཨེན་སི་ཐན་གྱིས་མི་རྣམས་ལ་འོད་ཀྱི་འགྲོས་ཚད་ནི་འགྱུར་མེད་ཞིག་ཡིན་པ་ར་སྤྲོད་བྱེད་ཆེད། ཁོ་ཚོར་ངེས་པར་དུ་རང་གི་བློ་ལས་འགོངས་བའི་དོན་དག་གང་མང་མང་ཞིག་དང་ལེན་བྱེད་དུ་འཇུག་དགོས་པ་ཤེས། ཁོས་དངོས་གཟུགས་གི་འགུལ་སྐྱོད་འགྲོས་ཚད་ཇེ་མགྱོགས་སུ་སོང་བ་དང་བསྟུན་ནས། དངོས་གཟུགས་གི་རིང་ཚད་ནི་དངོས་གཟུགས་གི་འགུལ་སྐྱོད་ཁ་ཕྱོགས་ཁྲོད་ཇེ་ཐུང་ནས་ཇེ་ཐུང་དུ་འགྱུར་བ་རྟོགས་ཞིང་། དངོས་གཟུགས་གི་འགུལ་སྐྱོད་འགྲོས་ཚད་འོད་ཀྱི་འགྲོས་ཚད་དུ་སླེབས་སྐབས། དངོས་གཟུགས་གི་རིང་ཚད་ཀླད་གོར་དུ་འགྱུར་སྲིད། དེ་བཞིན་དུ། དངོས་གཟུགས་གི་འགུལ་སྐྱོད་འགྲོས་ཚད་ཇེ་མགྱོགས་སུ་སོང་བ་དང་བསྟུན་ནས། དངོས་གཟུགས་གི་གདོས་ཚད་ཇེ་ཆེ་ནས་ཇེ་ཆེར་འགྱུར་ཞིང་། འོད་ཀྱི་འགྲོས་ཚད་དུ་སླེབས་སྐབས། དངོས་གཟུགས་གི་གདོས་ཚད་དེ་ཚད་མེད་ཆེ་བར་འགྱུར། ཁོའི་ད་དུང་དངོས་གཟུགས་གི་འགུལ་སྐྱོད་འགྲོས་ཚད་ཇེ་དལ་ནས་ཇེ་དལ་དུ་འགྱུར་སྐབས། འགུལ་སྐྱོད་བྱེད་བཞིན་པའི་དངོས་གཟུགས་སྟེང་ལོ་ཟླའི་བཞུར་རྒྱུན་དལ་བར་འགྱུར་བ་དང་། འོད་ཀྱི་འགྲོས་ཚད་དུ་སླེབས་སྐབས། ལོ་ཟླའི་བཞུར་རྒྱུན་དེ་མདུན་སྐྱོད་མེད་པར་གནས་སྲིད་པ་རྟོགས། དེ་མ་ཟད། ཁོས་གདོས་ཚད་དེ་ནུས་ཚད་ངེས་ཅན་ཞིག་དང་མཉམ་པ་དང་། ནུས་ཚད་དེ་ཡང་གདོས་ཚད་ངེས་ཅན་ཞིག་དང་མཚུངས་བ་ལ་སོགས་ཤེས་ཡོད།
ཁོང་གིས་གོང་ནས་བརྗོད་པའི་དངོས་གཟུགས་གི་འགྲོས་མཉམ་འགུལ་སྐྱོད་ཀྱི་ཆོས་ཉིད་ཕྱོགས་བསྡོམས་བྱས་པ་མ་ཟད། ༡༩༠༥ལོར“སྒྲ་དོག་པའི་བལྟོས་བཅས་སྨྲ་བ “ཞེས་བའི་མིང་བཀོད་དེ་ཁྱབ་བསྒྲགས་བྱས། ༡༩༡༥ལོར། ཁོས་དངོས་གཟུགས་གི་འགྲོས་འགྱུར་འགུལ་སྐྱོད་ཆོས་ཉིད་སྐོར་བགྲོ་གླེང་བྱེད་པའི་ཐད། སྔར་ལས་གཏིང་ཞིང་ཟབ་པའི་མཇུག་འབྲས་བཏོན་ཞིང་། དུས་མཉམ་དུ་ད་དུང་འགུག་ཤུགས་ཀྱི་བྱེད་ནུས་ལ་འགྲེལ་བཤད་གསར་བ་ཞིག་རྒྱོབ། འབྲས་བུ་འདི་དག་ལ“སྒྲ་ཡངས་འཇུག་གི་བལྟོས་བཅས་སྨྲ་བ “ཞེས་འབོད།
དངོས་གཟུགས་གི་འགུལ་སྐྱོད་འགྲོས་ཚད་ཧ་ཅང་མགྱོགས་པོ་ཞིག་ཡིན་ཚེ། ཨེན་སི་ཐན་གྱིས་གསུང་བའི་འགྱུར་ལྡོག་ག་གེ་མོ་དེ་དག་ད་གཟོད་མི་རྣམས་ཀྱིས་ཚོར་ཐུབ་ལ། ཉིང་རྡུལ་ཡའི་གཞི་རྡུལ་ལ་འདི་འདྲའི་འགུལ་སྐྱོད་འགྲོས་ཚད་ཧ་ཅང་མགྱོགས་པོ་ཞིག་ཡོད་པ་དང་། མི་རྣམས་ཀྱིས་རྡུལ་ཕྲན་ཡའི་གཞི་རྡུལ་ལ་རྟག་དཔྱད་བྱས་མཐར་ཨེ་ཡིན་སི་ཐན་གྱིས་གསུང་བ་དེ་ཡང་དག་ཅིང་བདེན་པར་གྲུབ་པར་ཤེས། དྲང་པོར་བཤད་ན། གལ་ཏེ་ཨེན་སི་ཐན་མ་འོངས་ལུང་བསྟན་དེ་ནོར་ཡོད་ཚེ། ང་ཚོའི་རྡུལ་ཕྲན་ལ་རྡབ་རྡུང་གཏོང་བའི་སྒྲིག་ཆས་ནི་གཏན་ནས་འཁོར་སྐྱོད་བྱེད་ཐབས་མེད་ལ། རྡུལ་ཕྲན་འབར་མདེལ་ཡང་འབར་གས་བྱེད་མི་ཐུབ་པ་མ་ཟད། གནམ་དཔྱད་ལྟ་ཞིབ་ག་གེ་མོའང་སྒྲུབ་ཐབས་མེད།
འོན་ཀྱང་། རྒྱུན་ལྡན་གྱི་གནས་ཚུལ་འགྲོས་ཚད་སྐབས། ཨེན་སི་ཐན་གྱིས་གསུང་བའི་སྣང་ཚུལ་སྣ་ཚོགས་ནི་འབྱུང་བའི་ཚད་ཧ་ཅང་ཆུང་བས་དོ་སྣང་མ་བྱས་ཀྱང་ཆོག སྐབས་འདིར། ཉིག་ཏུན་གཏན་སྲོལ་གྱི་སྟབས་བདེའི་ཨང་རྩིས་སྣོན་ཐབས་གྱིས་ནུས་བ་འདོན་སྲིད། ཉིག་ཏུན་གཏན་སྲོལ་རྒྱུན་པར་ང་ཚོ་གནས་བའི་འཁོར་ཡུག་ཁྲོད་ཚུགས་ཐུབ་པས། ང་ཚོས་གཏན་སྲོལ་འདི་དག་རྒྱུན་ཤེས་ཤིག་ཏུ་སྣང་སྲིད་ལ། འོན་ཀྱང་། ཨེན་སི་ཐན་གྱི་གཏན་སྲོལ་འདི”བསམ་གྱིས་མ་ཁྱབ་པ”་ཞིག་ཏུ་སྣང་སྲིད་དོ།།